
Vieną vasaros popietę ponia Edipa Mas, grįžusi iš plastikinių 
indų pristatymo vakarėlio, kurio šeimininkė į fondiu greičiau- 
siai pripylė per daug vyšnių likerio, sužinojo, kad ji, Edipa, 
paskirta testamento vykdytoju, ar, kaip pati nusprendė, vyk- 
dytoja tokio Pierso Inveraričio, Kalifornijos nekilnojamojo 
turto magnato, kuris sykį laisvalaikiu iššvaistė du milijonus 
dolerių, tačiau tebeturėjo pakankamai gausų ir išsklaidytą tur- 
tą, tad jo tvarkymo pareigos būtų ne šiaip sau garbingos. Edi- 
pa stovėjo svetainėje, stebima negyvos žalsvos televizoriaus 
ekrano akies, šaukės: Viešpaties, mėgino pasijusti kuo girtes- 
nė. Bet nieko neišėjo. Ji mąstė apie viešbučio kambarį Mazat- 
lane, kurio durys, rodės, ką tik užsitrenkė amžiams ir pažadi- 
no du šimtus paukščių fojė; apie saulėtekį virš Kornelio uni- 
versiteto bibliotekos stogo šlaito, kurio iš ten niekas nematė, 
nes tas šlaitas buvo atsuktas į vakarus; apie sausą, nepaguo- 
džiamai graudžią melodiją iš ketvirtosios Bartoko koncerto 
orkestrui dalies; apie kalkėmis dažytą Džejaus Gouldo bius- 
tą, kurį Piersas laikė ant tokios siauros lentynėlės virš lovos, 
kad jai nuolat kirbėjo baimė, jog vieną dieną statula užvirs 
ant jų. Galjis mirė, pamanė ji, sutraiškytas to vienintelio savo 
namų stabo? Nuo šios minties ji tik ėmė juoktis, garsiai ir 
bejėgiškai: „Tu trenkta, Edipa“, - pasakė ji sau, o gal kamba- 
riui, kuris ir taip tą žinojo. 

Laiškas atėjo iš Los Andželo teisininkų firmos „Varpas, Vist- 
fulas, Kubičekas ir Makmingusas“, pasirašytas kažkokio Mec- 

gerio. Jame buvo rašoma, kad Piersas mirė dar pavasarį, tačiau 
tik dabar atsirado testamentas. Mecgeris turėjo būti testamen- 
to bendravykdytojas ir patarėjas bet kokių teisinių veiksmų at- 
veju. Vykdyti testamentą Edipai buvo pavesta ir testamento pa- 
pildyme, parašytame prieš metus. Ji pamėgino prisiminti, ar 
tuomet neįvyko ko nors neįprasto. Likusią popietę, važiuoda- 
ma į Kinereto Tarp Pušų centrą nusipirkti rikotos sūrio ir pa- 
siklausyti prekybos centre leidžiamos muzikos (šiandien ji pro 
karoliukų užuolaidą įėjo maždaug tuomet, kai skambėjo ket- 
virtasis taktas iš Fort Veino ansamblio įrašyto Vivaldžio kon- 
certo džiumbreliams, solistas Boidas Byveris); paskui saulėtoje 
prieskonių lysvėje, skindama mairūnus ir saldžiuosius bazili- 
kus, skaitydama knygų recenzijas naujausiame Scientific Ame- 
rican numeryje, vėliau dėdama lazanijos sluoksnius, trindama 
česnakais duoną, plėšydama salotų lapus, galiausiai, įjungusi 
orkaitę, plakdama rūgščius vakarinius viskio kokteilius prieš 
grįžtant vyrui Vendeliui („Mučio“) Masui iš darbo, ji svarstė, 
svarstė, vartė galvoje storą dienų kaladę, kurioje visos dienos 
(juk ji ir pati tą pripažįsta) atrodė beveik vienodos, arba lyg 
fokusininko kaladėje atrodė visiškai tokios pat, nors įgudusi 
akis greitai atskirtų pažymėtą. Tik viduryje Hantlio ir Brinklio 
žinių laidos ji prisiminė, kad pernai vieną naktį apie trečią va- 
landą sulaukė tarpmiestinio skambučio, ji niekaip nebesužinos, 
iš kur (nebent jis paliko dienoraštį); iš pradžių balsas rūsčiu 
slavišku akcentu prisistatė kaip Transilvanijos konsulato antra- 
sis sekretorius, ieškantis pabėgusio šikšnosparnio, vėliau prašne- 
ko juokinga juodaodžių tarme, paskui virto įžūliu meksikiečiu 
paaugliu, riebiai besikeikiančiu ispaniškai, paskui - gestapo pa- 
reigūnu, su riksmais jos klausiančiu, ar ji turi giminių Vokieti- 
joje, o galiausiai prabilo Lamonto Kranstono balsu, kuriuo vi- 
sąlaik kalbėjo ten, Mazatlane. 

— Baik, Piersai, - sugebėjo įterpti ji, - maniau, kad mudu... 

— Bet, Margo, - maldaujamai pasakė jis, - aš ką tik kalbėjau- 
si su komisaru Vestonu, senuką pavėsinėje nušovė tuo pačiu 
ginklu kaip ir profesorių Kvakenbušą, - ar kažkaip panašiai. 

— O siaube, - pasakė ji. Mučio apsivertė ir Žiūrėjo į ją. 

— Nagi, padėk ragelį, - protingai patarė Mučio. 

— Išgirdau! - pratarė Piersas. - Matyt, Vendeliui Masui ne- 
trukus gresia Šešėlio apsilankymas. 

Stojo tvirta ir užtikrinta tyla. Štai kokį paskutinį jo balsą ji 
girdėjo. Lamonto Kranstono. Telefono skambutis galėjo eiti 
bet kuria kryptimi, bet kokiu atstumu. Po kelių mėnesių jo tyli 
dviprasmybė užleido vietą atgyjantiems prisiminimams: jo vei- 
do, kūno, dovanotų daiktų, vieno ar kito jo pasakyto dalyko, 
kurio ji apsimetė nenugirdusi. Šie prisiminimai užėmė jo vietą, 
jis vos neliko pamirštas. Šešėlis apsilankė tik po metų. O dabar 
atėjo Mecgerio laiškas. Ar tuomet pernai Piersas skambino, kad 
praneštų jai apie tą testamento papildymą? Ar tik vėliau ap- 
sisprendė, galbūt dėl jos susierzinimo ir Mučio abejingumo? Ji 
jautėsi kiaurai permatyta, gudriai apsukta, pažeminta. Nieka- 
da gyvenime jai neteko vykdyti testamento, ji nežinojo, nuo ko 
pradėti, nežinojo, kaip pasakyti Los Andželo teisininkų firmai, 
kad nežino, nuo ko pradėti. 

— Mučio, mielasis, - ji šūktelėjo apimta baisaus bejėgiškumo. 

Pro slankiojančias duris įšoko grįžęs Mučio Masas. 

— Šiandien vėl bloga diena, - pradėjo jis. 

— Klausyk, - pradėjo ir ji. Bet tegu pirmas pasakoja Mučio. 

Jis dirbo radijo laidų vedėju pusiasalio gilumoje, ir dėl to- 
kios profesijos jį nuolat kankino sąžinės priekaištai. 

— Aš visu tuo netikiu, Ede, - paprastai sakydavo jis. - Labai 
stengiuosi ir vis tiek negaliu. - Iš gilumos, turbūt iš giliau, 
nei ji galėjo pasiekti, todėl dažnai tokios jo šnekos varydavo 

ją Į paniką. Galbūt matydamas ją taip sunkiai besitvardan- 
čią, jis susiimdavo. 

— Tu per daug jautrus. - Na taip, ji turėtų pasakyti dar dau- 
gybę kitų dalykų, tačiau pavykdavo tik tiek. Šiaip ar taip, tai 
buvo teisybė. Keletą metų jis prekiavo naudotais automobiliais 
ir taip puikiai suprato, ką t0j/ profesija reiškia, kad darbo va- 
landos jam būdavo tikra kankynė. Kasryt Mučio nusiskusdavo 
viršutinę lūpą triskart paplaukiui ir triskart prieš plauką, kad 
neliktų menkiausio ūsų pėdsako, naujais skustuvais būtinai su- 
sipjaustydavo, bet vis tiek laikėsi savo; švarkus pirkdavo be 
pečių, tuomet nešdavo juos pas siuvėją, kad dar nežmoniškiau 
susiaurintų atlapus, plaukus susišlapindavo ir susišukuodavo 
kaip Džekas Lemonas, atmesdamas kuo toliau atgal. Išvydęs 
pjuvenas ar net pieštukų drožles krūpteldavo, nes žinoma, kad 
jo darbe jomis slopinamas pavarų dėžės girgždėjimas, ir nors 
stengėsi maitintis sveikai, vis tiek negalėjo kaip Edipa saldinti 
kavos medumi, nes visa, kas lipnu, jį erzindavo bei skaudžiai 
primindavo, kas dažnai maišoma į automobilių alyvą, kad ap- 
gauliai užpildytų tarpelius tarp stūmoklio ir cilindro sienelės. 
Kartą jis išėjo iš vakarėlio, nes jam pasirodė, kad vienas žmo- 
gus tyčia jo akivaizdoje paminėjo „paukščių pieną“. Tas žmo- 
gus buvo pabėgėlis iš Vengrijos, bandelių kepėjas, ir pasakojo 
apie savo darbą, bet toks jau tas Mučio, viską ima į širdį. 

"Tačiau automobiliais jis tikėjo. Galbūt net per daug: o kaipgi 
kitaip, kai septynias dienas per savaitę matai paradą žmonių, 
neturtingesnių už save, negrų, meksikiečių, narkotikų prekei- 
vių, velkančių kuo siaubingiausias prekes: motorizuotus meta- 
linius tęsinius savęs pačių, savo šeimų ir, matyt, visų savo gyve- 
nimų, apnuogintas, kad matytų visi, net ir svetimieji kaip jis, 
sulankstytais kėbulais, aprūdijusias iš vidaus su buferiais per- 
dažytais vos skirtingu atspalviu, lygiai tiek, kiek reikia, kad kristų 

kaina, jei ne paties Mučio nuotaika, viduje beviltiški vaikų, pre- 
kybos centrų gėralų, dviejų ar trijų kartų rūkorių ar vien dul- 
kių kvapai - o automobilius išvalius, galėjai pažvelgti į pačias 
šių gyvenimų nuosėdas, ir jau niekaip negalėjai suprasti, kurie 
daiktai buvo iš tikrųjų išmesti (jų būdavo tiek nedaug, kad iš 
baimės jis stengėsi juos surinkti ir išsaugoti), o kas tiesiog (gal- 
būt tragiškai) pamesta: sąvaržėle susegti penkių ar dešimties 
centų nuolaidą žadančių kuponų pluoštai, prekybinių akcijų 
lipdukai, rožinės skrajutės, reklamuojančios išpardavimus pre- 
kybos centruose, nuorūkos, šukos išlūžinėjusiais danteliais, dar- 
bo skelbimai, išplėšyti geltonieji puslapiai iš telefonų knygų, se- 
nų apatinių ar suknelių, jau tapusių mados istorija, draiskanos 
garui nuo priekinio stiklo nuvalyti, kad išvystum, ką norįs - fil- 
mą, moterį ar mašiną, kurios ilgiesi, policininką, kuris gali tave 
sustabdyti vien patikrinimui, ir visi gabaliukai ir atplaišos vieno- 
dai lyg nevilties mišrainė užlietos pilku pelenų, nusėdusių išme- 
tamųjų dujų, kūno išskyrų padažu - nuo to vaizdo jį pykino, bet 
reikėjo žiūrėti. Jei tai būtų buvęs paprastas sąvartynas, jis tik- 
riausiai būtų tuos daiktus kaip nors iškišęs, padaręs karjerą: smur- 
tas, sukėlęs kiekvieną avariją, būdavo gana retas, pakankamai 
toli nuo jo, kad atrodytų stebuklingas, kaip stebuklinga yra kiek- 
viena mirtis iki mūsų pačių paskutinės valandos. Tačiau nesibai- 
giantys supirkimo ritualai savaitė po savaitės niekada nepratrū- 
ko įsiūčiu ar krauju, taigi jautriaširdžiui Mučio jie buvo per daug 
žemiški, kad jis ilgam prie jų pasiliktų. Net jei per laiką jis priprato 
prie tolygaus pilko šleikštulio, vis tiek negalėjo susitaikyti su tuo, 
kad kiekvienas savininkas, kiekviena šmėkla apsilankydavo vien 
tam, kad iškeistų apibraižytą, sugedusį savo esybės atvaizdą į 
kitą tokią pat beviltišką kito gyvenimo automobilinę išraišką. 
Lyg tai būtų savaime suprantama. Mučio tai atrodė siaubinga. 
Nepabaigiama, susiraizgiusi kraujomaiša. 

Edipa niekaip nesuprato, kodėl jis iki šiol taip skaudinosi. 
Kai ją vedė, jau dvejus metus dirbo radijuje, TSIP seniai pergy- 
venęs automobilių aikštelę blyškioje, triukšmingoje gatvėje, kaip 
vyresni vyrai pergyvendavo Antrąjį pasaulinį ar Korėjos karą. 
Galbūt, sergėk ją nuo to Viešpatie, verčiau jau jis būtų buvęs 
kare, japonus medžiuose, šarvuotuose traukiniuose, vokiečius 
tankuose „Tiger 131“, vietnamiečius su trimitais naktyje jis bū- 
tų pamiršęs greičiau negu tą aikštelę, nedavusią jam ramybės 
štai jau penkti metai. Penkti metai. Guodi juos, kai jie pabun- 
da, išpilti šalto prakaito, arba klykia košmaro sapnų kalba, taip, 
apkabini juos, jie nurimsta, o vieną dieną tas praeina: tą ji žino- 
jo. Tik kada gi Mučio viską pamirš? Ji įtarė, kad laidų vedėjo 
darbas (gautas per gerą bičiulį, TSIP reklamos vadybininką, ku- 
ris kartą per savaitę lankydavosi aikštelėje, nes ji buvo radijo 
laidos rėmėja) - būdas „Top 200“ laidą ir netgi žinias, skubiai 
atpilamas magnetofono, - visą apgaulingą paauglystės svajonę, — 
priversti užstoti jį nuo tos aikštelės. 

Jis per daug tikėjo aikštele, o radijo stotimi visai netikėjo. 
Tačiau žvelgiant į jį dabar, kambario prieblandoje lyg didžiulis 
paukštis skriejantį link rasojančio sklidino kokteilių plaktuvo, 
šypsantį iš riebaus sūkurio vidurėlio, atrodė, kad viskas kuo 
ramiausia, dailiausia, nuostabiausia. 

Kol jis neprasižiojo. 

- Šiandien Fančas, - pasakojo jis žmonai, pildamas gėrimą, — 
pasikvietė mane, norėjo aptarti mano įvaizdį, nes jam jis nepa- 
tinka. - Fančas buvo programų direktorius ir piktas Mučio prie- 
šas. - Aš esąs per daug ištvirkęs. Turėčiau būti jaunatviškas tė- 
vukas, vyresnysis brolis. Skambina mergiotės ir prašo paleisti 
kokią dainelę, Fančui atrodo, kad kiekvienas mano žodis per- 
sunktas laukiniu geismu. Taigi dabar turėsiu įrašinėti visus te- 
lefono skambučius, o Fančas asmeniškai iškarpys viską, kas jam 

atrodys negražu, tai yra visą mano pokalbio pabaigą. Sakau 
jam, čia cenzūra, „šūds“ sumurmėjau ir išlėkiau. - Šitaip jiedu 
su Fanču pasikalbėdavo maždaug kartą per savaitę. 

Ji jam parodė Mecgerio laišką. Mučio viską žinojo apie ją ir 
Piersą: jiedu išsiskyrė metai prieš tai, kai ji ištekėjo už Mučio. 
Jis perskaitė laišką, droviai tankiai mirksėdamas. 

— Ką man daryti? - paklausė ji. 

— Na ne, - atsakė Mučio, - manęs neklausk. Nieko nežinau. 
Nė nemoku teisingai sumokėti pajamų mokesčių. Nieko nega- 
liu padėti su testamento vykdymu. Eik pas Rozmaną. 

Judviejų advokatą. 

— Mučio, Vendeli, viskas buvo baigta. Prieš tai, kai jis ten 
įrašė mano pavardę. 

— Taip, taip, tikiu, Ede. Negaliu padėti. 

Taigi kitą rytą ji taip ir padarė, nuvažiavo pas Rozmaną. Prieš 
tai pusvalandį praleido prie veidrodžio, vesdama ir taisydama 
tamsias linijas palei blakstienas, kurios vis išsikraipydavo arba 
įnirtingai suvirpėdavo, jai nespėjus atitraukti teptuko. Ji nemie- 
gojo beveik visą naktį, nes trečią valandą vėl sulaukė skambučio, 
tokio netikėto, kad širdį sugniaužė siaubas, vieną akimirksnį apa- 
ratas ramus, kitą jau klykia. Jiedu išsyk nubudo ir gulėjo, rąžy- 
damiesi, pirmus keletą čirškėjimų nė nenorėdami pažvelgti vie- 
nas į kitą. Galiausiai ji atsiliepė, žinodama, kad neturi ko praras- 
ti. Skambino daktaras Hilarijus, jos psichoterapeutas. Tačiau 
kalbėjo kaip Piersas, vaidinantis gestapo pareigūną. 

— Tikiuosi, nepažadinau tavęs, - sausai pradėjo jis. - Atrodai 
išsigandusi. Nejau tabletės nepadeda? 

— Aš jų negeriu, - atsakė ji. 

— Jos tave baugina? 

— Nežinau, iš ko jos. 

— Negi netiki, kad jos tik raminamieji. 

— O ar pasitikiu tavimi? - Ne, nepasitiki, ir iš to, ką jis netru- 
kus pasakė, paaiškėjo kodėl. 

— Tiltui dar trūksta šimtas ketvirtosios. 

Abejingas prunkštimas. Tiltas, die Briicke - jo malonybinis 
pavadinimas tyrimo apie LSD-25, meskalino, psilocibino ir pa- 
našių kvaišalų poveikį didelei priemiesčių namų šeimininkių 
imčiai, kurį jis padėjo vykdyti vietos ligoninei. Tiltas į save. 

— Kada galėtume tave įrašyti į tvarkaraštį? 

— Na jau ne, - atsakė ji, - gali rinktis iš pusės milijono kitų. 
Dabar trečia ryto. 

— Mes norime tavęs. 

Ore virš lovos jai dabar pasivaideno žymus Dėdulės portre- 
tas, kabantis visuose mūsų pašto skyriuose, akys nesveikai žvil- 
ga, įdubę gelsvi skruostai ryškiai nupudruoti, pirštas rodo tie- 
siai jai į tarpuakį. Noriu tavęs. Jie niekada daktaro Hilarijaus 
nepaklausė kodėl, bijojo bet ko, ką jis gali pasakyti. 

— Man dabar haliucinacija, tam man narkotikų nereikia. 

— Nepasakok man apie ją, - greitai pertarė jis. - Gerai. Ar 
dar apie ką nors norėtum pasikalbėti? 

— Juk ne aš tau paskambinau. 

— Aš taip pagalvojau, - atsakė jis. - Turėjau nuojautą. Ne tele- 
patiją. Tačiau ryšys su pacientu kartais būna įdomus dalykas. - 

— Šįkart ne. 

Ji padėjo ragelį. Ir nebegalėjo užmigti. Tačiau nors nušauk 
negers jo duotų piliulių. Nors nušauk. Ji nenori būti nuo ko 
nors priklausoma, taip jam ir pasakė. 

- Štai kaip, - jis trūktelėjo pečiais, - o nuo manęs tu neprik- 
lausoma? Tada eik. Jau pasveikai. 

Ji neišėjo. Na ne, tamsiosios galios jai psichiatras neturėjo. 
Tačiau pasilikti buvo lengvesnė išeitis. Kas gali žinoti, kada ji 
pasveiks? Jis pats prisipažino, kad nežino. 

— Tabletės kas kita, - mėgino sakyti ji. Hilarijus išsiviepė, 
kaip 1r anksčiau. Jis turėjo daugybę smagių netradicinių įsitiki- 
nimų. Anot jo, veidas - simetriškas kaip Roršacho dėmė, ir 
atskleidžia viską kaip TAT paveikslas, iššaukia atsaką kaip sti- 
mulinis žodis, taigi kodėl ne. Jis tikino kartą išgydęs isterinį 
aklumą savo 37 numeriu, „Fu-Mančiu“ (dauguma grimasų, kaip 
vokiškos simfonijos, turi ir numerį, ir pavadinimą), kai smiliais 
ištempiami akių vokai, viduriniais pirštais išskečiamos nosies 
šnervės, mažyliais išplečiamos lūpos ir iškišamas liežuvis. Hila- 
rijus šitaip išsiviepęs atrodė tikrai siaubingai. Ir išnykus Edipos 
Dėdulės Semo haliucinacijai, jos vietoje pamažu iškilo kaip tik 
„Fu-Mančiu“ ir liko kyboti iki pat aušros. Todėl ji vargu ar 
buvo gerai nusiteikusi susitikimui su Rozmanu. 

Tačiau ir Rozmanas praleido bemiegę naktį, mąstydamas apie 
praėjusio vakaro Perio Meisono televizijos laidą, kurią labai 
mėgo jo žmona, bet kuriai jis pats jautė giliai prieštaringus jaus- 
mus, sykiu norėdamas būti toks pat geras teismų advokatas, 
kaip Peris Meisonas, o kadangi tai buvo nepasiekiama, sugriauti 
Perio Meisono karjerą baisiu pažeminimu. Edipa įėjo daugmaž 
netikėtai ir užtiko patikimąjį šeimos advokatą kaltai ir skubiai 
grūdantį į stalo stalčių šūsnį įvairių spalvų bei dydžių popie- 
riaus lapų. Ji žinojo, kad tai apmatai „Kolegos prieš Perį Mei- 
soną, Ne vien hipotetinė byla“, kurią jis rengė nuo pat tada, 
kai laida pasirodė televizijoje. 

— Kiek pamenu, anksčiau neatrodydavai kaltas, - pasakė Edi- 
pa. Jiedu dažnai kartu važiuodavo į grupinės terapijos seansus, 
pavėžėdami dar ir fotografą iš Palo Alto, kuriam atrodė, kad 
jis - tinklinio kamuolys. - Tai geras ženklas, ar ne? 

— Tavo vietoje galėjo įeiti koks Perio Meisono šnipas, - atsa- 
kė Rozmanas. Minutėlę pagalvojęs, pridūrė: 


— Cha, cha. 

— Cha, cha, - sutiko Edipa. Jie pažvelgė į kits kitą. - Man 
pavesta vykdyti vieną testamentą, - pasakė ji. 

— Ak, tuomet klok, - atsakė Rozmanas, - negaišk čia su manim. 

— Gerai. - Ir Edipa jam viską papasakojo. 

— Ir kodėl gi jam to prireikė, - svarstė Rozmanas, perskaitęs 
laišką. 

- Prireikė mirti? 

— Ne, - atsakė Rozmanas, - pavesti tau padėti vykdyti jo 
testamentą. 

— Jis buvo nenuspėjamas. 

Jie nuėjo papietauti. Rozmanas po stalu mėgino glamonėtis 
kojomis. Ji avėjo aulinius batus ir nelabai ką juto. Todėl atsiri- 
bojo ir nusprendė nekelti triukšmo. 

— Bėgam su manim, - pasiūlė Rozmanas, kai atnešė kavą. 

— Kur? - paklausė ji. Jis nutilo. 

Grįžus į kontorą, jis paaiškino, kas jos laukia: atidžiai susi- 
pažinti su verslu ir buhalterija, patvirtinti, kad testamentas tik- 
ras, atgauti visas skolas, inventorizuoti turtą, nustatyti įmonės 
kainą, nuspręsti, ką likviduoti ir ką palikti, atsiskaityti su kre- 
ditoriais, sutvarkyti mokesčius, išdalinti palikimus... 

— Pala, - pertraukė Edipa, - ar negalėčiau ko nors pasamdy- 
ti, kad viską padarytų už mane? 

— Mane, - atsakė Rozmanas, - šį tą galėčiau perimti. Bet 
negi tau nė trupučio neįdomu? 

— Kas neįdomu? 

— Ką gali sužinoti. 

Kuo toliau, tuo daugiau nušvitimų ją lankė. Dažniausiai ne 
apie Piersą Inveraričį ar ją pačią, o apie tai, kas liko, tačiau iki 
šiol buvo kažkaip užmiršta. Tvyrojo nuotolio, atsiribojimo po- 
jūtis, trūko įspūdžio stiprumo, lyg žiūrint filmą, kuriam trūks- 
ta ryškumo, o technikas nenori reguliuoti projektoriaus. Ji kaž- 

kaip švelniai įsisupo į keistą vaidmenį, lyg pasakų karalaitė bokš- 
te, svajinga mergaitė, kažkokių kerų įkalinta tarp Kinereto pu- 
šų ir druskingo rūko, laukianti, kada kas nors šūktels, ei, nu- 
leisk savo kasą. Piersui ji mielai išsegė segtukus ir sages, ir nu- 
sirito žemyn krebždanti gležna lavina, tik kai Piersas užlipo 
beveik pusę kelio, jos nuostabius plaukus kažkokie pikti kerai 
pavertė didžiuliu nepritvirtintu peruku, ir jis žlegtelėjo ant už- 
pakalio. Tačiau tuoj pat atkakliai, galbūt panaudojęs vieną iš 
daugybės savo kreditinių kortelių, jis atkrapštė bokšto duris ir 
užbėgo įvijais laiptais, kaip ir reikėjo iškart daryti, jei tikra klasta 
būtų buvusi jam įgimta. Tačiau visa, kas tarp jųdviejų vyko, 
taip ir liko įkalinta tame bokšte. Meksike jie netyčia užklydo į 
gražuolės Ispanijos išeivės Remedijos Varo paveikslų parodą: 
viduriniame tripticho piešiny, pavadintame Bordando el Man- 
to Ierrestre, buvo pavaizduotas pulkelis smulkių merginų šir- 
dies formos veideliais, didžiulėmis akimis, žvilgančiais auksi- 
niais plaukais, įkalintų apvalaus bokšto viršutiniame kambary- 
je, siuvinėjančių kažkokį gobeleną, kuris liejosi pro aukštus 
siaurus langus į bedugnę, beviltiškai mėgindamas ją užpildyti: 
visi kiti pastatai ir padarai, visos pasaulio bangos, laivai ir gi- 
rios buvo išsiuvinėtos tame gobelene, ir gobelenas buvo pasau- 
lis. Sukrėsta Edipa stovėjo prieš paveikslą ir verkė. Niekas ne- 
pastebėjo, ji buvo užsidėjusi tamsiai žalius į plaukiko panašius 
akinius. Akimirką ji pagalvojo, ar akinių gumelės apie stiklus 
pakankamai prigludusios, kad ašaros užpildytų visą akiduobę 
ir niekada nenudžiūtų. Taip ji galėtų tos akimirkos liūdesį am- 
Žinai nešiotis su savimi, žvelgti į pasaulį pro tas ašaras, būtent 
tas ašaras, lyg kokie nors dar nežinomi rodikliai reikšmingai 
skirtųsi tarp vieno verkimo ir kito. Ji pažiūrėjo sau į kojas ir 
tuomet suprato, dėl to paveikslo, kad ji stovi tik ant gobeleno, 
nuausto tik už poros tūkstančių mylių, jos pačios bokšte, tik 

atsitiktinai vadinamo Meksika, taigi Piersas jos niekur neišsi- 
vežė, pabėgti nepavyko. Nuo ko ji taip stengėsi pabėgti? Tokia 
mergelė kalinė, turėdama begales laiko apmąstymams, netrun- 
ka suprasti, kad jos bokštas, jo aukštis ir sąranga tėra atsitikti- 
niai kaip ir ji pati: įkalintą ją laiko kerai, pikti 1r bevardžiai, 
užleisti ant jos iš išorės ir be jokios priežasties. Neturėdama 
jokio kito prietaiso, kaip tik juslinę baimę ir moterišką gudru- 
mą šiems beformiams kerams ištirti, jų veikimui perprasti, jų 
lauko stiprumui išmatuoti, jėgos linijoms suskaičiuoti, ji gali 
pasiduoti prietarams arba susirasti naudingą užsiėmimą, pa- 
vyzdžiui, siuvinėti arba išprotėti, arba ištekėti už radijo laidų 
vedėjo. Jei bokštas visur, o riteris gelbėtojas neįveikia jo kerų, 
kas tuomet belieka? 

Taigi iš Kinereto ji išvažiavo nė nenumanydama, ar prieš akis 
laukia kas nors naujo. Mučio Masas, mįslingai švilpaudamas I 
Want to Kiss Your Feet, naują grupės „Sick Dick and the 
Volkswagens“ įrašą (tai buvo anglų grupė, kurią jis tuo metu 
mėgo, bet kuria netikėjo), stovėjo, susikišęs rankas į kišenes, o 
ji tuo tarpu aiškino, kad trumpam išvažiuoja į San Narcizą per- 
žiūrėti Pierso buhalterijos ir užrašų bei susitikti su Mecgeriu, 
testamento bendravykdytoju. Mučio buvo liūdna, kad ji išva- 
žiuoja, bet ne per labiausiai, taigi liepusi jam padėti ragelį, jei- 
gu skambintų daktaras Hilarijus, ir prižiūrėti sodo raudonėlį, 
kurį užpuolė keistas pelėsis, ji išvyko. 

San Narcizas buvo į pietus, netoli Los Andželo. Kaip ir dau- 
gelis Kalifornijos vietovių, tai nebuvo tikras miestas, o veikiau 
kažkoks kratinys - statistiniai kvartalai, prekybos rajonai - vis- 
kas išvagota keliukų į greitkelį. Tačiau čia buvo Pierso valdos ir 
būstinė: Čia jis prieš dešimt metų pradėjo žemės spekuliacijas, 
šitaip padėdamas kertinį kapitalo akmenį, ant kurio vėliau bu- 
vo pastatyta visa kita, iškraipyta ir groteskiška, iki pat dan- 
gaus; ir todėl jai atrodė, kad ta vieta ypatinga, kad ji turi dva- 
sią. Tačiau jei ir buvo koks reikšmingas skirtumas tarp jo ir visų 
kitų Pietų Kalifornijos miestų, to negalėjai išsyk pastebėti. Į 
San Narcizą ji atvažiavo sekmadienį, išsinuomota Impala. Nie- 
ko nevyko. Ji pažvelgė žemyn nuo šlaito, turėjo prisimerkti 
prieš saulę, ir išvydo begalę namų, tarsi suaugusių į krūvą, lyg 
išdygusių iš dykos rudos žemės kaip gerai prižiūrimas derlius; 

ir prisiminė, kaip kažkada atidarė radijo aparatą, norėdama pa- 
keisti bateriją, ir pirmą kartą pamatė štampuotą schemą. Tvar- 
kingas namų ir gatvių sūkurys, žvelgiant iš šio aukšto taško, prieš 
ją dabar iškilo taip pat netikėtai, pribloškiančiai aiškiai, kaip tuo- 
met ta schema. Nors apie radijo aparatus nusimanė dar menkiau 
negu apie pietų kaliforniečius, abiejų matomose išraiškose glū- 
dėjo tarsi užšifruotas slaptos reikšmės, pageidavimo bendrauti 
jausmas. Atrodė, nebūtų ribų tam, ką schema būtų galėjusi jai 
atskleisti (jei tik ji būtų pasistengusi suprasti); tad po pirmosios 
minutės San Narcize nušvitimas ir vėl sukirbėjo kažkur už pat 
jos suvokimo ribos. Visą horizontą gaubė smogas, saulės šviesa 
ant ryškios šviesiai rusvos žemės atrodė kažkokia skausminga; ji 
su savo mašina sustojo keisto, švento akimirksnio viduryje. Lyg 
skambėtų žodžiai kokiu negirdimu dažniu, ar iš kokio nors vėjo 
sūkurėlio, kuris sukosi per lėtai, kad jos įkaitusi oda pajustų gai- 
vią vėsą. Jai taip atrodė. Ji pagalvojo apie Mučio, jos vyrą, kuris 
stengiasi įtikėti savo darbu. Ar ir jis šitaip jautėsi, žiūrėdamas 
pro garso nepraleidžiantį stiklą į bendradarbį ausinių suspausta 
galva, ruošiantį kitą dainą tokiais nugludintais judesiais, lyg ku- 
nigas, kilnojantis švęstą aliejų, smilkalus, taures, tačiau iš tikrųjų 
įsijautusį į balsą, balsus, muziką, jos prasmę, jos apgaubtą, pa- 
skendusį joje kaip ir visi ją girdintys tikintieji; ar Mučio stovėda- 
vo už Studijos A, žvelgdamas vidun, žinodamas, kad net jei viską 
girdėtų, vis tiek neįtikėtų? 

Akimirksniu viskas baigėsi, lyg debesis ar sutirštėjęs smogas 
būtų užtemdęs saulę ir nutraukęs „šventą akimirksnį“, kad ir 
ką tai reikštų; ji užvedė mašiną ir kokių 70 mylių per valandą 
greičiu pajudėjo gaudžiančiu asfaltu link greitkelio, kuris, jos 
manymu, vedė į Los Andželą, paskui į kvartalą, neką didesnį 
už šalikelės užeigėlę, palei kurį rikiavosi automobilių aikštelės, 
prekybos tarpininkų kontorėlės, pakelės užkandinės, nedidu- 

kai biurų pastatai ir gamyklėlės, kurių numeriai buvo nuo septy- 
niasdešimties iki devyniasdešimties tūkstančių. Ji niekada nema- 
nė, kad būna tokie dideli namų numeriai. Atrodė nesveikai. Kai- 
rėje pasirodė išilgai kelio išsibarstę platūs rožiniai pastatai, ap- 
supti kelių mylių ilgio tvora, kurios viršuje driekėsi spygliuota 
viela, o kai kur kyšojo sargybos bokšteliai: netrukus pro šalį 
prašvilpė vartai, abipus jų stovėjo po šešiasdešimties pėdų ilgio 
raketą, joms ant smaigalių buvo kukliai užrašytas pavadinimas 
JOJODAINAS. Tai buvo didysis San Narcizo darbdavys, AB „Jo- 
jodainas“, „Galaktronikos“ padalinys, priklausantis vienam iš 
aviacijos ir kosmoso pramonės milžinų. Ji žinojo, kad Piersui 
priklauso nemažai jo akcijų, ir kad jis kažkuo prisidėjo derybose 
su apygardos mokesčių inspekcija, kad apskritai prisiviliotų Jo- 
jodainą čionai. Jis aiškino - tokia įkūrėjo dalia. 

Vietoj spygliuotos vielos ir vėl pasirodė pažįstamas rusvesnių 
standartinių blokinių biurų įrangos parduotuvių, klijų gamyklų, 
skystų dujų pilstymo fabrikų, sąvaržėlių gamyklų, sandėlių ir vi- 
so kito paradas. Sekmadienį viskas buvo tylu ir sustingę, veikė 
vos vienas kitas nekilnojamojo turto biuras ar sunkvežimių aikš- 
telė. Edipa pasiryžo sustoti artimiausiame motelyje, kad ir ko- 
kiame bjauriame, nes dabar jai ramybė ir keturios sienos atrodė 
mielesnės už šią greičio, laisvės, vėjo plaukuose, skriejančių pa- 
kelių iliuziją — viso to iš tikrųjų nebuvo. Jai atrodė, kad iš tikrųjų 
kelias — tik poodinė adata, įsmeigta kažkur į greitkelio veną, 
maitinančią galingąjį Los Andželą, darančią jį laimingą, tvarkin- 
gą, apsaugotą nuo skausmo, ar to, ką miestai jaučia vietoje skaus- 
mo. Tačiau net jei Edipa būtų ištirpęs grynas heroino kristalas, 
Los Andželas ir be jos būtų užtektinai kaifavęs. 

Tačiau pažvelgusi į artimiausiąjį motelį ji akimirką sudvejo- 
jo. Trisdešimt pėdų aukštyn kilo ant skardos nupieštas atvaiz- 
das nimtos, laikančios baltą gėlę; netgi dieną įžiebtas užrašas 

skelbė „Aido dvaras“. Nimfos veidas buvo panašus į Edipos, 
tačiau ją labiau pribloškė paslėptas ventiliatorius, nuo kurio 
visą laiką pleveno permatomas nimfos chitonas, kaskart ati- 
dengdamas milžiniškas krūtis švelniai oranžiniais speneliais ir 
ilgas rausvas šlaunis. Jos šypsena buvo paryškinta lūpų dažais 
ir dirbtinė, gal ne visai kekšiška, bet ir į meilės kančių apimtos 
nimfos taip pat nepanaši. Edipa įsuko į stovėjimo aikštelę, išli- 
po ir valandėlę stovėjo karštoje saulėkaitoje mirtinai sustingu- 
siame ore, stebėdama, kaip dirbtinė vėtra virš galvos taršo per- 
matomą audinį penkių pėdų spinduliu. Prisiminė savo mintis 
apie lėtus vėjo sūkurius, negirdimus žodžius. 

Tiek, kiek jai teks čia užtrukti, kambarys visai tiks. Jo durys 
buvo į ilgą kiemą su baseinu, kurio paviršius tądien buvo lygus 
ir žvilgėjo saulėje. Tolimajame gale stovėjo fontanas su dar vie- 
na nimfa. Niekas nejudėjo. Jei žmonės ir gyveno už kitų durų 
arba žvelgė pro langus, užkimštus ūžiančiais oro kondicionie- 
riais, ji jų nematė. Registratorius, hipis, vardu Mailzas, maž- 
daug šešiolikametis bitlų šukuosena, vilnoniu kostiumu be at- 
lapų ir be kelnių klostės, susegamu viena saga, nešė jos krep- 
šius ir dainavo sau, o gal jai: 


Mailzo daina 


Per storas būt Frugu, 

Kartoji visą laiką man, 
Pažeminti bandydama, 

Bet kietas aš, 

Tad lūpas greit užčiaupk riebias, 
Mažyte, 

Gal ir per storas būt Frugu, 

Bet ne per plaukas - Plaukiku. 

— Labai gražu, - pasakė Edipa, - tik kodėl dainuoji su angliš- 
ku akcentu, o kalbi be jo? 

— Aš dainuoju grupėje, - paaiškino Mailzas, - „Paranoikuo- 
se“. Mes dar tik pradedantieji. Vadybininkas mums liepia taip 
dainuoti. Žiūrim daug angliškų filmų, dėl akcento. 

— Mano vyras - radijo laidų vedėjas. - Edipa stengėsi būti 
draugiška. - Jo stotis tik tūkstančio vatų, bet jei jūs turit kokią 
juostelę, galėčiau jam perduoti, kad paleistų. 

Mailzas jiems įėjus užvėrė duris ir šnairuodamas paklausė: 

— Ir ko už tai paprašytum? - Artindamasis prie jos. - Ar to, 
apie ką aš galvoju? Žinai, taip lyg vietoj vokelio po prekystaliu. 

Edipa čiupo greičiausiai po ranka .pasitaikiusį ginklą - zui- 
kio ausų pavidalo anteną nuo kampe stovinčio televizoriaus. 

— Ak, - tarė Mailzas ir sustojo. - Tu irgi manęs nekenti. 

Pro kirpčiukus švietė akys. 

— Tu tikrai paranoikas, - atsakė Edipa. 

— Mano kūnas jaunas ir švelnus, - tarė Mailzas, - maniau, 
jūs, senos paukštytės, ant tokių pasirašot. 

Išsireikalavęs keturių dolerių už krepšių atnešimą, jis išėjo. 

Tą vakarą pasirodė advokatas Mecgeris. Jis buvo toks gra- 
žuolis, kad iš pradžių Edipa pamanė, kad Jie, kažkas aukštybė- 
se, ją išdūrinėja. Jis tikriausiai aktorius. Jis stovėjo jos tarpdu- 
ryje, už jo švelniai išsklidusioje naktinio dangaus šviesoje tyliai 
mirguliavo pailgas baseinas, ir priekaištingai tarė: „Ponia Mas“. 
Jo akys, didžiulės, šviesios, su išraiškingom blakstienom, valiū- 
kiškai jai nusišypsojo; ji apsidairė aplink jį, ieškodama reflek- 
torių, mikrofonų, kamerų laidų, bet matė tik jį ir prabangų 
butelį prancūziško Beaujolais, kurį šis dabita nusikaltėlis tvirti- 
no pernai slapta įvežęs į Kaliforniją pro pasieniečius. 

- Tai kaip, - tarstelėjo, - visą dieną šukavęs motelius, ieško- 
damas jūsų, gal galėčiau užeiti vidun? | 

Tąvakar Edipa neturėjo jokių rimtesnių planų, kaip tik per 
televiziją žiūrėti loteriją. Buvo įšokusi į apsmukusius džinsus ir 
užsitempusi aptriušusį juodą megztinį, o plaukus išsileidusi. Ži- 
nojo, kad atrodo visai gražiai. 

— Užeikite, - pasakė, - bet turiu tik vieną taurę. 

— Aš galėsiu, - pareiškė galantiškasis Mecgeris, - gerti iš bu- 
telio. 

Jis įėjo 1r kostiumuotas atsisėdo ant grindų. Atkimšo butelį, 
įpylė jai išgerti, ėmė šnekėti. Paaiškėjo, kad Edipa ne taip jau 
smarkiai apsigavo, palaikiusi jį aktoriumi. Prieš dvidešimt ke- 
lerius metus Mecgeris buvo mažoji kino žvaigždutė, slapyvar- 
džiu Mažylis Igoris. 

— Mano motina, - niauriai pareiškė, - labai jau norėjo iš 
manęs pasipelnyti, lyg jautienos gabalą kriauklėje norėjo mane 
išsunkti iki baltumo. Kartais svarstau, - kalbėjo, glostydamas 
sau plaukus pakaušyje, - ar jai pavyko. Man baisu. Juk žinot, 
kuo tokios motinos paverčia savo sūnus. 

— Na, jūs tikrai nepanašus... - pradėjo Edipa ir persigalvojo. 

Mecgeris jai švystelėjo plačią ironišką dantų eilių porą. 

- Šiais laikais išvaizda nieko nebereiškia, - pasakė. - Gyvenu 
savo išvaizdoje, bet negaliu dėl nieko būti tikras. Toji galimybė 
mane persekioja. 

— O ar dažnai, - pasiteiravo Edipa, jau supratusi, kad šios 
kalbos tuščios, - tau šiais žodžiais pavyksta ką nors pakabinti, 
Mažyli Igori? 

- Žinote, - atsakė Mecgeris, - Inveraričis man jus minėjo tik 
kartą. 

— Ar buvote geri draugai? 

— Ne. Surašiau jo testamentą. Nejau jums nesmalsu, ką jis 
sakė? 

— Ne, - atsakė Edipa ir įjungė televizorių. Ekrane sušvito 

neaiškios lyties vaikas, nerangiai suglaudęs basas kojas, jo pe- 
čius siekiančios garbanos pynėsi su trumpesniais plaukais sen- 
bernaro, jo ilgas liežuvis Edipai bežiūrint ėmė prausti rausvus 
vaiko skruostus, tad šis žavingai suraukė nosytę ir pasakė: „Ak 
Miurėjau, nagi liaukis, tu mane visą sušlapinsi“. 

— Čia juk aš, čia aš, - sušuko Mecgeris, išplėtęs akis, - dievu- 
lėliau. 

— Kuris? - paklausė Edipa. 

— Šitas filmas vadinosi, - Mecgeris spragtelėjo pirštais, - 
„Nuostoliai“. 

— Apie tave ir tavo mamą? 

— Apie berniuką ir jo tėvą, už bailumą išmestą iš britų armi- 
jos, bet iš tikrųjų jis dangsto draugą, supranti, ir kad išpirktų 
savo kaltę, jis su vaiku seka paskui senąjį dalinį į Galipolį, kur 
tėvas kažkaip sumeistrauja mažiuką povandeninį laivą, juo kas 
savaitę jie pralenda pro Dardanelus į Marmuro jūrą ir torpe- 
duoja turkų pirklius - tėvas, sūnus ir senbernaras. Šuo žvalgosi 
pro periskopą ir loja, jei ką nors pamato. 

— Juokauji, - pasakė Edipa, pildama vyną. 

- Štai, klausyk, tuoj aš dainuosiu. - Ir iš tikrųjų vaikas, šuo ir 
lyg iš po Žemių su citra išdygęs linksmas graikas žvejys stovėjo 
dirbtinio Egėjo jūros salų paplūdimio bei saulėlydžio fone, ir 
vaikis uždainavo. 


Mažylio Igorio daina 


Nei turkams, nei bunams nuolaidūs nebūnam — 
Tėvelis, šunelis ir aš, 

Pavojui ištikus, kaip trys muškietnykai 

Mes visad kartu, kad ir kas. 

Tuojau periskope stos Konstantinopolis, 

Vėl skrodžiame jūros bangas, 
Ir bulsim pagalbon vaikinams ant kranto - 
Tėvelis, šunelis ir aš. 


Tuomet sekė muzikinis intarpas, žvejys pagrojo savo instru- 
mentu, tada jaunasis Mecgeris vėl pradėjo iš pradžių, o jo sens- 
telėjęs antrininkas Edipai protestuojant pritarė. 

Arba jis viską prasimanė, staiga pagalvojo Edipa, arba papir- 
ko vietinės televizijos stoties inžinierių, kad paleistų šį filmą, 
čia viskas sąmokslas, kruopščiai parengtas vilionių sąmokslas. 
Ak Mecgeri. 

— Jūs nedainavote kartu, - pastebėjo jis. 

— Aš nemoku, - nusišypsojo Edipa. Prasidėjo triukšminga Fan- 
goso įlankos — naujo gyvenamojo rajono vakaruose - reklama. 

— Inveraričio investicija, - tarė Mecgeris. Rajonas turėjo būti 
išvagotas kanalų su privačiomis motorinių valčių prieplauko- 
mis, pokylių sale, plūduriuojančia viduryje dirbtinio ežero, ku- 
rio dugne gulėtų restauruoti galeonai, atvežti iš Bahamų, mil- 
žiniški kolonų ir frizų iš Kanarų gabalai, tikri žmonių griaučiai 
iš Italijos, didžiulės geldelės iš Indonezijos — viskas nardytojų 
džiaugsmui. Ekrane sušvito rajono žemėlapis, Edipa giliai atsi- 
duso, Mecgeris atsigręžė, vildamasis, kad dėl jo. Tačiau ji tik 
prisiminė žvilgsnį nuo kalno šį vidudienį. Ji vėl kažką pajuto, 
ją vėl apėmė šventybės nuojauta: schema, švelnūs gatvių vin- 
giai, asmeninis išėjimas prie vandens, „Mirusiųjų knyga“... 

„Nuostoliai“ grįžo į ekraną anksčiau, nei ji spėjo vėl nusi- 
teikti žiūrėti. Mažasis povandeninis laivelis, mirusios mamos 
garbei pavadintas „Džastina“, plūduriavo prieplaukoje dailiai 
įtempęs lynus. Jo išlydėti buvo susirinkęs būrelis žmonių, tarp 
jų senas Žvejys ir jo dukra, ilgakojė garbanė paauglė, kuri, jei 
pabaiga būtų laiminga, įsimylėtų Mecgerį; dailiai sudėta anglė 

seselė misionierė, kuri įsimylėtų Mecgerio tėvą; ir netgi aviga- 
nė, ilgesingai žvelgianti į senbernarą Miurėjų. 

— Ak, taip, - pasakė Mecgeris, - dabar turėsim bėdos sąsiau- 
ryje. Ten ir taip vargas dėl Kefezo minų, bet neseniai Džeris 
pakabino dar ir tokį milžinišką tinklą, nunertą iš pustrečio co- 
lio storio strypo. 

Edipa įsipylė dar vyno. Jiedu gulėjo, žvelgdami į ekraną, vos 
susiglaudę šonais. Iš televizoriaus pasigirdo griausmingas spro- 
gimas. 

— Minos! - sušuko Mecgeris, dangstydamasis galvą ir riedė- 
damas tolyn nuo jos. 

— Tėveli, - suinkštė Mecgeris ekrane, - aš bijau. 

Mažojo povandeninio laivo viduje viskas virto aukštyn ko- 
jom, šuo lakstė iš kampo į kampą taškydamas seiles bei van- 
dens purslus, trykštančius iš skylės pertvaroje, kurią tėvas mė- 
gino užkimšti marškiniais. 

— Dabar tegalime, - paskelbė tėvas, - leistis į dugną ir mė- 
ginti palįsti po tinklu. 

— Nesąmonė, - pareiškė Mecgeris. - Tinkle įtaisyti vartai, 
pro kuriuos vokiečių povandeniniai laivai puldinėja britų lai- 
vyną. Visi mūsų E klasės povandeniniai laivai pro tuos vartus ir 
plaukiodavo. 

— Iš kur žinai? 

— Juk buvau ten. 

— Bet... - pradėjo Edipa, tik staiga pastebėjo, kad baigėsi 
vynas. 

— Aha, - pasakė Mecgeris ir iš vidinės švarko kišenės ištrau- 
kė butelį tekilos. 

— Be citrinos? - paklausė ji dirbtinai džiugiai, - be druskos? 

— Turistų išmonė. Ar Inveraričis užkąsdavo citrinomis, kai 
lankėtės Meksikoje? 

— Iš kur žinai, kad ten buvom? - Ji žiūrėjo, kaip jis pildo jos 
taurę, ir juto kartu su skysčiu kylantį priešiškumą jam. 

— Tais metais kelionę jis nurašė kaip verslo išlaidas. Tvarkiau 
jo mokesčius. 

— Piniginiai ryšiai, - nutęsė Edipa, - tu toks pat, kaip Peris 
Meisonas, viena težinot, jūs cinikai. 

— Tačiau mūsų grožis glūdi, - aiškino Mecgeris, - ypatingos 
painiavos galimybėje. Advokatas teisme, prieš bet kokius pri- 
siekusiuosius tampa aktoriumi, ar ne? Raimondas Beras yra 
aktorius, vaidinantis advokatą, kuris prieš prisiekusiuosius tam- 
pa aktoriumi. Na, o aš esu buvęs aktorius, tapęs advokatu. Apy- 
tiksliai remiantis mano karjera netgi sukurtas televizijos seria- 
lo bandomasis filmas, kuriame vaidina mano draugas Manis 
D: Presas, buvęs advokatas, išėjęs iš firmos, kad taptų aktoriu- 
mi. Jis tame filme vaidina mane, aktorių, tapusį advokatu ir 
protarpiais atvirstantį atgal į aktorių. Filmas guli gerai vėdina- 
moje saugykloje vienoje iš Holivudo studijų, jo negali sugadin- 
ti šviesa, jį galima kartoti be galo. 

— Jūs įkliuvot, - pasakė jam Edipa, žvelgdama į televizorių, 
pro jo kostiumą ir savo džinsus jausdama jo šlaunį. 

— Turkai plaukioja paviršiuj su prožektoriais, - atsakė jis, 
pildamas tekilą ir žiūrėdamas, kaip pildosi mažasis laivelis. — 
Patrulių laivai su kulkosvaidžiais. Gal kertam lažybų, kas atsi- 
tiks toliau? 

— Ne, aišku, - nesutiko Edipa, - filmas jau sukurtas. - Jis tik 
šyptelėjo. - Galima kartoti be galo. 

— Bet tu juk nežinai, kas bus toliau, - atsakė Mecgeris, - tu jo 
nematei. 

Ekrane užgriaudė kurtinanti „Bykonsfyldo“ cigarečių rekla- 
ma. Tos cigaretės tokios puikios todėl, kad jų filtrams naudoja- 
mos kaulų anglys, pačios geriausios. 

— Kokių kaulų? - nusistebėjo Edipa. 

— Inveraričis žinojo. Jam priklausė 51906 filtrų gamybos. 

— Pasakyk ir man. 

— Kada nors. Dabar tavo paskutinis šansas lažintis. Ar jie 
ištrūks gyvi, ar ne? 

Ji jautėsi kauštelėjusi. Nežinia kodėl staiga pamanė, kad šau- 
nioji trijulė gali ir neišsisukti. Negalėjo nuspėti, kiek dar truks 
filmas. Žvilgtelėjo į laikrodį, bet jis buvo sustojęs. 

— Kvailystė, - pasakė. - Aišku, ištrūks. 

— Iš kur žinai? 

— Tokie filmai visada baigiasi laimingai. 

— Visada? 

— Dažniausiai. 

— Tuomet tikimybė mažėja, - pasakė jis, patenkintas savimi. 

Ji pažvairavo į jį pro savo stiklinę. 

— Tuomet siūlyk santykį. 

— Taip išsiduočiau. 

— Na gerai, - suriko ji, galbūt šiek tiek susierzinusi, - laži- 
nuosi iš butelio. Tekilos, gerai? Lažinuosi, kad tau nepasisekė. 

— Kad man nepasisekė. - Jis susimąstė. - Nuo dar vieno bu- 
telio šįvakar tu užmigtum, - nusprendė. - Ne. 

— Iš ko tuomet nori lažintis? - Ji žinojo. Jiedu atkakliai žvel- 
gė kits kitam į akis, rodėsi, kokias penkias minutes. Ji girdėjo, 
kaip reklamos veja viena kitą per televizoriaus garsiakalbį. Ji 
vis labiau tūžo, gal jautėsi reketuojama, o gal tiesiog nekantra- 
vo, kada vėl rodys filmą. 

— Na gerai, - galiausiai pasidavė ji, stengdamasi kalbėti tvir- 
tai, - lažinamės. Iš ko.panorėsi. Tau nepasisekė. Jūs visi virtot 
žuvų maistu Dardanelų dugne, tėvelis, šunelis ir tu. 

— Sutarta, — nutęsė Mecgeris, imdamas jos ranką neva su- 
kirsti, bet vietoj to pabučiuodamas delną, sausu liežuvio galiuku 

perbraukdamas per jos likimo linijas, nekintamus sūrius jos ta- 
patybės štrichus. Tada ji pagalvojo, ar viskas vyksta taip pat, 
kaip, pavyzdžiui, pirmąkart lovoje su Piersu, velioniu. Bet tada 
vėl pradėjo rodyti filmą. 

Tėvas gūžėsi bombos išmuštoje duobėje stačiose uolose pa- 
lei jūrą, kur išsilaipinę Australijos 19 Naujosios Zelandijos ka- 
riai, o aplink skraido turkų sprogmenų skeveldros. Nematyti 
nei Mažylio Igorio, nei šuns Miurėjaus. 

— Kas čia dabar, - pasakė Edipa. 

— Šaunu, - atsakė Mecgeris, - tikriausiai supainiojo rites. 

— Čia prieš tai ar po to? - paklausė ji, siekdama tekilos bute- 
lio ir sujudėdama taip, kad jos kairioji krūtis atsidūrė ties Mec- 
gerio nosimi. Mecgeris prieš atsakydamas nežmoniškai juokin- 
gai sužvairavo. 

— Taip išsiduočiau. 

— Nagi, - ji bakstelėjo jam į nosį paminkštintu liemenėlės 
kaušelio smaigaliu ir įsipylė išgerti. - Arba atšauksiu lažybas. 

— Niekaip, - atsakė Mecgeris. 

— Bent jau pasakyk, ar čia jo senasis būrys. 

— Na gerai, - sutiko jis. - Klausinėk. Bet už kiekvieną atsa- 
kymą turėsi ką nors nusivilkti. Pavadinkime tai Botičelio strip- 
tizu. 

Edipai kilo nuostabi mintis. 

— Gerai, - pasakė jam. - Aš tik trumpam į vonią. Užsimerk, 
nusisuk ir nežiūrėk. 

Ekrane apgaubtas nežemiškos tylos krovininis laivas River 
Clyde su dviem tūkstančiais vyrų atplaukė į Sed-el-Bahrą. 

— Štai ir atplaukėm, vyručiai, - sukuždėjo balsas dirbtiniu 
britišku akcentu. Staiga visa krūva turkų šaulių krante vienu 
metu paleido ugnį, ir prasidėjo skerdynės. 

— Atsimenu šitą vietą, - pasakė jai Mecgeris, kietai užmerkęs 

akis, nusisukęs nuo televizoriaus. - Penkiasdešimt jardų nuo 
kranto jūra buvo kruvinai raudona. Čia to neparodo. 

Edipa įsmuko į vonią, iš kurios kaip tik buvo įėjimas į dra- 
bužių kambarėlį, skubiai nusirengė ir ėmė vilktis kiek galėda- 
ma daugiau atsivežtų drabužių: šešerias skirtingų spalvų kel- 
naites, korsetą, trejas pėdkelnes, tris liemenėles, dvejas kel- 
nes, ketverius marškinius, vieną aptemptą juodą suknelę, dvi 
vasarines sukneles, pustuzinį trapecijos formos sijonėlių, tris 
megztinius, dv: bliuzeles, skraistę su pamušalu, žydrą peniua- 
rą ir seną sintetinį sarafaną. Tada apyrankes; plaukų segtu- 
kus, auskarus, pakabuką. Atrodė, kad viskam sugaišo kelias 
valandas, o taip apsirengusi vos galėjo paeiti. Ji apsižioplino 
ir pažvelgė į save visu ūgiu veidrodyje, išvydo paplūdimio 
kamuolį su kojytėmis, ir taip smagiai prajuko, kad net pargriu- 
vo, Ir numetė nuo kriauklės plaukų lako skardinę. Skardinė 
trinktelėjo į grindis, kažkas sudužo, ir su baisiu spaudimu 
ėmė veržtis jos turinys, versdamas skardinę lakstyti po vo- 
nią. Mecgeris įpuolė vidun ir rado Edipą, besivoliojančią 
ant grindų, mėginančią atsistoti didžiulėje lipnioje kvapaus 
lako klampynėje. 

— Dėl Dievo meilės, - šūktelėjo jis Mažylio Igorio balseliu. 
Piktai šnypšdama, skardinė atšoko nuo tualeto ir prašvilpė pro 
Mecgerį, tik per kokį ketvirtį colio nuo jo dešiniosios ausies. 
Mecgeris puolė žemėn ir susigūžė kartu su Edipa, kol skardinė 
baigs greitaeigį biliardą; iš kito kambario pasigirdo lėtai garsė- 
jantis jūrų mūšis, kulkosvaidžių, haubicų ir mažesnių ginklų 
šūviai, mirštančių kareivių klyksmai ir trūkinėjančios maldos. 
Ji pažvelgė aukštyn pro jo užmerktas akis į ryškią šviesą lubo- 
se, į jos regėjimo lauką žaibo greičiu vis įsiverždavo skardinė, 
kurios slėgis atrodė neišsenkamas. Ji buvo išsigandusi, bet nė. 
trupučio neprablaivėjusi. Jai rodėsi, kad skardinė žino, kur 

skrenda, arba kad koks gudruolis - gal Dievas ar skaitmeninis 
aparatas - galėjo iš anksto užprogramuoti sudėtingą jos kelio- 
nės voratinklį; bet ji nebuvo gudruolė, ir tik suvokė, kad į juos 
bet kurią akimirką gali atsitrenkti nežinia kokiu greičiu, galbūt 
šimto mylių per valandą, lekianti skardinė. 

— Mecgeri, - sudejavo ji ir pro kostiumo audinį suleido 
dantis jam į žastą. Visur kvepėjo plaukų laku. Skardinė tren- 
kė į veidrodį ir atsimušusi nuskriejo toliau, palikdama sidab- 
rišką gyslotą stiklo šarmą, kuri sekundę pakybojusi ore suby- 
rėjo į kriauklę; nušvilpė prie dušo kabinos, įlėkė vidun, į dul- 
"kes sumalė matinio stiklo sienelę; iš ten tarp trijų plytelėmis 
išklotų sienų, iki pat lubų, pro lempą, virš dviejų gulinčių kū- 
nų, lydima savo pačios šnypštimo ir zyziančio, iškraipyto te- 
levizoriaus triukšmo. Ji neįsivaizdavo, kad kada nors šitai baig- 
sis; tačiau tuoj pat skardinė sustojo vidury skrydžio ir nukrito 
ant grindų maždaug per pėdą nuo Edipos nosies. Ji gulėjo ir 
žiūrėjo. 

— Vaje, - pratarė kažkuris. - Oho! 

Edipa paleido Mecgerio ranką, apsižvalgė ir tarpduryje išvy- 
do Mailzą, vaikėzą su kirpčiukais ir vilnoniu kostiumu, dabar 
jau keturgubą. Matyt, tai buvo jo minėta grupė, „Paranoikai“. 
Jai jie visi atrodė vienodi, trys turėjo elektrines gitaras, visi bu- 
vo prasižioję. Pasirodė ir keletas merginų veidų, žvilgčiojančių 
pro pažastis ir kelių linkius. 

— Vaje, kaip keista, - pasakė viena mergiotė. 

— Jūs iš- Londono? - susidomėjo kita. — Tai Londone taip 
daroma? 

Lyg rūkas tvyrojo plaukų lakas, grindys mirguliavo stiklu. 

— Viešpatie aukštielninkas, - nusprendė vaikėzas su raktu, ir 
Edipa nusprendė, kad tai Mailzas. Jis paslaugiai ėmėsi visus 
linksminti pasakojimu apie banglentininkų orgiją, kurioje da- 

lyvavo prieš savaitę ir kurioje būta penkių galonų taukų skar- 
dinės, nediduko kabrioleto ir dresuoto ruonio. 

— Na taip, mes tam niekada neprilygsim, - pasakė Edipa, 
sugebėjusi apsiversti, - todėl keliaukit visi, na, lauk. Ir uždai- 
nuokit. Mums nieko neišeis be reikiamai nuteikiančios muzi- 
kos. Pagrokit mums serenadą. 

— Gal vėliau, - droviai pakvietė kitas „paranoikas“, - ateisit 
su mumis į baseiną. 

— Žiūrint, kaip čia pasiseks, chebryte, - žvaliai mirktelėjo 
Edipa. Vaikinai vorele išėjo, tik prieš tai į visus kambario elektros 
lizdus sujunginėjo prailgintuvus ir visą jų pluoštą nuleido pro 
langą. 

Mecgeris padėjo jai šiaip taip atsistoti ant kojų. 

— Kas nori žaisti Botičelio striptizą? - Kambaryje televizo- 
rius šaižiai reklamavo turkišką pirtį pavadinimu Hogano Sera- 
lis San Narcizo centre, kad ir kur tas centras būtų. 

— Ji taip pat priklausė Inveraričiui, - pasakė Mecgeris. - Ar 
žinojai? 

— Sadistas! - suriko Edipa. - Dar kartą taip pasakyk, ir už- 
mausiu televizorių tau ant galvos. 

— Vaje, kokia pikta, - šyptelėjo jis. 

Iš tiesų ji nebuvo pikta. Pasakė: 

- Ir kas, po velniais, jam nepriklausė? 

Mecgeris kilstelėjo antakį. 

— Tai tu man papasakok. 

Jei ir būtų norėjusi, nebūtų galėjusi, nes lauke, virpant sun- 
kiems gitaros akordams, „Paranoikai“ uždainavo. Būgnininkas 
balansavo ant nardymo lentos, kitų nesimatė. Mecgeris pri- 
siartino jai iš už nugaros, tikėdamasis delnais suimti jos krūtis, 
bet negalėjo iškart jų rasti per tiek drabužių. Jie stovėjo prie 
lango ir klausėsi, kaip dainuoja „Paranoikai“. | 

Serenada 


Kai guliu, stebiu mėnulį 

Jūros vienišos, 

Kaip jis potvynį užtraukia 

Tarsi man paguosti, 

Ramus beveidis mėnuo 

Paplūdimy šią naktį 

Man šviečia tarsi dieną - 

Pilki šešėliai ir balčiausia mėnesiena. 

O tu guli viena, 

Viena, kaip aš; 

Mergaitė vieniša namuos, namuos viena, 

Bet nebeverki, ša. 

Juk negaliu ateiti, užgesint mėnulio, potvynio nutraukti. 
Naktis tokia juoda, dar pasiklysiu, ir viduj tamsa tik. 
Ne, teks vienam gulėti, 

Kol jis mane paplaus, 

Kol dangų, smėlį, mėnesį ir jūrą vienišą priglaus 

Ir jūrą vienišą priglaus... ir t. t. [PAMAŽU NUTYLA| 


— Nagi, - žvaliai pasipurtė Edipa. 

— Pirmas klausimas, - priminė jai Mecgeris. Iš televizoriaus 
lojo senbernaras. Edipa pasižiūrėjo ir pamatė Mažylį Igorį, 
apsirengusį kaip turkas elgeta, besitrinantį su šunimi po fil- 
mavimo aikštelę, kuri, kaip ji suprato, turėjo vaizduoti Kons- 
tantinopolį. 

— Vėl sumaišė juostas, - viltingai pareiškė ji. 

— Į šį klausimą atsakyti negaliu, - atrėžė Mecgeris. Ant durų 
slenksčio, kur paliekama pieno, norint įsiteikti kaukams, „Pa- 
ranoikai“ paliko penktadalį butelio „Jack Daniels“ viskio. 

— Še kad nori, - atsiduso Edipa ir įsipylė išgerti. - Ar Mažylis 
Igoris atplaukė į Konstantinopolį geruoju povandeniniu laive- 
liu „Džastina“? 

— Ne, - atsakė Mecgeris. Edipa išsisegė auskarą. 

— Ar jis ten atplaukė, kaip jie ten vadinasi, E klasės povande- 
niniu laivu? 

— Ne, - atsakė Mecgeris. Edipa išsisegė kitą auskarą. 

— Ar jis ten atkeliavo sausuma, galbūt iš Mažosios Azijos? 

— Galbūt, - atsakė Mecgeris. Edipa išsisegė dar vieną auskarą. 

— Dar vieną auskarą? - paklausė Mecgeris. 

- Jei atsakysiu, ar tu ką nors nusivilksi? 

— Nusivilksiu, jei ir neatsakysi, - sustūgo Mecgeris, nusimes- 
damas švarką. Edipa vėl prisipylė taurę, Mecgeris gurkštelėjo 
iš butelio. Tuomet Edipa penketą minučių sėdėjo ir spoksojo į 
televizorių, pamiršusi, kad turi klausinėti. Mecgeris sąžiningai 
nusimovė kelnes. Dabar tėvas, matyt, stovėjo prieš karo lauko 
teismą. 

— Taigi, - pasakė ji, - sumaišė juostas. Čia jį pašalina iš armi- 
jos, cha, cha. 

— O gal jis tik prisimena, - atsakė Mecgeris. - O gal jį teisia 
du kartus. 

Edipa nusimovė apyrankę. Taip viskas ir vyko: filmo scenos 
per televizorių, nusirenginėjimas, nors drabužiai nė nežadėjo 
baigtis, gėrimas, nerimstantis balsų ir gitarų klegesys prie ba- 
seino. Retkarčiais rodydavo reklamą, ir Mecgeris kaskart saky- 
davo „Inveraričis“, arba „Labai daug akcijų“, o paskui tiesiog 
šypsojo ir linksėjo galvą. Edipa raukėsi, ir už akių ėmus mausti 
galvą, jautėsi vis labiau įsitikinusi, kad iš visų įmanomų ką tik 
įsimylėjusiųjų porų jiedu vieninteliai sugebėjo sulėtinti patį lai- 
ką. Viskas darėsi vis neaiškiau. Vėliau ji nuėjo į vonią, pabandė 
išvysti savo atvaizdą veidrodyje, bet negalėjo. Akimirką ją ko- 

ne suėmė siaubas. Tuomet prisiminė, kad veidrodis sudužo ir 
subyrėjo į kriauklę. 

— Septyneri metai nelaimių, - pasakė garsiai. - Man tada bus 
trisdešimt penkeri. 

Ji užsidarė duris ir ta proga beveik nesąmoningai užsivilko 
dar vienerius marškinėlius ir sijoną, korsetą su pėdkelnėmis, 
dar keletą porų kojinių iki kelių. Jai pasirodė, kad kai išlįs sau- 
lė, Mecgeris pranyks. Nebuvo tikra, kad to norėtų. Grįžusi ra- 
do Mecgerį kietai įmigusį vienomis trumpikėmis, sukietėjusia 
varpa, galva po sofa. Dar pastebėjo storą pilvą, kurį anksčiau 
slėpė kostiumas. Ekrane naujazelandiečiai ir turkai badėsi dur- 
tuvais. Spygtelėjusi Edipa nubėgo prie jo, užgriuvo ir ėmė bu- 
čiuoti, kad pažadintų. Jo blizgančios akys atsimerkė, pervėrė 
ją, lyg ji galėtų pajusti dūrį kažkur tarp krūtų. Ji giliai atsiduso, 
ir visas susikaustymas ištekėjo lyg koks mitinis skystis, tada su- 
smuko šalia jo; tokia nusilpusi, kad nepajėgė padėti jam save 
nurengti; tam jis sugaišo dvidešimt minučių, visaip ją vartė ir 
sukiojo, ji pamanė - kaip kokia milžiniška trumpaplaukė šalta- 
veidė mergaitė su lėle Barbe. Rodės, porą kartų ji net užsnūdo. 
Galiausiai prabudo besimylėdama; artėdama prie aukščiausio- 
jo taško, kaip kine, kai scena prasideda kamerai jau veikiant. 
Lauke prasidėjo gitarų fuga, ji skaičiavo kiekvieną įstojantį elekt- 
roninį balsą, kol suskaičiavo maždaug šešis ar daugiau ir prisi- 
minė, kad gitaromis groja tik trys „paranoikai“, taigi tikriau- 
siai atėjo daugiau Žmonių. 

Taip ir buvo. Atėjus jos ir Mecgerio orgazmui, visos šviesos, 
įskaitant ir televizorių, staiga išsijungė, mirė, užtemo. Paranoi- 
kai perdegino saugiklį. Kai šviesos vėl užsidegė, jiedu su Mec- 
geriu gulėjo susipynę per visą kambarį paskleistoje drabužių 
krūvoje ir burbono baloje, televizorius parodė tėvą, šunį ir Ma- 
žylį Igorį įkalintus temstančioje „Džastinoje“, o vandens lygis 

nesulaikomai kilo. Šuo paskendo pirmas, išleisdamas didelį spie- 
čių burbulų. Kamera priartėjo prie Mažylio Igorio, kuris ver- 
kė, viena ranka atsirėmęs į valdymo pultą. Tuomet kažkur įvy- 
ko trumpas jungimas, ir į;žemintą Mažylį Igorį nutrenkė elekt- 
ra, jis tąsėsi pirmyn atgal ir siaubingai žviegė. Dėl Holivudui 
būdingo tikrovės iškraipymo tėvo srovė nenutrenkė, kad jis 
galėtų išrėžti atsisveikinimo kalbą, kurioje atsiprašė Mažylio 
Igorio ir šuns, kad juos į tai įvėlė, ir apgailestavo, kad nesusi- 
tiks jų danguje: 

— Tavo akutės regėjo tėvelį paskutinį kartą. Tu būsi išgany- 
tas, aš eisiu į pragarą. 

Galiausiai ekraną užpildė kančios pilnos jo akys, artėjančio 
vandens kliokimas pasidarė kurtinantis, užgrojo keista ketvir- 
tojo dešimtmečio filmų muzika su galinga saksofono partija, 
pasirodė užrašas PABAIGA. 

Edipa pašoko ant kojų, nulėkė prie tolimosios sienos, atsisu- 
ko ir sužaibavo akimis į Mecgerio pusę. 

— Jie žuvo! - suriko ji. - Bjaurybe, aš laimėjau. 

— Laimėjai mane, - nusišypsojo Mecgeris. 

— Ką Inveraričis tau sakė apie mane? - paklausė ji pagaliau. 

— Kad su tavim nebus lengva. 

Ji pravirko. 

— Grįžk, - pasakė Mecgeris. - Eikš čia. 

— Gerai, - pasakė ji po valandėlės. Ir grįžo. 


) 35 ( 


Viskas netruko pasisukti nesuprantamu kampu. Jei jos atradi- 
mo, kurį ji praminė Tristero sistema, arba tiesiog Tristero (lyg 
tai būtų koks slaptas pavadinimas), tikslas buvo padaryti galą 
jos kalėjimui bokšte, tuomet logiška, kad jos tos nakties sveti- 
mavimas su Mecgeriu būtų pradžios taškas; logiška. Galbūt kaip 
tik tai ims ją labiausiai bauginti: kaip viskas logiškai sutapo. 
Tarsi (kaip ji ir nujautė tą pirmąją minutę San Narcize) aplink 
vyktų nušvitimas. 

Didelė to nušvitimo dalis atėjo per Pierso paliktą pašto ženklų 
kolekciją, į kurią jis dažnai iškeisdavo ir ją - tūkstančiai mažų 
spalvingų langelių į gilius laiko ir erdvės tolius: savanos, knibž- 
dančios antilopių ir gazelių, senoviniai laivai, plaukiantys į tuš- 
tumą Vakaruose, Hitlerio galvos, saulėlydžiai, Libano kedrai, 
alegoriniai veidai, kurių niekada nėra buvę, jis ištisas valandas 
žvelgdavo į kiekvieną iš jų, o ją pamiršdavo. Ji niekada nesup- 
rato tokio susižavėjimo. Nuo minties, kad dabar viską reikės 
suskaičiuoti ir įvertinti, tik dar labiau įsiskaudo galvą. Ji nė 
neįtarė, kad sužinos kažką naujo. Tik jei nebūtų buvusi parengta, 
įjautrinta iš pradžių keisto meilės nuotykio, vėliau kitų, beveik 
nereikšmingų dalykų, ką, šiaip ar taip, ji būtų galėjusi sužinoti 
iš nebylių pašto ženklų, kurie teliktų buvę varžovai, apgauti 
mirties, kaip ir ji pati, bus išdalinti į aukcionus ir iškeliaus pas 
begalę naujų šeimininkų? 

Šis įjautrinimas kaip reikiant įsibėgėjo arba tuomet, kai ji 
gavo laišką iš Mučio, arba tą vakarą, kai jiedu su Mecgeriu 

užsuko į keistą barą, vadinamą „Skopas“. Vėliau ji nebeatsimi- 
nė, kas buvo pirmiau. Laiške nebuvo parašyta nieko ypatingo, 
jis tebuvo atsakymas į jos pareigingą, vietomis nerišlų laiškelį, 
kuriuos ji siuntinėjo dukart per savaitę ir kuriuose neprisipaži- 
no apie nuotykį su Mecgeriu, nes jautė, kad Mučio ir taip turė- 
tų iš kažin kur viską sužinoti. Jis tuomet nueis į TSIP šokių 
vakarėlį ir vėl žvalgysis po žvilgančias sporto salės grindis ir 
vienoje milžiniškoje rakto skylėje, nubrėžtoje krepšinio aikš- 
telėje, išvys truputį negrabiai braukančią per nugarą kokiam 
nors berniokui, už kurį apsiavusi batelius aukštomis pakulnė- 
mis taptų coliu aukštesnė, kokią Šeroną, Lindą ar Mišelę, sep- 
tyniolikmetę ir visų laikomą kietuole, kurios aksominės akys 
galiausiai statistiškai įsmigs į Mučio akis ir atsilieps, o tuomet 
prasidės linksmybės, supratus, kad iš įstatymus gerbiančios 
galvelės niekaip nesiseka išmesti išprievartavimo. Edipa žino- 
jo, kaip būna, nes taip jau buvo keletą kartų nutikę, tik ji 
visuomet kuo stropiausiai stengėsi būti garbinga ir garsiai apie 
tai užsiminė tik sykį, tiesą sakant, ir vėl trečią ryto po tamsiu 
apyaušrio dangumi, kai paklausė, ar jo negąsdina baudžiama- 
sis kodeksas. 

— Žinoma, - atsakė Mučio po valandėlės, tik tiek; tačiau jo 
balso skambesyje ji manė išgirdusi daugiau, lyg irzlumą, sumi- 
šusį su kančia. Tuomet ji susimąstė, ar nervindamasis jis dirba 
taip pat sėkmingai. Jau nebe septyniolikos, kai norisi juoktis 
beveik iš bet ko, ji staiga pajuto, kaip užplūsta, pavadinkime, 
švelnumas, kuriam ji niekada iki galo nepasiduotų, baiminda- 
masi įklimpti. Todėl daugiau nebeklausinėjo. Kaip ir visada, 
kai jiedu nesugebėdavo bendrauti, šįkart viskas irgi buvo dėl 
labai doros priežasties. 

Galbūt todėl, kad nujautė, jog naujienų laiško viduje nebus, 
Edipa, jį gavusi, atidžiau įsižiūrėjo į jo išorę. Iš pradžių nieko 

nepamatė. Vokas buvo toks, koks Mučio įprasta, nukniauktas 
iš radijo stoties, paprastas oro pašto ženklas, kairėje nuo 
antspaudo uždėtas valdiškas užrašas APIE NEŠVANKIUS LAIŠKUS 
PRANEŠKITE SAVO POTSMASTER*. Ji atsainiai pradėjo peržiūrinėti 
jau perskaitytą Mučio laišką, ieškodama keiksmažodžių. 

— Mecgeri, - staiga šovė jai į galvą, - kas tas potsmaster? 

— Vaikinas, dirbantis kamaroje, - žinovo tonu atsakė Mecge- 
ris iš vonios, - kuris rūpinasi visais sunkiais rakandais, uogie- 
nės katilais, troškintuvais... 

Ji švystelėjo į jį liemenėlę, sakydama: 

— Turiu pranešti savo potsmaster apie nešvankius laiškus. 

— Na, kažkas padarė rašybos klaidą, - atsakė Mecgeris. - Tai 
kas? Jei tik stengiasi nespaudyti neteisingų mygtukų, supranti? 

Ko gero, tą patį vakarą jiedu užklydo į „Skopą“, barą kelyje 
į Los Andželą netoli „Jojodaino“ gamyklos. Retkarčiais, kaip 
tąvakar, „Aido dvare“ nebebuvo galima tverti arba dėl tylaus 
baseino ir tuščių į jį žvelgiančių langų, arba dėl daugybės smal- 
suolių paauglių, kurių kiekvienas turėjo pasidirbdinęs Mailzo 
visų durų raktą, kad galėtų užsukti, įsigeidę kokio nežmoniško 
seksualinio vyksmo. Kartais jie būdavo tokie įkyrūs, kad Edipa 
ir Mecgeris įprato įsitempti čiužinį į rūbinę, kur Mecgeris paskui 
duris užstumdavo komoda, ištraukdavo apatinį jos stalčių, už- 
keldavo ant viršaus, o kojas sukišdavo į skylę, nes tik šitaip toje 
rūbinėlėje galėjo išsitiesti visu ūgiu, bet tuomet jau nieko nebe- 
norėdavo. 

„Skopas“ pasirodė mėgstamas Jojodaino elektronikos sky- 
riaus darbuotojų. Žalia neoninė iškaba lauke išmoningai vaiz- 
davo osciloskopo ekraną, kuriame srūvo žaismingas Lissajous 


* Rašybos klaida. Vietoj angliško žodžio „Postmaster“ (pašto viršininkas) parašyta 
„Potsmaster“ (puodų viršininkas). (Vert. past.) 

kreivių šokis. Atrodė, išpuolė algadienis, ir visi viduje jau bu- 
vo girti. Visą kelią nužiūrinėjami, Edipa ir Mecgeris susirado 
stalelį gilumoje. Prie jų išdygo raukšlėtas barmenas su tam- 
siais akiniais, 1r Mecgeris užsisakė burbono. Edipa, žvalgyda- 
masi po barą, pasijuto nejaukiai. Žmonės „Skope“ buvo kaž- 
kokie įtartini: visi akiniuoti ir tylomis spoksantys. Išskyrus 
trejetą porelių prie durų, kurie organizavo nosies krapštymo 
varžybas, stengdamiesi nosies turinį nuspriegti kuo toliau per 
patalpą. 

Staiga iš kažkokio muzikos automato salės gale pasigirdo 
staugimas ir murmėjimas. Visi nutilo. Barmenas su gėrimais 
nutipeno atgal. 

— Kas čia darosi? - sukuždėjo Edipa. 

— Čia Stokhauzenas, - paaiškino jai šaunus žilabarzdis. - Anks- 
tyvieji lankytojai dažniausiai dievina Kelno radijo garsus. Vė- 
liau kaip reikiant įsismaginam. Žinote, mūsų baras vienintelis 
visoje apylinkėje laikosi griežtos elektroninės muzikos politi- 
kos. Užeikite šeštadieniais, vidurnaktį pradedame „Galios ban- 
gų“ sesiją, ten groja gyvai, chebrytė sulekia iš visos valstijos, 
San Chosė, Santa Barbaros, San Diego... 

— Gyvai? — nustebo Mecgeris, - elektroninė muzika gyvai? 

— Ją čia pat, gyvai, įrašo į juostą, drauguži. Turime sandėliu- 
ką, pilną audioosciliatorių, šūvių mašinų, kontaktinių mikro- 
fonų, ko tik nori, bičiuli. Čia tiems, kurie neatsinešė savo instru- 
mentų, bet vis tiek nori prisijungti prie kompanijos, - visada 
ką nors surasim. 

— Gal tiek to, - atsakė Mecgeris su pergalinga Mažylio Igo- 
r10 šypsena. 

Gležnas jaunuolis nesiglamžančio audinio kostiumu įsitaisė 
kėdėje priešais juos, prisistatė esąs Maikas Falopijanas ir ėmė 
agituoti už organizaciją „Piterio Pingvido draugija“. | 

— Čia viena iš tų trenktų dešiniųjų grupuočių? - diplomatiš- 
kai pasiteiravo Mecgeris. Falopijanas mirktelėjo: 

— Ir jie dar sako, kad tai mes paranoikai. 

— Jie? — pasiteiravo Mecgeris, irgi mirkteldamas. 

— Mes? - paklausė Edipa. 

„Piterio Pingvido draugija“ buvo pavadinta konfederatų lai- 
vo „Niurgzlys“ vado vardu. Šis laivas 1863 metų pradžioje drą- 
siai užsimojo atgabenti kariuomenės būrį pro Horno ragą į San 
Franciską ir šitaip atidaryti antrą frontą Kare dėl Pietų nepriklau- 
somybės. Tačiau audros ir skorbutas sunaikino arba atbaidė 
visus šio laivyno laivus, liko tik šaunusis mažylis „Niurgzlys“, 
kuris maždaug po metų pasirodė prie Kalifornijos krantų. Ta- 
čiau vadui Pingvidui nežinant Rusijos caras Nikolajus II išsiun- 
tė savo Tolimųjų Rytų flotilę, keturias korvetes ir du kliperius, 
vadovaujamą kažkokio flotilės admirolo Popovo, į San Fran- 
cisko įlanką, kad Britanijai ir Prancūzijai (be viso kito) neleistų 
padėti konfederatų pusei. Blogesnio laiko San Franciskui pulti 
nė būti negalėjo. Tą žiemą ėjo gandai, kad respublikonų krei- 
seriai „Alabama“ ir „Samteris“ išties ruošėsi pulti miestą, ir 
rusų admirolas savavališkai įsakė savo Ramiojo vandenyno lai- 
vynui kurti katilus ir ruoštis veikti, jeigu tik puolimas iš tikrųjų 
prasidėtų. Tačiau rodėsi, kad kreiseriai tiesiog plaukioja, ir nieko 
daugiau. O Popovas nuolat siuntė žvalgus. Nėra iki galo aišku, 
kas įvyko 1864 metų kovo 9-ąją, dabar šventą dieną visiems 
„Piterio Pingvido draugijos“ nariams. Popovas tikrai išsiuntė 
pasižvalgyti vieną laivą, arba korvetę „Bogatir“, arba kliperį 
„Gaidamak“. Laivai vienas kitą pastebėjo arba ties dabartiniu 
Jūros Karmeliu, arba ties dabartiniu Pizmo paplūdimiu, maž- 
daug vidurdienį arba galbūt vos ėmus temti. Galbūt kažkuris 
laivas iššovė, jei taip, kitas atsakė, tačiau abu buvo per toli vie- 
nas nuo kito, taigi liko nė neįbrėžti, be jokių įrodymų. Atėjo 

naktis. Rytą rusų laivo nebebuvo. Tačiau viskas reliatyvu. Jei 
tikėsime ištrauka iš „Bogatir“ ar „Gaidamak“ žurnalo, balandį 
perduoto generolo adjutantui, o dabar saugomo kažkur Rau- 
donajame archyve, per naktį prapuolė „Niurgzlys“. 

— Koks skirtumas? - gūžtelėjo Falopijanas. - Nemėginame 
šios istorijos pateikti kaip Šventojo Rašto. Dėl to, aišku, pra- 
randame nemažai rėmėjų tarp Pietų valstijų krikščionių, o jų 
galėjo būti tikrai nemažai. Šiaip ar taip, konfederatai. Bet tai 
buvo pirmasis karinis Rusijos ir Amerikos susirėmimas. Puoli- 
mas, atsakas, abu šoviniai amžiams pražuvę, ir Ramusis vande- 
nynas banguoja toliau. Tačiau dviejų pūkštelėjimų raibuliai plė- 
tėsi, augo ir šiandien užliejo mus visus. Piteris Pingvidas buvo 
pirmoji šio karo auka. O ne tas fanatikas, iš kurio mūsų kai- 
ruoliai draugai „Beržo draugijoje“ daro kankinį. 

— Tai vadas žuvo? - paklausė Edipa. 

Anot Falopijano, daug blogiau. Po susirėmimo, pasibjaurė- 
jęs menama karine sąjunga tarp abolicionistinės Rusijos (1861 
metais Nikolajus paleido baudžiauninkus) ir Sąjungos, skelbian- 
čios vergijos panaikinimą, o savo pramonės darbininkus lai- 
kančios nė kiek ne geresnėmis nei vergų sąlygomis, Piteris Ping- 
vidas savaičių savaites išsėdėjo užsidaręs savo kajutėje ir mąstė. 

— Bet tuomet atrodo, - paprieštaravo Mecgeris, —- kad jis 
nepritarė pramoniniam kapitalizmui. Argi taip gali elgtis anti- 
komunistinis veikėjas? 

— Mąstote kaip beržietis, - atsakė Falopijanas. - Geriečiai ir 
blogiečiai. Šitaip niekada nepasieksite gilesnės tiesos. Aišku, jis 
nepritarė pramoniniam kapitalizmui. Ir mes nepritariam. Argi 
ne jis neišvengiamai atvedė iki marksizmo? Giliau pažvelgus, 
jie abu yra tos pačios šliaužiančios pabaisos išperos. 

— Bet kas, susijęs su pramone, - Mecgeris mėgino daryti 
išvadas. | 


)41( 


— Būtent, - linktelėjo Falopijanas. 

— Kas atsitiko Piteriu: Pingvidui vėliau? - nerimo Edipa. 

— Jis galiausiai atsistatydino iš savo posto. Prasižengė savo 
auklėjimui ir garbės kodeksui. Linkolnas ir caras jį privertė taip 
pasielgti. Todėl ir sakiau, kad jis auka. Jis su įgula įsikūrė netoli 
Los Andželo ir likusią gyvenimo dalį beveik nieko kito nedarė, 
tik krovėsi turtus. 

— Kaip skaudu, - atsakė Edipa. - Iš ko jis turtėjo? 

— Prekiaudamas nekilnojamuoju turtu Kalifornijoj, - atsakė 
Falopijanas. Edipa, jau beryjanti gurkšnį gėrimo, išpurškė jį žvil- 
gančiu gerų dešimties pėdų kūgiu ir kikendama susirietė. 

— Na jau, - tarė Falopijanas. - Per tų metų sausrą sklypus 
pačiame Los Andželo centre galėjai supirkti po 63 centus. 

Prie durų pasigirdo riksmai, žmonės apspito rubuilį pablyš- 
kusį vaikiną, kuris persimetęs per petį turėjo odinį paštinin- 
ko krepšį. 

— Paštas, - šūkčiojo žmonės. Ir iš tikro, taip ir buvo, kaip 
kariuomenėje. Storuliukas nervingai užsilipo ant baro ir ėmė 
šaukti vardus bei mėtyti žmonėms vokus. Falopijanas atsiprašė 
ir nuėjo prie jų. 

Mecgeris užsidėjo akinius ir pro juos įsistebeilijo į vaikiną 
ant baro. 

— Jis su Jojodaino ženkleliu. Ką manai? 

— Turbūt koks nors vidaus paštas, - atsakė Edipa. 

— Taip vėlai vakare? 

— Gal vėlyvoji pamaina? 

Tačiau Mecgeris tik susiraukė. 

— Tuoj grįšiu, - gūžtelėjo pečiais Edipa, eidama į tualetą. 

Tualete ant sienos, tarp lūpdažiu priterliotų nešvankybių, ji 
pastebėjo skelbimą, dailiai įrašytą smulkiomis raidėmis: 

Trokštate rafinuotų pramogų? Jūs, brangusis, draugužės. 
Kuo daugiau, tuo smagiau. Kreipkitės į Kerbį, tik per 
ŠLAMŠTAS, dėžutė nr. 7391, Los Andželas. 


ŠLAMŠTAS:? - nesuprato Edipa. Po skelbimu buvo pieštuku 
nubrėžtas vos įžiūrimas jai niekada neregėtas simbolis: kilpa, 
trikampis ir trapecija, štai toks: 


TT 


Tai galėjo reikšti kokią nors geidulingą užuominą, bet kaž- 
kodėl ji tuo abejojo. Rankinėje susirado rašiklį ir nusirašė ad- 
resą bei simbolį į užrašų knygelę galvodama: Viešpatie, hierog- 
lifai. Išėjusi iš tualeto, pamatė, kad Falopijanas grįžęs, su ta 
pačia keista išraiška veide. 

— Judu neturėjot to matyti, - pasakė jis jiems. Jis turėjo vo- 
ką. Edipa pamatė, kad vietoje pašto antspaudo ranka užrašytos 
raidės PPS. 

— Aišku, - tarė Mecgeris, - pašto pristatymas - vyriausybės 
monopolis, jūs tai pažeidžiate. 

Falopijanas karčiai šyptelėjo. 

— Ne taip maištingai, kaip atrodo. Naudojamės Jojodaino 
vidaus pašto sistema. Paslapčia. Tik sunku rasti išnešiotojų, laiš- 
kų būna daug. Jiems tenka daug dirbti, ir jie ima nervintis. 
Gamyklos apsaugos darbuotojai kažką įtaria. Jie labai atidžiai 
viską seka. De Vitas, - mostelėjo į storulį paštininką, jau nu- 
vilktą nuo baro ir prievarta girdomą, - jis pats nervingiausias 
šiais metais. 

— Ar tinklas platus? - paklausė Mecgeris. 

— Tik San Narcizo padalinyje. Panašius bandomuosius pro- 

jektus pradėjo ir Vašingtono bei, atrodo, Dalaso padaliniuose. 
Bet mes kol kas vieninteliai Kalifornijoje. Kai kurie turtinges- 
nieji nariai laiškus vynioja ant plytos, o ją - į pakavimo popie- 
rių, o tada viską siunčia „Railway Express“, bet aš... 

— Lyg kažką išduotum, - suprato Mecgeris. 

— Toks principas, - sutiko Falopijanas, lyg gindamasis. — 
Kad laiškų būtų pakankamai, kiekvienas narys „Jojodaino sis- 
tema“ turi išsiųsti bent po laišką kas savaitę. Jei neišsiunti, 
turi mokėti baudą. - Jis atplėšė savo laišką ir parodė jį Edipai 
su Mecgeriu. 

Mielas Maikai, buvo rašoma jame, kaip tau sekasi? Pama- 
niau, brūkštelsiu tau laiškelį. Kaip einasi tavo knyga? Tai tiek šį 
kartą. Susitiksim „Skope“. 

— Va taip, - karčiai prisipažino Falopijanas, - dažniausiai ir 
rašinėjama. 

— Apie kokią knygą čia klausia? - pasidomėjo Edipa. 

Paaiškėjo, kad Falopijanas rašo privačių pašto įmonių Ame- 
rikoje istoriją, mėgindamas susieti Pilietinį karą su pašto refor- 
momis, prasidėjusiomis maždaug 1845 metais. Jam atrodė per 
didelis sutapimas, kad būtent 1861-aisiais federalinė vyriausy- 
bė ėmėsi galutinai sužlugdyti tuos nepriklausomus pašto marš- 
rutus, kurie dar buvo likę po 1845-ųjų, 47-ųjų, 51-ųjų ir 55- 
ųjų metų potvarkių, išleistų tam, kad privatūs varžovai bank- 
rutuotų. Jis visa tai laikė galios metafora, kaip ji minta, auga ir 
sistemingai smurtauja, nors tąvakar tiek daug apie tai su ja ir 
nesikalbėjo. Pradžioje Edipa įsidėmėjo tik jo liauną sudėjimą ir 
dailią armėnišką nosį, ir dar tai, kad jo akys kažkuo priminė 
žalią neoną. 

Šitaip lėtai ir grėsmingai Edipai ėmė vertis Tristero. Tiks- 
liau, lyg ji būtų žiūrėjusi kokį nepaprastą vaidinimą, ištęstą, 
nes paskutinį tąvakar, ypatingą staigmeną ilgiausiai pasiliku- 

siems. Tarsi lengvai nukrentančios senovinės suknelės, tinkli- 
nės liemenėlės, brangakmeniais puošti keliaraiščiai ir kelnaitės 
su raišteliais, kurias tuoj nusimes, būtų gausiai suvilktos vienos 
ant kitų, kaip kasdieniai Edipos drabužiai tame žaidime su Mec- 
geriu, žiūrint filmą su Mažyliu Igoriu; tarsi išties būtinai reikė- 
tų nerti per klaidžias juodas valandas į aušrą, kad Tristero pasi- 
rodytų visu siaubingu nuogumu. Ar jis tuomet tik droviai šyp- 
sotųsi ir nieko nenuskriaudęs nupleventų į scenos gilumą, 
palinkėtų labos nakties, nusilenktų kaip Naujojo Orleano šo- 
kėja ir paliktų ją ramybėje? Ar baigęs šokį parbėgtų pakyla, 
įrėmęs spindintį žvilgsnį į Edipą, šypsodamas piktai ir be gai- 
lesčio, palinktų prie jos, vienišos tarp kėdžių eilių ir imtų kal- 
bėti tai, ko ji niekada nenorėjo klausytis? 

Vaidinimo pradžia buvo gana aiški. Ji ir Mecgeris laukė, kol 
saviveikliniai laiškai bus įteikti atstovams Arizonoje, Teksase, 
Niujorke ir Floridoje, kur Inveraričis užsiėmė nekilnojamojo 
turto verslu, ir Delavere, kur jis buvo įmonės bendrasavinin- 
kis. Jiedu ir pilnas kabrioletas „paranoikų“ Mailzo, Dyno, Ser- 
žo, Leonardo ir jų panelių nusprendė vieną dieną paiškylauti 
Fangoso įlankoje, kuri buvo vienas paskutinių didžiųjų Invera- 
ričio projektų. Kelionė praėjo be nuotykių, neskaitant to, kad 
„paranoikai“ porą kartų vos neatsitrenkė į kitas mašinas, nes 
jų vairuotojas Seržas pro savo plaukus nematė kelio. Jį įkalbėjo 
leisti vairuoti vienai merginų. Kažkur ten, kur baigiasi putli 
trijų miegamųjų namų juosta, tūkstantiniais numeriais lekianti 
per visas tamsaus smėlio kalvas, pilnas slaptos puikybės ar smogo 
kandumo, kurio trūko nuo jūros nutolusio San Narcizo mie- 
guistumui, tykojo jūra, neįsivaizduojamas Ramusis vandeny- 
nas, tas, kuriam nerūpi jokie banglentininkai, paplūdimio pa- 
tiesalai, kanalizacijos atliekų išpylimo planai, turistų antplū-, 
džiai, įdegę homoseksualai, žvejybos turai; skylė, likusi ištrūkus 

mėnuliui ir paminklas jo tremčiai; to nebuvo girdėti nė užuos- 
ti, tačiau kažkoks potvynis ėmė kutenti už akių ir ausų, galbūt 
dirginti smegenų sritis, kurioms užčiuopti net ir pats tiksliau- 
sias šiuolaikinis mikroelektrodas dar yra per grubus. Dar prieš 
išvažiuodama iš Kinereto, Edipa buvo įtikėjusi į kažkokį prin- 
cipą, kad jūra - Pietų Kalifornijos išganymas (tik ne jos pačios 
gyvenamosios vietos, kuriai išganymo nė nereikėjo), į kažko- 
kią neišsakytą mintį, kad nesvarbu, ką padarysi Ramiojo van- 
denyno pakraštėliams, jis pats išliks nepažeistas ir vientisas, ar- 
ba bet kurio kampelio šlykštynę sutrauks į kokią bendresnę 
tiesą. Galbūt ji ir pajuto šitą suvokimą, aštrią viltį, kai jie tą 
priešpietę keliavo link jūros, kurios taip ir nepasieks. 

Jie atsidūrė tarp žemės kasimo mašinų, nebuvo nė vieno me- 
delio, viskas buvo kaip įprasta, geometriškai taisyklinga, ir ga- 
liausiai žvyrkeliais spirale nudardėjo prie dirbtinio vandens tel- 
kinio, pavadinto Inveraričio ežeru. Jo viduryje, apvalioje dirb- 
tinėje salelėje tarp žydrų bangelių stovėjo koncertų salė, masyvi, 
arkomis puošta ir apkerpėjusi kažkokių Europos pramogų rū- 
mų rekonstrukcija Art Nouveau stiliumi. Edipa ją tiesiog įsi- 
mylėjo. „Paranoikų“ pulkas pasklido iš mašinos, nešdamiesi 
instrumentus ir dairydamiesi aplink lyg sunkvežimiais suvežta- 
me baltame smėlyje ieškotų elektros rozečių. Edipa iš Impalos 
bagažinės išėmė pilną krepšį šaltų sumuštinių su baklažanais ir 
parmezano sūriu iš itališkos užkandinės, o Mecgeris ištraukė 
milžinišką termosą tekilos kokteilio. Visi padriku būriu nuėjo 
paplūdimiu prie nedidelės prieplaukėlės, kurioje valtis laikė ne- 
turintys nuosavų. 

— Ei, chebra, - suriko Dynas, o gal Seržas, - nušvilpkim valtį. 

— Jo, varom, - sušuko merginos. Mecgeris užsimerkė ir už- 
kliuvo už seno inkaro. 

— Mecgeri, - paklausė Edipa, - kodėl vaikštai užsimerkęs? 

— Vagystė, - atsakė Mecgeris, - galbūt jiems reikės advokato. 

Nuo laivelių, lyg paršiukai surikiuotų palei molą, pasigirdo 
burzgimas ir pakilo dūmai, tai reiškė, kad „Paranoikai“ iš tik- 
rųjų užvedė kažkurį variklį. 

— Nagi, eikšekit, - šūktelėjo jie. Staiga už tuzino valtelių pa- 
sirodė figūra, apsisiautusi mėlyna polietileno plėve, ir pasakė: 

— Mažyli Igori, padėk man. 

— Pažįstu šitą balsą, - pasakė Mecgeris. 

— Greičiau, - pasakė mėlynoji plėvė, - leiskit man plaukti su 
jumis. 

— Paskubėkit, - šūktelėjo „Paranoikai.“ 

— Manis Di Presas, - tarė Mecgeris anaiptol nenudžiugęs. 

— Tavo draugas aktorius/teisininkas, - prisiminė Edipa. 

— Ei, ne taip garsiai, - pasakė Di Presas, sėlindamas, jei tai 
įmanoma polietileno piramidei, aikštele jų link. - Jie stebi. Pro 
žiūronus. 

Mecgeris įkėlė Edipą į vagiamą septyniolikos pėdų aliumi- 
nio trimaraną pavadintą „Godzila II“ ir ištiesė ranką Di Presui, 
tačiau sugriebė vien tuščią plastiką, ir visas apdangalas nusmu- 
ko, atidengdamas Di Presą su aptemptu nardymo kostiumu bei 
saulės akiniais ant virvutės. 

— Galiu paaiškinti, - tarė jis. 

— Ei, - beveik unisonu vos girdimai šūktelėjo keletas balsų 
kiek tolėliau nuo kranto. Prieš juos išbėgo kresnas vyriškis ežiu- 
ku kirptais plaukais, tamsiai nudegęs saulėje ir taip pat su sau- 
lės akiniais, vieną ranką sulenkęs kaip sparną, delnas krūtinės 
lygyje styrojo po švarku. 

— Ar mus filmuoja? - sausai paklausė Mecgeris. 

— Čia viskas iš tikrųjų, - sutarškėjo Di Presas, - greičiau. 

„Paranoikai“ atsistūmė nuo kranto, išvairavo „Godzilą II“ 
tolyn nuo molo, pasisuko ir, visi sutartinai sukrykštę, nuskriejo 

kaip pašėlę ir vos neišvertė Di Preso per galinį bortą. Atsigrę- 
žusi Edipa išvydo, kad prie jų persekiotojo prisidėjo dar vienas 
panašaus sudėjimo vyriškis. Abu vilkėjo pilkus kostiumus. Ji 
neįžiūrėjo, ar jiedu turėjo ką nors panašaus į ginklus. 

— Mašiną palikau kitame ežero krante, - pasakė Di Presas, -- 
bet jis tikrai bus ką nors pasiuntęs stebėti. 

— Kas toks? —- nesuprato Mecgeris. 

— Antonis Džiungieračė, - niūriai atsakė Di Presas, - dar va- 
dinamas Toniu Jaguaru. 

— Kaip, kaip? 

— Et, nesvarbu, - gūžtelėjo pečiais Di Presas ir nusispjovė į 
putas už valties. „Paranoikai“ dainavo pagal „Ateikite, žmo- 
nės“ melodiją. 

Ei, doras pilieti, nušvilbėm tau valtį, 

Ei, doras pilieti, nušvilbėm tau valtį... 
strykčiodami ir mėgindami išstumti kits kitą per kraštą. Edi- 
pa susigūžė nuošaliai nuo jų ir įsistebeilijo į Di Presą. Jei jis iš 
tiesų vaidino Mecgerį televizijos filmo bandomojoje versijo- 
je, kaip kad Mecgeris sakė, tai aktorius ten parinko kaip visa- 
da Holivude: jiedu nė trupučio nebuvo panašūs nei išvaizda, 
nei elgesiu. 

— Taigi, - pradėjo Di Presas, - kas tas Tonis Jaguaras. Labai 
svarbus Cosa Nostros bosas, štai kas. 

— Tu aktorius, - atrėžė Mecgeris, - ką tu turi su jais bendro? 

— Aš vėl advokatas, - atsakė Di Presas, — to filmo niekada 
neparduos, Mecai, nebent tu padarytum ką nors įspūdingo, 
kaip koks Derou. Sukelk visuomenės susidomėjimą, galbūt sen- 
sacinga byla. 

— Kokia? 

— Pavyzdžiui, laimėk tą, kurią aš keliu Pierso Inveraričio 
įmonei. 

Mecgeris, tiek kiek šaunusis Mecgeris galėjo, išpūtė akis. Di 
Presas nusijuokė ir paplojo Mecgeriui per petį. 

— Taigi, drauguži. 

— Kas kuo nepatenkintas? Štai, turėtum kalbėtis ir su kita 
testamento vykdytoja, - jis pristatė Edipą, Di Presas mandagiai 
palietė pirštų galais savo saulės akinius. Oras staiga atvėso, saulė 
užtemo. Visi trys pažvelgė aukštyn ir išvydo virš savęs pakibu- 
s1ą ir grėsmingai artėjančią blyškiai žalsvą koncertų salę, kurios 
aukšti smailūs langai, kaltos geležies gėlių pavidalo papuoši- 
mai, netrikdoma tyla, pats oras tarsi jų laukė. Dynas, paranoi- 
kas prie šturvalo, dailiai nuvairavo valtį prie mažutės medinės 
prieplaukos, visi išlipo, 1r Di Presas nervingai nubėgo laiptų link. 

— Pažiūrėsiu, ar mašina vietoj, - paaiškino. Edipa ir Mecge- 
ris, nešini pikniko rakandais, nusekė paskui jį laiptais aukštyn, 
perėjo balkoną, išėjo iš pastato šešėlio, galiausiai metaliniais 
laiptais užlipo ant stogo. Atrodė, kad vaikščioja būgno viršum: 
girdėjo, kaip po kojomis dunda erdvus pastatas ir viduje džiaugs- 
mingai krykštauja „Paranoikai“. Di Presas blizgančiu nardymo 
kostiumu užsiropštė kupolo šonu. Edipa išskleidė patiesalą ir 
išpilstė gėrimą į baltos smulkintos jūros putos puodelius. 

— Ji vietoj, — tarė nusileisdamas Di Presas, — reikia iki jos 
subėgioti. 

— Kas tavo klientas? — paklausė Mecgeris, duodamas jam te- 
kilos kokteilį. 

— Tas pats, kuris mane vaikosi, —- gailiai atsakė Di Presas, 
dantimis sukandęs puodelį, kuris dėl to uždengė jo nosį, ir žvelg- 
damas į juos su graudžia ironija. 

— Bėgi nuo savo klientų? - nusistebėjo Edipa. - Slapstaisi 
nuo patogių bylų? 

— Jis nori pasiskolinti pinigų, - paaiškino Di Presas, - nes 
pasakiau, kad jokio avanso toj byloj gauti negalėsiu. | 

— Tuomet tu iš anksto nusiteikęs pralošti, - atsakė ji. 

— Nededu daug širdies į šią bylą, - sutiko jis, - o kai net nesu- 
gebu laiku mokėti įnašų už tą Jaguarą, kurį nusipirkau apimtas 
laikino proto užtemimo, kaip galėčiau skolinti pinigus? 

— Daugiau kaip trisdešimt metų, - suniurzgė Mecgeris, - tai 
tau laikina? 

— Nesu toks trenktas, kad nežinočiau, kur tyko nelaimės, - 
atsakė Di Presas. - Ir Tonis J. tikrai į jas įsipainiojęs, bičiuliai. 
Daugiausia lošimai, ir dar kalbama, kad turėjo vietiniame teis- 
me aiškintis, kodėl neturėtų už kažką sėsti. Tokių rūpesčių man 
nereikia. 

— Tu savanaudis kiaulė, - dėbtelėjo į jį Edipa. 

— Cosa Nostra visą laiką stebi, - ramino ją Mecgeris, - vis 
stebi. Negerai būti pastebėtam padedant tiems, kuriems padėti 
Cosa Nostra nenori. 

— Turiu giminių Sicilijoje, - pritarė Di Presas su juokingu 
akcentu. Šviesiame dangaus fone iš už bokštelių, kraigų, venti- 
liacijos vamzdžių pasirodė „Paranoikai“ su mergiotėms ir puo- 
lė sumuštinius su baklažanais krepšyje. Mecgeris pasiėmė kok- 
teilio ąsotį, kad jie negertų. Pakilo vėjas. 

— Papasakok apie ieškinį, - paprašė Mecgeris, abiem ranko- 
mis mėgindamas susiglostyti plaukus. 

— Matei Inveraričio buhalteriją, - pradėjo Di Presas, - žinai 
apie „Bykonsfyldo“ filtrus. 

Mecgeris atsainiai vyptelėjo. 

— Kaulų anglis, - prisiminė Edipa. 

— Tai štai, Tonis Jaguaras, mano klientas, patiekė šiek tiek 
kaulų, - aiškino Di Presas, — bent pats taip tvirtina. O Inverari- 
čis jam nesumokėjo. Štai tokia byla. 

— Keista, - pratarė Mecgeris, - Inveraričiui tai nebūdinga. 
Jis labai stropiai apmokėdavo tokias sąskaitas. Nebent čia būtų 

kyšis. Tvarkiau tik legalius jo mokesčius, tai kyšio nebūčiau 
pamatęs. Kokiai statybų firmai dirbo tavo klientas? 

— Statybų firmai? - sužvairavo Di Presas. 

Mecgeris apsidairė. „Paranoikai“ ir jų mergiotės galbūt nie- 
ko neišgirdo. 

— Žmonių kaulų, taip? 

Di Presas linktelėjo. 

— Tai va, štai kaip jis jų gaudavo. Kontraktų gautų greitke- 
lių tiesimo firmos šiame rajone, kuriose Inveraričis būdavo 
papirkęs porą žmonių. Viskas sutvarkyta kuo švariausiai, 
Manfredai. Jei kur nors ir buvo koks patepimas, jis tikriausiai 
neužrašytas. 

— Ir kaipgi, - pasiteiravo Edipa, - sakykite, kelių tiesėjai gali 
prekiauti žmonių kaulais? 

— Tenka išrausti senas kapines, - paaiškino Mecgeris. - Pa- 
vyzdžiui, buvo toks sklypelis rytiniame San Narcizo greitkely- 
je, kurio ten neturėjo būti, tai mes tiesiog varėm tiesiai per jį, 
nė nestabtelėjom. 

— Be kyšių kelio nenutiesi, - palingavo galva Di Presas. - Šie 
kaulai iš Italijos. Tiesiogiai. Kai kurie, - mostelėjo link ežero, - 
puošia dugną nardytojams. Tuo šiandien ir užsiėmiau, apžiūri- 
nėjau ginčijamus daiktus. Bent jau kol Tonis nepradėjo vaiky- 
tis. Likusieji kaulai panaudoti filtrų programos bandymams šeš- 
tojo dešimtmečio pradžioje, kai dar nebuvo vėžio. Tonis Ja- 
guaras tikina, kad surinko juos iš Lago di Pieta dugno. 

— Dievulėliau, - šūktelėjo Mecgeris, vos atpažinęs vietovar- 
dį. - Amerikonai? 

— Taip, ir nemažai, - atsakė Manis Di Presas. Lago di Pieta 
netoli Tirėnų jūros kranto, kažkur tarp Neapolio ir Romos, 
prie jo vyko dabar beveik pamirštas (o 1943-iaisiais tragiškas) 
mūšis, kai žygio į Romą metu buvo užspeistas ir sunaikintas 


)5l( 


būrelis kareivių. Ištisas savaites saujelė amerikiečių, atkirstų ir 
be ryšio, gūžėsi siaurame skaidraus ir ramaus ežero krante, o 
nuo svaiginamai virš paplūdimio stūksančių uolų vokiečiai į 
juos dieną naktį pliekė nepertraukiama ugnimi. Ežero vanduo 
buvo per šaltas plaukti, mirtum nuo šalčio anksčiau, nei pa- 
sieksi kokį saugesnį krantą. Medžių plaustams nebuvo. Neskrai- 
dė jokie lėktuvai, tik vokiečių naikintuvai kartais pralėkdavo, 
grasindami bombomis. Neįtikėtina, kad tiek mažai vyrų atsi- 
laikė taip ilgai. Jie kiek galėdami giliau įsikasė į akmenuotą 
paplūdimį, siuntė mažas grupeles į uolas, iš kur šios dažniau- 
siai nebegrįždavo, tačiau kartą sugebėjo paimti kulkosvaidį. 
Žvalgai ieškojo išėjimų, tačiau tie keli, kurie apskritai sugrįžo, 
nieko nerado. Jie darė, ką galėjo, kad prasiveržtų, o kai nepa- 
vyko, kabinosi į gyvenimą kol tik galėjo. Bet žuvo, visi iki vie- 
no, tyliai, be pėdsako, be žodžių. Vieną dieną vokiečiai nusilei- 
do nuo uolų, ir jų eiliniai visus paplūdimyje rastus lavonus su- 
metė į ežerą, o kartu ir ginklus bei visus kitus daiktus, nė vienai 
pusei nebereikalingus. Lavonai paskendo ir išgulėjo ežero dug- 
ne iki šeštojo dešimtmečio pradžios, kai Tonis Jaguaras, kuris 
buvo kapralas italų dalinyje, kartu su vokiečiais kariavusiame 
prie Lago di Pieta, ir žinojo, ką ežeras priglaudė, kartu su bend- 
ražygiais nusprendė pažiūrėti, ką dar įmanoma išgelbėti. Iš- 
traukė tik kaulus. Po kažkokių juodų proto vingių, kuriuose 
galėjo būti minčių apie tai, kad amerikiečiai turistai, tuomet 
pradėję gausiau traukti į Italiją, moka nemažus pinigus beveik 
už bet ką; istorijų apie Forest Loną ir amerikiečių mirusiųjų 
kultą; galbūt kokios blausios vilties, kad senatorius Makartis ir 
kiti politikieriai, tuomet įgiję nemenkos įtakos paikiems tur- 
tuoliams iš užjūrio, kaip nors atkreips dėmesį į žuvusiuosius 
per Antrąjį pasaulinį karą, ypač į tuos, kurių kūnai liko nesu- 
rasti; maždaug tokiame galimų priežasčių labirinte Tonis Ja- 

guaras nusprendė, kad be vargo galėtų savąjį kaulų derlių su- 
krauti kur nors Amerikoje, jei pasinaudotų ryšiais „šeimoje“, 
dabar vadinamoje Cosa Nostra. Ir nusprendė teisingai. Kaulus 
nupirko importo-eksporto firma, pardavė juos trąšų įmonei, 
kuri vieną kitą šlaunikaulį gal ir panaudojo laboratoriniams 
bandymams, bet paskui nusprendė užsiimti vien silkenėmis ir 
likusias kelias tonas perdavė holdingo kompanijai, kuri laikė 
juos sandėlyje prie Fort Veino Indianos valstijoje maždaug me- 
tus, kol jais susidomėjo „Bykonsfyldas“. 

— Aha, - pergalingai šūktelėjo Mecgeris, - tai juos nupirko 
„Bykonstyldas“. Ne Inveraričis. Jis turėjo tik „Osteolizės kor- 
poracijos“ akcijų, kompanijos, kurią įkūrė filtrams gaminti. Pa- 
ties „Bykonsfyldo“ ne. 

- Žinot ką, chebra, - įsiterpė viena merginų, gražuolė lieknu 
liemeniu ir ilgais plaukais, apsitempusi juodu megztu triko ir 
smailiais sportbačiais, — šita istorija kraupiai primena tą nes- 
veiką septyniolikto amžiaus keršto dramą, kurią žiūrėjom praei- 
tą savaitę. 

— Tikrai, - pritarė Mailzas, - „Pasiuntinio tragedija“. Tokie 
patys iškrypimai. Žuvusio bataliono kaulai ežere, juos išgrie- 
bia, paverčia anglim... 

— Jie viską girdėjo, - ėmė klykti Di Presas, - šitie vaikigaliai. 
Visą laiką kas nors nugirsta, slapukai; prikaišioja mikrofonų 
tau į butą, klausosi telefono... 

— Bet mes niekam nepasakojam, ką išgirstam, - atsakė kita 
mergina. - Vis vien niekas iš mūsų nerūko „Bykonsfyldo“. Mes 
rūkom tik žolę. - Visi kvatojasi. Bet čia ne pokštas: būgninin- 
kas Leonardas kyštelėjo ranką į pliažinio chalato kišenę, ištraukė 
saują marihuanos suktinių ir išdalino savo bičiuliams. Mecge- 
ris užsimerkė ir nusigręžė, murmėdamas „narkotikų laikymas“. 

— Gelbėkit, - pratarė Di Presas, paklaikusiomis akimis ir pra- 

žiota burna atsigręžęs į aną ežero krantą. Jų link skriejo dar 
viena valtis. Už jos priekinio stiklo gūžėsi dvi stovylos pilkais 
kostiumais. 

— Mecai, aš dumiu. Jei jis čia stabtels, neskriauskit, jis mano 
klientas. - Ir jis nulėkė laipteliais žemyn. Edipa atsiduso ir išsi- 
tiesė ant nugaros, pro vėją žvelgdama į tuščią mėlyną dangų. 
Netrukus išgirdo užvedamą „Godzilą II“. 

— Mecgeri, - pašoko ji, - jis pasiima valtį? Mes įkliuvom! 

Iš tikrųjų įkliuvo, kol jau gerokai po saulėlydžio Mailzo, Dy- 
no, Seržo, Leonardo ir jų mergiočių švytinčios nuorūkos, sudė- 
liotos lyg futbolo švieslentėje pakaitomis S ir O raidžių forma, 
prišaukė Fangoso įlankos apsaugos būrį, nakties sargybą, suda- 
rytą iš buvusių aktorių-kaubojų ir Los Andželo policininkų ant 
motociklų. Belaukiant laikas prabėgo klausantis „Paranoikų“ dai- 
nų, geriant, šeriant sumuštiniais pulkelį kvailų žuvėdrų, kurios 
manė, kad Fangoso įlanka - tai Ramusis vandenynas, ir pasako- 
jant Ričardo Varfingerio „Pasiuntinio tragedijos“ siužetą, kurį 
aštuonios atmintys, vis nuklystančios į painias kaip jų žolės dū- 
mų spiralės lankas, supainiojo beveik nesuprantamai. Supainio- 
jo taip, kad kitą dieną Edipa nusprendė pati pasižiūrėti spektaklį 
ir netgi prispyrė Mecgerį eiti kartu. 

„Pasiuntinio tragediją“ pastatė viena San Narcizo trupė, pa- 
sivadinusi „Tanko aktoriais“, o „Tankas“ buvo nedidelis amfi- 
teatras, įsikūręs tarp eismo tyrimų firmos ir įtartinos tranzisto- 
rių įmonėlės, kurios pernai dar nebuvo, o kitąmet jau nebebus, 
bet kol kas prekiaujančios pigiau netgi už japonus ir ekskava- 
toriaus kaušais semiančios grobį. Edipa ir nepatenkintas Mec- 
geris įėjo į pustuštę salę. Nuo tada, kai spektaklis pradėtas ro- 
dyti, lankomumas ypatingai neaugo. Tačiau kostiumai buvo pui- 
kūs, apšvietimas išradingas, ir nors kalbama buvo Dirbtine 
Viduriniąja Vakarų Scenine Britiška tarme, po penkių minučių 


) 54 ( 


Edipą visiškai įsiurbė blogio peizažas, kurį Ričardas Varfinge- 
ris sukūrė savo septynioliktojo amžiaus žiūrovams - dar nema- 
čiusiems pasaulio pabaigos, trokštantiems mirties, išsekusiais 
jausmais ir truputį ironiškai nepasirengusiems vos po keleto 
metų atsiversiančiai šaltai ir giliai pilietinio karo bedugnei. 

Taigi Andželas, blogasis Skvamulijos kunigaikštis, maždaug 
dešimt metų prieš pjesės pradžią nužudė gerąjį kaimyninio Fa- 
džijaus kunigaikštį, dvaro koplyčioje nuodais patepęs šventojo 
Narcizo, Jeruzalės vyskupo, paveikslo kojas, kurias gerasis ku- 
nigaikštis kas sekmadienį per Mišias pabučiuodavo. Todėl blo- 
gasis pavainikis sūnus Paskalė tampa regentu vietoj savo įbro- 
lio Nikolo, teisėto įpėdinio ir pagrindinio pjesės geriečio, kol 
šis sulauks pilnametystės. Aišku, Paskalė nė neketina broliukui 
leisti jos sulaukti. Susimokęs su Skvamulijos kunigaikščiu, Paska- 
lė taikosi mažąjį Nikolo nudaigoti, kviesdamas jį žaisti slėpy- 
nių ir įviliodamas į milžinišką patranką, kuria tuomet jo sėbras 
iššausiąs, tikėdamasis vaiką ištaškyti, kaip Paskalė vėliau kar- 
čiai prisimena trečiame veiksme, 


Kruviname lietuj maitinti mūs laukų, 
Menadėms klykaujant salietros giesmę, 
Sieringą cantus firmus. 


Karčiai, nes sėbras, mielas sukčius, vardu Erkolė, slapta susi- 
dėjo su Fadžijaus dvaro atskalūnais, kurie nori išsaugoti Niko- 
lo gyvą, taigi į patranką jis įgrūda oželį, o Nikolo, perrengtą 
sena sąvadautoja, paslapčia išveda iš kunigaikščio rūmų. 

Visa tai sužinome pirmojoje scenoje, kurioje Nikolo patiki 
savo istoriją draugui Domenikui. Nikolo jau suaugęs trinasi 
savo tėvo žudiko kunigaikščio Andželo dvare ir apsimeta ypa- 
tinguoju pasiuntiniu Thurn and Taxis šeimos, tuo metu turėju- 

sios pašto monopolį beveik visoje Šventojoje Romos imperijo- 
je. Jis neva mėgina atverti naują rinką, kadangi piktasis Skva- 
mulijos kunigaikštis, nepaisydamas pigesnių ir greitesnių Thburn 
and Taxis sistemos paslaugų, griežtai atsisako su savo sėbru 
Paskale kaimyniniame Fadžijuje bendrauti kitaip, kaip tik per 
savo asmeninius pasiuntinius. Aišku, iš tikrųjų Nikolo taikos: 
kunigaikštį nuknekcinti. 

Tuo tarpu piktasis kunigaikštis Andželas kuria planus, kaip 
sujungti Skvamuliją ir Fadžijų, ištekinant vienintelę laisvą ka- 
rališko kraujo moterį savo seserį Frančeską už Paskalės, užgro- 
busio Fadžijų. Kliūtis tik viena - Frančeska yra Paskalės moti- 
na, jos neteisėtas ryšys su buvusiu Fadžijaus kunigaikščiu ir bu- 
vo viena priežasčių jį nunuodyti. Toliau žavi scena, kur 
Frančeska mėgina broliui priminti visuomenės tabu kraujomai- 
šos klausimu. Bet juos ji kažkaip buvo pamiršusi, atsako An- 
dželas, tuos dešimt metų, kai tęsėsi jųdviejų romanas. Tiek to 
kraujomaiša, šita santuoka tiesiog gyvybiškai būtina jo tolimiems 
politiniams planams. Bažnyčia niekada jos nepalaimins, atsako 
Frančeska. Niekis, sako kunigaikštis Andželas, papirksiu kokį 
kardinolą. Jis ima graibyti savo seserį ir kandžioti jos kaklą, o 
scenos pabaigoje pora griūna ant sofos. 

Veiksmo pabaigoje Domenikas, kuriam naivuolis Nikolo prą- 
džioje patikėjo savo paslaptį, mėgina patekti pas kunigaikštį 
Andželą ir įduoti savo mielą draugą. Kaip žinia, kunigaikštis 
savo kambariuose tvarko sesutę, taigi Domenikas gauna pasi- 
kalbėti tik su raštininku, kuris, pasirodo, yra tas pats Erkolė, 
kažkada išgelbėjęs mažojo Nikolo gyvybę ir padėjęs jam pa- 
bėgti iš Fadžijaus. Taip jis Domenikui ir pasisako, bet prieš tai 
tą skundiką apgaule įkalba kvailai susilenkti ir įkišti galvą į keistą 
juodą dėžę, žadėdamas parodyti pornografinę dioramą. Plieni- 
niai spąstai suspaudžia išdaviko Domeniko galvą, o dėžė slopi- 

na jo pagalbos šauksmus. Erkolė suriša jo rankas ir kojas ryš- 
kiai raudonomis šilkinėmis virvelėmis, paaiškina, į kieno ran- 
kas jis papuolė, įkiša į dėžę žnyples ir išrauna Domenikui lie- 
žuvį, porą kartų jam įduria, supila į dėžę ąsotį agua regia, ir 
išvardija daugybę kitų džiaugsmų, tarp jų ir kastraciją, kurie 
laukia Domeniko, kol jis gaus numirti, o fone aidi klyksmai, 
mėginimai melstis be liežuvio, paklaikusi auka blaškosi. Pa- 
smeigęs liežuvį ant rapyros, Erkolė nubėga prie deglo sieno- 
je, uždega liežuvį ir juo mojuodamas lyg pamišėlis užbaigia 
veiksmą klyksmu: 


Kastracijos žiaurios išvengt nesitikėki - 
Erkolė sako, komiškasis Parakletas. 

Jau leidžiasi piktoji Nešventa Dvasia, 
Pradėsim tad siaubingas tavo Sekmines. 


Šviesos užgeso, ir tyloje kitapus arenos nuo Edipos kažkas 
garsiai- pasakė „fi“. 

— Gal jau eime? - paklausė Mecgeris. 

— Noriu pamatyti apie kaulus, - atsakė Edipa. 

Teko sulaukti ketvirtojo veiksmo. Didžiąją dalį antrojo vyko 
ištęsti kankinimai ir galiausiai nužudymas Bažnyčios princo, 
kuris nesutinka leisti Frančeskai tekėti už sūnaus ir mieliau ren- 
kasi kankinystę. Vieninteliai įvykiai tarpuose —- kaip Erkolė, 
iššniukštinėjęs apie kardinolo kančias, siunčia pasiuntinius pas 
Fadžijaus geriečius, rengiančius prieš Paskalę sąmokslą, kad šie 
paskleistų gandus apie Paskalės ketinimus vesti savo motiną, 
manydamas, kad tuo žmonės bent šiek tiek pasipiktins; ir kita 
scena, kaip Nikolo, leisdamas dieną su vienu kunigaikščio An- 
dželo pasiuntinių, išgirsta pasakojimą apie Dingusią Sargybą, 
kokių penkiasdešimties rinktinių riterių pulką, Fadžijaus jauni- 

mo žiedą, kadaise saugojusį gerąjį kunigaikštį. Kartą treni- 
ruodamiesi netoli Skvamulijos sienų, jie dingo kaip į vandenį, 
ir netrukus po to buvo nunuodytas gerasis kunigaikštis. Atla- 
paširdis Nikolo, kuriam vis nesiseka nuslėpti savo jausmų, 
pareiškia, kad jei šie du įvykiai pasirodytų bent kiek susiję ir 
jei koks siūlo galas vestų prie kunigaikščio Andželo, tai kuni- 
gaikštis tada tegu jau pasisaugo, blogai jam baigsis. Kitas pa- 
siuntinys, vardu Vitorijas, įsižeidžia ir į salę prisiekia vos pro- 
gai pasitaikius apie šias įžūlias kalbas pranešti Andželui. Tuo 
metu kankinimų kambaryje kardinolas verčiamas prilašinti 
taurę savo kraujo ir jį aukoti ne Dievui, o šėtonui. Dar jam 
nupjauna kojos nykštį, ir jis turi jį iškėlęs kaip ostiją sakyti — 
„Tai yra mano kūnas“, o šmaikštuolis Andželas pastebi, kad 
šis po penkiasdešimties metų nuoseklaus melo pasakė tiesą. 
Tai buvo pati antiklerikališkiausia scena visame spektaklyje, 
matyt, ja ketinta įsiteikti to meto puritonams (visiškai bevil- 
tiškai, nes jie niekada nėjo į teatrą, mat kažkodėl jiems tai 
atrodė nepadoru). 

Trečiasis veiksmas persikelia į Fadžijaus dvarą, kur nužudo- 
mas Paskalė, nes Erkolės agentai padarė tikrą perversmą. Kol 
gatvėse prie rūmų siaučia mūšis, Paskalė ištvirkauja, užsiraki- 
nęs savo prabangiame viešnamyje. Linksmybėse pasirodo grės- 
minga juoda dresuota beždžionė, neseniai parvežta iš kelionės 
į Indiją. Žinoma, iš tikrųjų ten žmogus, apsirengęs beždžione, 
ir gavęs ženklą, jis užšoka ant Paskalės nuo šviestuvo, o tuo 
pat metu pustuzinis apsimetėlių, iki tol persirengusių šokėjo- 
mis ir gulinėjusių aplink, irgi iš visų scenos kampų ima artin- 
tis prie uzurpatoriaus. Maždaug dešimt minučių keršto ištroš- 
kusi minia lamdo, smaugia, nuodija, degina, trypia, beda akis 
ir kitaip išsilieja ant Paskalės, kuris, mūsų pasigėrėjimui, smul- 
kiai pasakoja įvairiausius savo potyrius. Galiausiai jis miršta 

baisiose kančiose, ir įeina toks Dženaras, visiškas niekas, ku- 
ris pasiskelbia laikina valstybės galva, kol bus surastas teisėtas 
kunigaikštis Nikolo. 

Po to buvo pertrauka. Mecgeris niurktelėjo į ankštą prieš- 
kambarėlį parūkyti, o Edipa nuėjo į moterų tualetą. Ji veltui 
žvalgėsi simbolio, kurį anąvakar buvo mačiusi „Skope“, visos 
sienos, kad ir kaip būtų keista, buvo švarios. Pati nežinojo ko- 
dėl jai pasirodė baugu, kad nėra nė tų menkiausių bendravimo 
ženklų, kuriais garsėja išvietės. 

Ketvirtajame „Pasiuntinio tragedijos“ veiksme pasirodo ku- 
nigaikštis Andželas, apimtas nervingo siautulio. Jis sužinojo apie 
perversmą Fadžijuje ir kad Nikolo dar vis dėlto kur nors gali 
būti gyvas. Jį pasiekė kalbos, kad Dženaras telkia jėgas ir ruo- 
šiasi pulti Skvamuliją bei kad popiežius žada įsikišti, nes suži- 
nojo apie kardinolo nužudymą. Iš visų pusių supamas išdavi- 
kų, kunigaikštis galiausiai liepia Erkolei, kurio tikrojo vaidmens 
iki šiol nenujaučia, pakviesti Thurn and Taxis pasiuntinį, nes 
savo žmonėmis nusprendžia nebegalįs pasitikėti. Erkolė atve- 
da Nikolo kunigaikščio paslaugoms. Andželas pasiima plunks- 
ną, pergamentą bei rašalo ir žiūrovams, bet ne geriečiams, vis 
dar nežinantiems naujausiųjų įvykių, paaiškina, kad norėda- 
mas išvengti Fadžijaus puolimo, turi kuo skubiau įtikinti Dže- 
narą savo gerais ketinimais. Rašydamas jis porą kartų neaiškiai 
ir paslaptingai užsimena, kad jo vartojamas rašalas - tikrai ypa- 
tingas skystis. Pavyzdžiui: 


Prancūzai šitą juodą brogą „encre“ pavadino; 
Siaubingoji Skvamulija tuo mėgdžioja galus, 
Nes „inkaru“ ji kilus iš tamsos gelmių tylių. 


Arba: 


Tuščiavidurę plunksną tedavė mums gulbė, 
O vargšas avinėlis - visą savo odą; 

O tas, kas perkeistas, tamsus 11 šilkas teka 
Tarp jų, nebuvo nei išrautas, nei nudirtas, 
O surinktas iš visiškai kitokių gyvių. 


Visa tai jį baisiausiai džiugina. Parašytą ir užantspauduotą 
laišką Dženarui Nikolo įsikiša į užantį ir iškeliauja į Fadžijų, vis 
dar, kaip ir Erkolė, nežinodamas apie perversmą ir jo laukiantį 
teisėtą grąžinimą į Fadžijaus kunigaikščio sostą. Paskui scenoje 
pasirodo Dženaras, vedantis nedidukę kariauną į Skvamuliją. 
Daug šnekama apie tai, kad jei Andželas norįs taikos, tai tegul 
atsiunčiąs jiems pasiuntinį, kol jie dar nepasiekę sienos, ant- 
raip labai nenoromis jie nutarkuosią jam šikinę. Tuo tarpu Skva- 
mulijoje kunigaikščio pasiuntinys Vitorijas įduoda Nikolo už 
išdavikiškas šnekas. Dar kažkas įlekia pranešti, kad Domeni- 
kas, neištikimasis Nikolo draugas, rastas visas sumaitotas, bet 
jo bate buvo įgrūstas krauju pakeverzotas raštelis apie tai, kas 
iš tiesų yra Nikolo. Andželas apsiputoja iš pasiutimo ir įsako 
pasivyti Nikolo ir nudėti. Bet ne savo vyrams. 

Iš tikrųjų maždaug šioje pjesės vietoje viskas išvirsta keis- 
tai, tarp žodžių įsirango lengvas šiurpuliukas, kažkokia dvip- 
rasmybė. Iki šiol buvo kalbama arba tiesiai, arba metaforo- 
mis. Bet dabar, kai kunigaikštis duoda lemtingąjį įsakymą, įsi- 
vyrauja naujas raiškos būdas. Jį galima pavadinti tik ritualiniu 
nekalbumu. Leidžiama suprasti, kad kai kas nebus garsiai pa- 
sakyta; kai kas nebus parodyta scenoje; nors turint galvoje 
ankstesnių veiksmų siautėjimus, sunku įsivaizduoti, ką reiktų 
slėpti. Kunigaikštis mums nieko nepaaiškina, galbūt negali. 


) 60 ( 


Rėkdamas ant Vitorijo, jis gana aiškiai praneša, kas nesivys 
Nikolo: savo sargybinius jis tiesiai į akis išvadina šliužais, juok- 
dariais ir skystablauzdžiais. Bet kas tuomet vysis? Vitorijas 
žino: žino kiekvienas dvaro pažas, besitrainiojantis su Skva- 
mulijos livrėja ir svaidantis Reikšmingus Žvilgsnius. Lyg čia 
būtų koks jiems vieniems suprantamas pokštas. Žinojo ir to 
meto žiūrovai. Žino ir Andželas, bet nesako. Jo užuominos 
lieka miglotos: 


Tegu tą antveidį jis pasidės ant kapo, 
Garbingą vardą, pasisavintą bergždžiai; 
Šokdinsim kaukę jo, lyg būtų ji tikra, 

Te ūmus durklai renkas Tų, kurie prisiekę 
Įvykdyti vendetą rūsčią bet kada, 

Vos vardą, kad ir tyliai kuždamą, išgirdę, 
Kur pavogė mūs Nikolo, triskart pražus, 
Užtraukdamas besielę pražūtį, nelaimę 
Neapsakomą... 


Grįžtam pas Dženarą ir jo kariauną. Iš Skvamulijos atvyksta 
žvalgas ir praneša, kad Nikolo jau pakeliui. Visi ima džiūgauti, 
bet staiga Dženaras, kuris mažai šneka, tik sako iškilmingas 
kalbas, meldžia visus prisiminti, kad Nikolo vis dar dėvi Thurn 
and Taxis spalvas. Džiaugsmo šūksniai prityla. Ir vėl, kaip ir 
Andželo dvare, atslenka keistas šiurpuliukas. Visi scenoje (aiš- 
kiai matyti, kad taip buvo prisakyta) suvokia, kas gali atsitikti. 
Dženaras, atskleisdamas dar mažiau nei Andželas, meldžia Dievo 
ir Šventojo Narcizo globoti Nikolo, ir visi joja toliau. Dženaras 
paklausia leitenanto, kur jie yra, paaiškėja, kad tik apie lygą 
nuo ežero, prie kurio paskutinįkart iki paslaptingai išnykdama * 
pasirodė Fadžijaus Dingusioji Sargyba. 

"Tuo tarpu Andželo rūmuose slidukas Erkolė galų gale įkliū- 
va. Vienas po kito įeina liudininkai, dėl akių sušaukiamas teis- 
mas, ir Erkolė išleidžia kvapą ramiai ir paprastai - kolektyviai 
užbadytas. 

Kitoje scenoje ir Nikolo matome paskutinį kartą. Jis stab- 
teli pailsėti ant ežero kranto, kur, kaip pamena girdėjęs pasa- 
kojant, pražuvo Fadžijaus Sargyba. Prisėdęs po medžiu, jis at- 
plėšia Andželo laišką ir pagaliau sužino apie perversmą bei 
Paskalės mirtį. Supranta, kad Fadžijuje bus grąžintas į sostą, 
visa kunigaikštystė jį mylės ir išsipildys visos gražiausios jo 
viltys. Atsirėmęs į medį, jis garsiai skaito kai kurias laiško vie- 
tas, sarkastiškai šaiposi iš akivaizdaus melo, sukurpto, kad 
apramintų Dženarą, kol Andželas surinks skvamuliečių armi- 
ją ir galės pulti Fadžijų. Užkulisiuose pasigirsta žingsniai. Ni- 
kolo pašoka ant kojų, žvelgdamas į vieną salės tarpueilį kė- 
džių, ranka įsitvėręs kardo rankenos. Per virpulį jis negali šne- 
kėti, tik išmekena bene trumpiausią eilutę, kada nors parašytą 
baltosiomis eilėmis: „T-t-t-t-t...“ Lyg atsipeikėjęs iš sapno slo- 
gučio, jis ima trauktis atbulas, kiekvienam žingsniui dėdamas 
daug pastangų. Staiga, grakščiai ir bauginamai tyliai, lyg ko- 
kie šokėjai, trys ilgakojės liaunos stovylos, apsirengusios 
juodomis kelnėmis, triko ir pirštinėmis, ant veidų užsitempu- 
sios juodas šilkines kojines, strykčiodamos užlipa į sceną ir 
sustojusios įsispitrija į jį. Po kojinėmis jų veidai aptemę ir 
perkreipti. Jos laukia. Užgęsta visos šviesos. 

Tuo tarpu Skvamulijoje Andželas nesėkmingai mėgina su- 
telkti kariauną. Apimtas nevilties jis surenka paskutinius liku- 
sius pažus ir merginas, iškilmingai užrakina visus vartus, įsako 
paduoti vyno ir iškelia orgiją. 

Veiksmo pabaigoje Dženaro kariauna pasiekia ežero kran- 
tus. Vienas kariškis papasakoja, kad rastas lavonas, atpažin- 

tas kaip Nikolo iš to, jog ant kaklo turėjo nuo vaikystės ne- 
šiotą amuletą, taip sumaitotas, kad baisu ir kalbėti. Ir vėl 
visi nuščiūva bei susižvalgo. Kareivis paduoda Dženarui prie 
lavono rastą kruviną pergamento ritinėlį. Iš antspaudo ma- 
tyti, kad tai tas pats Andželo laiškas, kurį turėjo Nikolo. 
Dženaras jį apžiūri, netikėdamas savo akimis, perskaito gar- 
siai. Tas melas, kurio ištraukas skaitė Nikolo, per stebuklą 
virto ilga visų Andželo nusikaltimų išpažintimi, kurios pa- 
baigoje atskleidžiama, kas iš tiesų ištiko Dingusią Fadžijaus 
Sargybą. Juos visus - tik pamanykit - Andželas išžudė ir su- 
metė į ežerą. Vėliau jų kaulus ištraukė iš vandens ir sudegi- 
no, o iš tos anglies pagamino rašalą, kurį Andželas, linkęs į 
juodąjį humorą, nuo tol visuomet naudojo, rašydamas į Fa- 
džijų, taip pat ir šį laišką. 


Tačiau dabar Nesuteptųjų kaulai 
Sumišo štai su Nikolo krauju, 

Su nekaltybe nekaltybė jungės, 

Iš santuokos šios užgimė stebuklas: 
Gyvybės melą perrašė tiesa. 

Mes liudijam: tiesa ši - tai garbioji 
Sargyba Fadžijaus, tai mirusieji jo. 


Išvydę šį stebuklą, visi puola ant kelių, garbina Dievo vardą, 
gedi Nikolo ir prisiekia sulyginti Skvamuliją su žeme. Tačiau 
Dženaras užbaigia beviltiška gaida, kuri ano meto žiūrovams 
tikriausiai kėlė tikrą siaubą, nes galiausiai įvardija tai, ko An- 
dželas neįvardijo, o Nikolo tik pamėgino: 


Ką pažinojom neseniai kaip Tburn and Taxis, 
Jau nebepaiso jokio pono, tik Stileto, 

Ir tykiai guli trimitas aukso vienakilpis. 
Žvaigždynas šventas joks nebeapsaugos to, 
Kas susitikti kartą drįs su Irystero. 


Trystero. Tas žodis pakibo ore, kai baigėsi veiksmas ir aki- 
mirką nebuvo jokių šviesų; kabojo tamsoje, trikdydamas Edi- 
pą Mas, tačiau dar neužvaldęs jos taip kaip vėliau. 

Visą penktąjį veiksmą, tikrą atomazgą, Dženarui apsilan- 
kius Skvamulijos rūmuose teka kraujo upės. Pavaizduotos vi- 
sos renesanso žmogui pažįstamos smurtinės mirties formos, 
tarp jų ir šarmo duobė, žemės minos, dresuotas sakalas už- 
nuodytais nagais. Kaip Mecgeris vėliau pastebėjo, lyg žiūrė- 
tum „Lakstūną“ baltosiomis eilėmis. Galiausiai kone vienin- 
telis gyvas lavonais nuklotoje scenoje lieka bespalvis admi- 
nistratorius Dženaras. 

Programėlėje parašyta, kad „Pasiuntinio tragediją“ režisavo 
toks Rendolfas Dribletas. Jis taip pat suvaidino ir pergalingąjį 
Dženarą. 

— Klausyk, Mecgeri, - tarė Edipa, - eime į užkulisius. 

— Ką nors iš jų pažįsti? - paklausė Mecgeris, nekantrauda- 
mas eiti namo. - 

— Noriu kai ką išsiaiškinti. Noriu pasikalbėti su Dribletu. 

— Ak, apie tuos kaulus. 

Jis užsimąstė, Edipa pridūrė: 

— Nė nežinau. Man neramu. Tie du dalykai taip greta kits 
kito. 

— Tai jau, - atsakė Mecgeris, - o tada kas, piketuosim prie 
Veteranų administracijos? Eisim į demonstracijas Vašingto- 
ne? Viešpatie apsaugok, - jis kreipėsi į mažojo teatriuko lubas, 
ir keletas išeinančiųjų galvų atsigręžė į jį, - nuo šitų liberalių, 
mokslo išpaikintų bobų minkštom galvom ir krauju plūstan- 


) 64 ( 


čiom širdim. Man trisdešimt penkeri, turėčiau būti protin- 
gesnis. 

— Mecgeri, - sukuždėjo susigėdusi Edipa, - aš jaunoji res- 
publikonė. 

— Hapo Harigano komiksai, - Mecgeris prašneko dar gar- 
siau, — kuriuos skaityti ji beveik per jauna, Džonas Veinas, 
sekmadienio popietėmis į gabalus sudraskantis dešimt tūkstan- 
čių japonų, štai kaip Edipai Mas atrodo Antrasis pasaulinis ka- 
ras. Šiandien pasitaiko žmonių, kurie gali vairuoti „Volkswa- 
genus“ ir marškinių kišenėlėje nešiotis „Sony“ radiją. Bet tik 
ne ji, ji nori atitaisyti skriaudas, nesvarbu, kad jau prieš dvi- 
dešimt metų viskas baigėsi. Prikelti šmėklas. Vien todėl, kad 
prisigėrė su Maniu Di Presu. Užsimiršusi, kad visų pirma tei- 
siškai ir morališkai turi būti ištikima savo atstovaujamai įmo- 
nei. O ne uniformuotiems vyrukams, kad ir kokiems šauniems, 
kad ir kada žuvusiems. 

— Na ne, - gynėsi ji, - man nesvarbu, iš ko „Bykonsfyldas“ 
gamina filtrus. Man nesvarbu, ką Piersas nusipirko iš Cosa 
Nostra. Nenoriu apie juos galvoti. Nei apie Lago di Pieta, nei 
apie vėžį... - pritrūkus: žodžių, ji pasijuto bejėgė. 

— Tai kas tada? - spyrė ją Mecgeris, atsistojęs ir palinkęs virš 
jos. — Kas? 

— Nežinau, - atsakė ji truputį beviltiškai, - Mecgeri, neer- 
zink manęs. Būk mano pusėje. 

— Prieš ką? - nesuprato Mecgeris, užsidėdamas saulės akinius. 

— Noriu pažiūrėti, ar čia susiję. Man smalsu. 

— Tai jau taip, smalsu, - sutiko Mecgeris. - Palauksiu maši- 
noje, gerai? 

Edipa palaukė, kol jis dingo iš akių, tada nuėjo ieškoti persi- 
rengimo kambarių; dukart apėjo išorinį žiedo formos korido- 
rių, kol išsirinko duris šešėlyje tarp dviejų palubėje kabančių 

lempų. Įėjusi rado švelnią, elegantišką netvarką, rodėsi, spin- 
duliuojančią iš kiekvieno Žmogaus antenų - atvirų nervų galiu- 
kų čiuptuvėlių, persipynusių tarpusavyje. 

Mergina, valanti nuo veido dirbtinį kraują, pamojo Edipai į 
ryškiai apšviestus veidrodžius. Ji ėmė spraustis pro prakaituo- 
tus bicepsus ir vis švystelinčias ilgų plaukų užuolaidas, kol prieš 
save pamatė Dribletą, tebevilkintį pilku Dženaro kostiumu. 

— Buvo puiku, - pasakė Edipa. 

— Paliesk, - pasiūlė Dribletas, ištiesdamas ranką. Ji palietė. 
Dženaro kostiumas buvo iš pilkos flanelės. - Prakaituoji kaip 
velnias, bet kitaip jo nesuvaidinsi, ar ne? 

Edipa linktelėjo galva. Negalėdama atsitraukti žvelgė jam į 
akis. Jos buvo ryškiai juodos, apsuptos neįtikėtino raukšlelių 
tinklo, lyg laboratorijos labirinto ašarų intelektui tirti. Atrodė, 
jos žino, ko ji nori, net jei ji pati ir nežino. 

— Nori pasikalbėti apie pjesę, - pasakė jis. - Pamėginsiu tave 
atkalbėti. Ji buvo parašyta žmonėms linksminti. Kaip siaubo 
filmai. Tai jokia literatūra, ji nieko nereiškia. Varfingeris - ne 
koks Šekspyras. 

— O kas jis toks buvo? - paklausė ji. 

— O kas buvo Šekspyras? Juk viskas taip seniai praėjo. 

- Ar galėčiau paskaityti pjesę? - Ji gerai nežinojo, ko ieško. 
Dribletas parodė spintelę greta vienintelio dušo. 

— Lendu į dušą, - pasakė jis, - kol dar neišsirikiavo skubinto- 
jų eilė. Scenarijai viršutiniame stalčiuje. 

Bet visi jie buvo violetiniai, atšviesti - suglamžyti, apiplėšyti, 
aplaistyti kava. Daugiau stalčiuje nebuvo nieko. 

— Ei, - šūktelėjo ji į dušą, - o kur originalas? Nuo ko juos 
atšvietei? 

— Iš vienos knygos, - suriko Dribletas. - Neklausk, kokios 
leidyklos. Radau ją Zapfo knygų antikvariate, prie greitkelio. 

Tokia antologija, „Septynioliktojo amžiaus keršto dramos“. Ant 
viršelio nupiešta kaukolė. 

— Ar galėčiau ją pasiskolinti? 

— Kažkas nusavino. Per tuos premjerų vakarėlius nuolat dings- 
ta bent kelios knygos. 

Jis iškišo galvą iš dušo. Kūną gaubė garai, todėl atrodė, kad 
galva vaiduokliškai plūduriuoja lyg balionas. Įdėmiai, šelmiš- 
kai įsmeigęs į ją akis, jis tarė: 

— Pas Zapfą buvo dar viena tokia knyga. Gal dar tebėra. Ar 
rastum tą knygyną? 

Jos širdis virptelėjo ir vėl nurimo. 

— Tu mane maustai? 

Primerktos akys akimirką tylomis žvelgė į ją. 

— Kodėl, - galiausiai paklausė Dribletas, - visi taip susido- 
mėję tekstais? 

— O kas dar? - Per greit. Galbūt jis nieko konkrečiai neturėjo 
galvoje. 

Dribletas sukinkavo galva. 

— Nelįskit prie manęs su savo moksliškais ginčais. - Ir pridū- 
rė: - Kad ir kas jūs tokie, - draugiškai nusišypsojo. Tuomet 
Edipa pajuto šaltus negyvėlio pirštus kraupiai kutenant jai odą — 
kaip tik tokios išraiškos jis išmokė savo artistus, kai tik būdavo 
paminimi Trystero žudikai. Tokia visažinio išraiška, kuria sap- 
nuose žvelgia koks nors nemalonus tipas. Ji ryžosi paklausti 
apie šią išraišką. 

— Ar ji buvo paminėta remarkose? Visi akivaizdžiai kažką 
žino, bet nesako. Ar tu pats taip sugalvojai? 

— Pats sugalvojau, - prisipažino Dribletas. - Ir dar sugalvo- 
jau išleisti tuos tris žudikus į sceną ketvirtajame veiksme. Pas 
Varfingerį išvis jų nebuvo. 

— O tu kodėl įvedei? Buvai apie juos ką nors girdėjęs? 

— Tu nieko nesupranti, - pyktelėjo. - Jums pjesė - kaip puri- 
tonams Biblija. Laikotės įsikibę vien žodžių, žodžių. Suprask, 
ta pjesė ne šitoj spintutėj, ne toj knygoj, kurios tu ieškai, o... — 
Iš dušo garų uždangos išlindo ranka ir parodė į kabančią galvą, - 
„Štai čia. Tam aš ir reikalingas. Kad suteikčiau dvasiai kūną. 
Kas iš tų žodžių? Jie tik jūros ošimas eilučių smūgiams sulaiky- 
ti, prasiskverbti į aktoriaus atmintį, ar ne? Bet tikrovė glūdi 
šioje galvoje. Mano. Aš - planetariumo projektorius, scenos 
rate pasirodanti mažytė visata ateina iš mano galvos, akių, kar- 
tais ir kitų angų. 

Bet ji dar negalėjo liautis. 

— O kuo tau šitas... šitas Trystero pasirodė kitoks nei Varfin- 
geriui? 

Išgirdus tą žodį, Dribleto veidas skubiai pradingo garuose. 
Lyg išjungtas. Edipa nenorėjo to žodžio ištarti. Užkulisiuose jį 
supo ta pati ritualinio nekalbumo aura kaip ir scenoje. 

— Jei aš čia ištirpčiau, - svarstė balsas iš sūkuriuojančių garų, — 
1r būčiau nuplautas į Ramųjį vandenyną, išnyktų ir tai, ką šįva- 
kar matei. Tu, toji tavo dalis, kuriai nežinia kodėl taip rūpi 
tasai žodelytis, taip pat išnyktų. Nuosėdomis iškristų tik tai, 
apie ką Varfingeris sakė tiesą. Galbūt Skvamulija ir Fadžijus, jei 
tokie kada nors buvo. Galbūt Thurn and Taxis pašto sistema. 
Pašto ženklų kolekcininkai man pasakojo, kad tokia tikrai bu- 
vo. Galbūt ir kita. Varžovė. Bet tai būtų tik liekanos, iškasenos. 
Negyvos, suakmenėjusios. Be vertės ir galimybių. Gali mane 
įsimylėti, išklausinėti mano psichoterapeutą, paslėpti mikrofo- 
ną mano miegamajame ir klausytis, apie ką šneku, būdamas 
miegų karalystėjė, kad ir kur ji yra. Nori tuo užsiimti? Tuomet 
galėtum sudėlioti nuotrupas, sukurti vieną ar keletą teorijų, 
kodėl veikėjai į Trystero galimybę reagavo būtent taip, kodėl 
pasirodė žudikai, kodėl jie vilkėjo juodai. Tam galėtum iššvais- 

tyti visą gyvenimą, o prie tiesos nė neprisiliesti. Varfingeris da- 
vė žodžius 1r pasaką. Aš jiems įkvėpiau gyvybę. Ir viskas. - Jis 
nutilo. Teškeno dušas. 

— Dribletai, - po kurio laiko šūktelėjo Edipa. Trumpam išni- 
ro jo veidas. 

— Taip ir padarom. 

Jis nesišypsojo. Jo akys laukė savo rezginių centruose. 

— Paskambinsiu, - pasakė Edipa. Ji išėjo, ir tik atsidūrusi lau- 
ke, pagalvojo: nuėjau paklausti apie kaulus, o kalbėjomės apie 
tą Tristero. Stovėdama beveik ištuštėjusioje mašinų aikštelėje 
ir žiūrėdama, kaip artėja Mecgerio mašinos šviesos, ji svarstė, 
ar tikrai taip išėjo netyčia. 

Mecgeris mašinoje klausėsi radijo. Ji įlipo, ir tik nuvažiavus 
dvi mylias, suprato, kad dėl kažkokios naktinės transliacijos 
užgaidos jiedu klausosi TSIP iš Kinereto, ir kad eteryje kalba 
jos vyras Mučio. 


Nors ji dar kartą susitiko Maiką Falopijaną ir šiek tiek panagri- 
nėjo „Pasiuntinio tragedijos“ tekstą, šie atradimai nesukėlė ne- 
rimo daugiau už kitus nušvitimus, kurių dabar jau, atrodė, dau- 
gėja geometrinės progresijos principu, tarsi kuo daugiau ji su- 
rinktų, tuo daugiau pasirodytų naujų dalykų, kol ji išvys, užuos, 
susapnuos, prisimins, kaip nors bus įpinta į Tristero. 

Pradžiai ji dar atidžiau perskaitė testamentą. Juk jei jis iš tiesų 
buvo Pierso mėginimas palikti po savo anihiliacijos kokį nors 
tvarkingą dokumentą, tuomet, aišku, dalis jos pareigų - įkvėpti 
gyvybę tam, kas išliko, pasistengti būti tuo, kas buvo Dribletas, 
tamsiu aparatu planetariumo viduryje, suteikti turtui pulsuojan- 
čią žvaigždėtą Prasmę beribiame skliaute virš savęs. Jei tik jai 
nekiltų tiek kliūčių: ji visiškai neišmanė teisės, investicijų, neki!- 
nojamojo turto, galiausiai nė paties velionio. Obligacijos, kurias 
išleisti jai nurodė palikimo bylų teismas, tikriausiai doleriais iš- 
reiškė, kiek, jų supratimu, kliūčių jos laukė. Po simboliu, kurį į 
užrašų knygutę persipiešė nuo „Skopo“ tualeto sienos, ji parašė: 
„Ar sukursiu pasaulį?“ Jei nesukurs, tai bent jau švystels kokią 
strėlytę, kad sumirgėtų skliaute tarp žvaigždynų ir rastų Drako- 
ną, Banginį, Pietų kryžių. Bet kas praverstų. 

Maždaug tokio jausmo vedama, ji vieną rytą pakilo anksti ir 
nuėjo į „Jojodaino“ akcininkų susirinkimą. Ten ji nieko nega- 
lėjo nuveikti, bet tikėjosi truputį išsilaisvinti iš sąstingio. Prie 
vienų vartų jai davė apvalų baltą lankytojo ženklelį, ir ji pastatė 
mašiną milžiniškoje stovėjimo aikštelėje šalia rožinio maždaug 

šimto jardų ilgio plieninių konstrukcijų pastato. Tai buvo „Jo- 
jodaino“ kavinė, susirinkimo vieta. Dvi valandas Edipa prasė- 
dėjo tarp senių, kurie galėjo būti dvyniai, ir kurių rankos pa- 
kaitomis (tarsi jų savininkai miegotų, ir apgamais bei strazda- 
nomis nusėtos rankos klajotų po sapnų karalystę) vis nuslysdavo 
jai ant šlaunų. Aplinkui negrai nešiojo troškintuvus bulvių ko- 
šės, špinatų, krevečių, cukinijų, troškintos jautienos ir dėjo į 
ilgus stalus su šildomomis angomis, ruošdamiesi pamaitinti „Jo- 
jodaino“ darbuotojų vidudienio antplūdį. Valandą užtruko pa- 
prasti reikalai, kitą valandą akcininkai, jų atstovai ir kompani- 
jos vadovai surengė „Jojodaino“ dainų šventę. Pagal Kornelio 
universiteto himno melodiją jie dainavo: 


Himnas 


Virš Los Andželo triukšmingų 
Greitkelių iškilus 
Galatronika garsioji, 
Jojodaino skyrius. 

Lig mirties prisiekiam būti 
Tau ištikimi, 

Palmės aukštos ir teisingos, 
Korpusai rausvi. 


Užvedė pats kompanijos prezidentas, ponas Kleitonas („Kru- 
vinasis“) Čiklicas; o paskui pagal „Oros Li“ melodiją: 


Sutartinė 


„Bendix“ galvutes montuoja, 
„Avco“ dailiai renka. 

„Douglas, North American“, 
„Grumman“ pelno tenka. 
„Lockbeed-Martinas“ raketą 
Naują leisti skuba; 

Mums neduoda pinigėlių 
Tobulint Pibkubą“. 
„Convair“ kelia palydovą 
Jis orbiton lekia; 

„Boeing“ stato „Minitmeną“““, 
Mes ant ledo liekam. 
Jojodainai, Jojodainai, 

Tau kontraktai dega, 
DOD*** lanku tave apeina, 
Ir jau pyksta, regis. 


Vėliau sekė daugybė kitų senų mėgstamų dainų, kurių žo- 
džių ji neįsiminė. Paskui dainininkus padalijo į kelis pulkus ir 
nuvedė apžiūrėti gamyklos. 

Edipa kažkaip pasiklydo. Ką tik apžiūrinėjusi kosminės kap- 
sulės modelį, saugiai apsupta senų apsnūdusių vyrų, ji staiga 
atsidūrė viena didžiuliame, dienos šviesa nutviekstame biuro 
darbo krebždesyje. Dairydamasi bet kuria kryptimi, matė vien 
baltą arba pastelines spalvas: vyrų marškinius, popierius, brai- 
žybos lentas. Ji tesumąstė užsidėti tamsius akinius nuo per ryš- 
kios šviesos ir laukti, kol kas nors ją išgelbės. Bet niekas ne- 
pastebėjo. Ji ėmė vaikštinėti tarp šviesiai mėlynų stalų, retkar- 
čiais kur nors pasukdama. Į jos kulniukų garsą kilsteldavo galvos, 


* Piper Cub - dvivietis šeimyninis lėktuvėlis. (Vert. past.) 
** Balistinė raketa, galinti nešti branduolinį užtaisą. (Vert. past.) 


*** Department of Defence - Gynybos departamentas. (Vert. past.) 

inžinieriai spoksojo, kol ji nueidavo, bet niekas nekalbino. Ši- 
taip praėjo penkios ar dešimt minučių, o jos galvoje augo siau- 
bas: atrodė, kad iš tos vietos nėra jokio išėjimo. Tuomet nety- 
čia (paklaustas daktaras Hilarijus apkaltintų ją naudojantis su- 
blimuotomis aplinkos užuominomis, siekiant rasti reikiamą 
žmogų) ar kažkaip kitaip, ji užtiko tokį Stenlį Koteksą, su bifo- 
kaliniais akiniais metaliniais rėmeliais, sandalais 1r rombais mar- 
gintomis kojinėmis, iš pirmo žvilgsnio per jauną, kad čia dirb- 
tų. Paaiškėjo, kad jis ir nedirbo, tik storu flomasteriu paišaliojo 
šį ženklą: 3yX| 

— Sveikas, - pasakė Edipa, priblokšta tokio sutapimo. Mė- 
gindama laimę, pridūrė: 

— Mane atsiuntė Kirbis. - Toks vardas buvo užrašytas tua- 
lete ant sienos. Turėjo nuskambėti sąmokslininkiškai, bet iš- 
ėjo kvailai. 

— Labas, - atsakė Stenlis Koteksas, mikliai įmetęs didelį vo- 
ką, ant kurio paišaliojo, į atvirą stalčių ir iškart jį uždaręs. Pa- 
stebėjęs jos ženklelį, paklausė: 

— Pasiklydai, ane? 

Ji suprato, kad tiesmuki klausimai, pavyzdžiui, ką reiškia tas 
simbolis, niekuo nepadės. Todėl pasakė: 

— Taip, aš turistė. Akcininkė. 

— Akcininkė. - Jis pagarbiai ją nužvelgė ir koja nuo gretimo 
stalo pritraukė jai kėdę su ratukais. - Prisėsk. Ar tikrai turi įta- 
kos politikai, ar tavo pasiūlymų nemeta tiesiai į šiukšliadėžę? 

— Nemeta, - pamelavo Edipa, norėdama pažiūrėti, apie ką 
jiedu ims kalbėtis. 

— Pabandyk, - pradėjo Koteksas, - įkalbėti juos atsisakyti 
to straipsnio dėl patentų. Va tokia didžiausia mano svajonė, 
ponia. 

— Patentų? - nesuprato Edipa. Koteksas paaiškino, kad kiek- 

vienas inžinierius, pasirašydamas sutartį su „Jojodainu“, per- 
leidžia jam visas patento teises į visus išradimus, kuriuos kada 
nors padarys. 

— Nuo to kūrybingas inžinierius sumedėja, - baigė Koteksas 
ir karčiai pridūrė. - Kad ir kur jis būtų. 

— Nė nemaniau, kad šiais laikais dar kas nors išrandama, — 
atsakė Edipa, jausdama, kad taip jį paragins kalbėtis toliau. — 
Na, kokį žinai garsų išradėją po Tomo Edisono? Juk šiais lai- 
kais visur komandinis darbas. - Kruvinasis Čiklicas rytinėje svei- 
kinimo kalboje ypač pabrėžė komandinį darbą. 

- Jei nori, - purkštelėjo Koteksas, - gali sakyti - komandinis 
darbas. Bet iš tikrųjų tai atsakomybės vengimas. Visos visuo- 
menės blauzdų suskystėjimo požymis. 

— Viešpatie, - nustebo Edipa, - ar tau leidžiama šitaip kalbėti? 

Koteksas apsižvalgė ir prisistūmė kėdę arčiau. 

— Ar esi girdėjusi apie Nefasčio mašiną? 

Edipa tik klausiamai į jį pasižiūrėjo. 

- Ją išrado Džonas Nefastis, dabar jis Berklyje. Štai Džonas 
ir šiais laikais daro išradimus. Va, turiu patento kopiją. 

Jis ištraukė iš stalčiaus pluoštą popieriaus lapų, kuriuose 
buvo pavaizduota dėžė su XIX a. barzdočiumi ant šono, o iš 
jos viršaus kilo du stūmokliai, sujungti su alkūniniu velenu: ir 
smagračiu. 

— Kas tas barzdočius? - paklausė Edipa. Koteksas paaiškino, 
kad tai Džeimsas Klerkas Maksvelas, žymus škotų mokslinin- 
kas, kadaise paskelbęs apie mažytį protingą padarėlį, vadina- 
mą Maksvelo demonu. Tas Demonas galėtų tupėti dėžutėje tarp 
oro molekulių, judančių įvairiausiais atsitiktiniais greičiais, ir 
atskirti greitas molekules nuo lėtų. Greitos molekulės turi dau- 
giau energijos. Sutelkus jų daug vienoje vietoje, atsiranda aukš- 
tos temperatūros sritis. Tuomet temperatūros skirtumą tarp 

karšto dėžės ploto ir bet kurio vėsesnio galima panaudoti karš- 
čio varikliui. Kadangi Demonas neveikia nieko kito, kaip tik 
sėdi dėžutėje ir skirsto rūšiuoja molekules, sistemai nereikėtų 
jokio tikro darbo. Taigi galima pažeisti antrąjį termodinamikos 
dėsnį, gauti kažką iš nieko ir sukurti amžinąjį judėjimą. 

— O rūšiavimas - ne darbas? - nesuprato Edipa. - Pasakyk 
taip pašto skyriui, ir tuoj atsidursi maiše pakeliui į Feirbanksą 
Aliaskoje, 1r nė lipduko „Netrankyti“ tau neužklijuos. 

— Tai protinis darbas, - atsakė Koteksas, - o ne tai, kas darbu 
vadinama termodinamikoje. 

Paskui jis papasakojo, kad Nefasčio mašinoje tupi tikrų tik- 
riausias Maksvelo Demonas. Reikia tik įsižiūrėti į Klerko Maks- 
velo nuotrauką ir pagalvoti, kuriame cilindre, kairiajame ar 
dešiniajame, liepi Demonui pakelti temperatūrą. Oras jame iš- 
siplečia ir pajudina stūmoklį. Gerai žinoma Krikščioniškojo pa- 
žinimo propagavimo draugijos nuotrauka, kurioje Maksvelas 
pavaizduotas dešiniuoju šonu, tam rodėsi labiausiai tinkama. 

Edipa iš po akinių atsargiai apsidairė, stengdamasi nepaju- 
dinti galvos. Niekas į juos nekreipė dėmesio: ūžė oro kondi- 
cionierius, čekšėjo IBM rašomosios mašinėlės, girgždėjo kė- 
džių ratukai, garsiai klepsėjo stori žinynai, šlamėjo išlankstomi 
ir sulankstomi brėžiniai, o virš galvos smagiai švietė ilgos tylios 
dienos šviesos lempos; „Jojodaine“ viskas ėjosi kaip įprasta. 
Išskyrus štai čia, kur Edipa Mas, o ne kuris kitas iš tūkstančio 
galimų žmonių sava valia bendravo su beprotybe. 

— Aišku, ne bet kas gali su ja dirbti, — net įšilęs aiškino jai 
Koteksas, - tik talentingi žmonės. Džonas juos vadina „jaut- 
ruoliais“. 

Edipa nuleido akinius ant nosies galiuko ir sulapsėjo blaks- 
tienomis, mėgindama koketiškai išsisukti iš šio klampaus po- 


kalbio: 


— Kaip manai, ar iš manęs išeitų jautruolė? 

— Tikrai nori pamėginti? Gali jam parašyti. Jis rado tik kelis 
jautruolius. Tikrai tau leistų. 

Edipa išsiėmė užrašų knygelę ir atvertė persipieštą simbolį 
bei žodžius „Ar sukursiu pasaulį?“ 

— Dėžutės numeris 573, - pasakė Koteksas. 

— Berklyje? 

— Na ne.- Jo balsas suskambo keistai, tad ji įdėmiai žvilgtelėjo 
į jį 1r tuo pat metu, genamas įsibėgėjusios minties, jis pridūrė: 

— San Franciske nėra... - ir suprato padaręs klaidą. - Jis gy- 
vena kažkur prie telegrafo, - sumurmėjo. - Daviau tau netei- 
singą adresą. 

Ji pamėgino: 

— Tuomet ŠLAMŠTO adresas jau nebetinka. - Bet ji ištarė, 
lyg tai būtų paprastas žodis, šlamštas. Jo veidas užsidengė ledi- 
ne nepasitikėjimo kauke. 

— Reikia sakyti Š.L.A.M.Š.T.A.S., ponia, - pasakė jai, - tai 
akronimas, ne „šlamštas“, ir verčiau daugiau apie tai nekalbė- 
kime. 

— Pamačiau užrašą moterų tualete, - prisipažino ji. Tačiau 
Stenlis Koteksas daugiau nebesileido į kalbas. 

— Pamiršk, - patarė jis, atsivertė knygą ir nebekreipė į ją dė- 
mesio. 

Tačiau ji, žinoma, neketino pamiršti. Buvo tikra, kad vokas, 
ant kurio pastebėjo Kotekso pakeverzotą tai, ką mintyse pa- 
krikštijo „ŠLAMŠTAS simboliu“, atėjo iš Džono Nefasčio. Ar 
kokio panašaus žmogaus. Kas kitas, jei ne Maikas Falopijanas 
iš Piterio Pingvido draugijos galėjo sustiprinti jos įtarimus. 

— Tikriausiai tasai Koteksas priklauso kokiam nors pogrin- 
džiui, - pasakė jis jai po kelių dienų. - Galbūt trenktųjų pogrin- 
džiui, bet negi gali ant jų pykti už truputį kartėlio? Žiūrėk, kas 


) 76 ( 


jiems nutinka. Mokykloje jiems, kaip mums visiems, plauna 
smegenis ir įtikina Amerikos išradėjo mitu - Morze ir jo te- 
legrafu, Belu ir jo telefonu, Edisonu ir jo lempute, Tomu Sviftu 
ir jo tuo ar anuo. Vienam išradimui - vienas žmogus. O užau- 
gusiems jiems tenka perduoti visas savo teises kokiai nors pa- 
baisai kaip „Jojodainas“; jie pakliūva į kokį nors „projektą“ ar 
„darbo grupę“ ar „komandą“, ir toji mašina nutrina jų vardą. 
Niekas nenori, kad jie išradinėtų - tik kad atliktų savo mažytį 
vaidmenį dizaino rituale, jau aprašytame kokiame nors žinyne. 
Ir kaip pasijustum, Edipa, viena atsidūrusi tokiame košmare? 
Aišku, jie laikosi krūvoje, bendrauja tarpusavyje. Vos susitikę 
išsyk atpažįsta panašius į save. Galbūt susitinka tik kartą per 
penkerius metus, bet vis tiek iškart supranta vieni kitus. 

Mecgeris, tą vakarą sykiu atėjęs į „Skopą“, norėjo ginčytis. 

— Tu taip laikaisi dešinės, kad daraisi kairuolis, - piktinosi 
jis. - Kaip gali būti nusiteikęs prieš korporaciją, kuri nori perimti 
savo darbuotojo patentų teises? Man tai primena pridedamo- 
sios vertės teoriją, bičiuli, o tu šneki kaip marksistas. 

Kuo labiau jie girto, tuo kvailesnis darėsi šis tipiškas Pietų 
kaliforniečių pokalbis. Edipa sėdėjo vieniša ir niūri. Tąvakar į 
„Skopą“ ji nusprendė ateiti ne vien dėl susitikimo su Stenliu 
Koteksu, bet ir dėl kitų nušvitimų; mat jai ėmė ryškėti sistema, 
susijusi su paštu ir jo pristatymu. 

Fangoso įlankoje, kitoje ežero pusėje buvo bronzinė atmini- 
mo lenta. Šioje vietoje, ten buvo parašyta, 1853 metais tuzinas 
Wells, Fargo Šš Company vyrų narsiai kovėsi su gauja kaukėtų 
plėšikų paslaptingomis juodomis uniformomis. Žinia apie šį 
įvykį mus pasiekė per paštininką, vienintelį skerdynių liudi- 
ninką, kuris netrukus po to mirė. Vienintelė kita užuomina - 
kryžius, vienos aukų nubrėžtas dulkėse. Ir šiandien žudikų as- 
menybes gaubia paslaptis. 

Kryžius? O gal raidė „T“? Toji pati, kurią išlemeno Nikolo „Pa- 
siuntinio tragedijoje“. Iš telefono būdelės ji paskambino Rendol- 
fui Dribletui, norėdama paklausti, ar jis ką nors girdėjo apie Wells, 
Fargo 6: Company įvykį ir ar todėl savo užpuolikus aprengė juo- 
dai. Telefonas vis skambėjo ir skambėjo į tylą. Ji pakabino ragelį ir 
patraukė į Zapfo knygų antikvariatą. Iš blankaus penkiolikos vatų 
lemputės metamo kūgio pats Zapfas atėjo padėti jai ieškoti Drib- 
leto minėtos knygos, „Jokūbo laikų keršto dramų“. 

— Ji labai paklausi, - pasakė jai Zapfas. Blausioje šviesoje 
nuo viršelio į juos žvelgė kaukolė. 

Ar jis turėjo galvoje vien Dribletą? Ji prasižiojo klausti, bet 
nepaklausė. Šis netikrumas buvo tik pirmas iš daugelio. 

Grįžusi į „Aidų dvarą“ ir radusi Mecgerį visai dienai išvykus 
į Los Andželą kitais reikalais, ji išsyk puolė ieškoti vienintelės 
vietos, kur paminėtas žodis Trystero. Šalia eilutės pieštuku bu- 
vo parašyta Plg. variantas 1687 m. leid. Tikriausiai pasižymėta 
kokio studento. Ją tas kažkaip pralinksmino. Kitas eilutės va- 
riantas galėtų nuskaidrinti šį miglotą žodį. Trumpame įvade 
buvo parašyta, kad tekstas paimtas iš nedatuoto foliantinio lei- 
dimo. Keista, bet įvadas buvo be autoriaus. Peržvelgusi titulinį 
puslapį, ji sužinojo, kad pirmasis leidimas buvo vadovėlis „For- 
do, Websterio, Tourneurio ir Wharfingerio dramos“, išleistas 
„Katedros“ leidyklos Berklyje, Kalifornijoje 1957 metais. Ji įsi- 
pylė pusę stikliuko „Jack Daniels“ („Paranoikai“ iš vakaro jiems 
paliko visą butelį) ir paskambino į Los Andželo biblioteką. Ten 
pažiūrėjo, bet vadovėlio nerado. Jei reikia, jie galį paieškoti 
per tarpbibliotekinį katalogą. 

— Pala, - jai šovė nauja mintis, - leidykla įsikūrusi Berklyje. 
Gal verčiau paklausiu tiesiai jų. 

Sykiu tikėjosi aplankyti Džoną Nefastį. 

Atminimo lentą ji pastebėjo tik todėl, kad specialiai vieną 

dieną darkart nuvažiavo prie Inveraričio ežero, vedina, pava- 
dinkime, vis didėjančio troškimo „įnešti dalelę savęs“ - net jei 
toji dalelė tebuvo ji pati - į verslo reikalų trupinius, pergyve- 
nusius Inveraričį. Ji suteiksianti jiems tvarkos, sukursianti žvaigž- 
dynus; kitą dieną ji nuvažiavo į „Vakarės prieglobstį“, senelių 
namus, Inveraričio įsteigtus maždaug tuo pat metu, kai San 
Narcize įsikūrė „Jojodainas“. Priekiniame poilsio kambaryje 
saulė, rodės, liejasi pro visus langus; senukas knapsėjo prieš 
nykų Leono Šlėzingerio animacinį filmuką; juoda musė ropi- 
nėjo rausva pleiskanota senio plaukų skyrimo išgrauža. Storulė 
slaugė įbėgo, nešina skardine purškalo nuo vabzdžių, ir rikte- 
lėjo ant musės, kad ši pakiltų ir ją būtų galima nupurkšti. Už- 
sispyrusi musė ropinėjo kaip ropinėjusi. 

— Neerzink pono Toto, - rėkė slaugė ant mažylės. Ponas To- 
tas krūptelėjęs nubudo, pabaidė musę, ir ši it paklaikusi nuskrie- 
jo durų link. Slaugė nusivijo, purkšdama nuodus. 

— Laba diena, - pasakė Edipa. 

— Sapnavau, - pasakė jai ponas Totas, - savo senelį. Jis buvo 
labai senas, galbūt net senesnis nei aš dabar. Kai buvau mažas, 
maniau, kad jis visą gyvenimą buvo devyniasdešimt vienerių. 
Dabar jaučiuosi, - prajukdamas, - lyg pats visą gyvenimą bū- 
čiau devyniasdešimt vienerių. Ir ko tik tas senis nepripasako- 
davo... Aukso karštinės laikais jis buvo Pony Express pasiunti- 
nys. Jo žirgas buvo vardu Adolfas, gerai pamenu... 

Edipa, išsyk pagalvojusi apie atminimo lentą, nusišypsojo 
jam, kaip išgalėdama įsijautusi į anūkės vaidmenį, ir paklausė: 

— O ar jis kada nors kovojo su plėšikais? 

— Tas žiaurus senis, - atsakė ponas Totas, - buvo indėnų 
žudikas. Viešpatie, jam net seilės nutįsdavo, kai imdavo pasa- 
koti, kaip žudė indėnus. Jam tikriausiai labai jau patiko tie 
darbeliai. | 

— O ką jūs apie jį susapnavot? 

— Ak, - senis truputį susidrovėjo. - Ten viskas susimaišė su 
filmuku apie paršelį Porkį. - Jis mostelėjo į televizorių. - Jis 
įsiskverbia į sapnus, supranti. Bjaurus aparatas. Ar esi mačiusi 
filmuką apie paršelį Porkį ir anarchistą? 

Iš tikrųjų ji buvo mačiusi, bet pasakė, kad ne. 

— Anarchistas visas apsirengęs juodai. Tamsoje matyti tik jo 
akys. Filmukas sukurtas ketvirtajame dešimtmetyje. Paršelis Por- 
kis - dar mažas berniukas. Vaikai man pasakojo, kad dabar jis 
turi sūnėną Ciceroną. Atsimeni, per karą Porkis dirbo gynybos 
gamykloje? Kartu su triušiu Bagsu. Tas man irgi patiko. 

— Apsirengęs juodai, - priminė jam Edipa. 

— Ten dar indėnai įsimaišė, - mėgino prisiminti jis, - į sapną. 
Indėnai su juodomis plunksnomis, tie, kur iš tikrųjų nebuvo 
indėnai. Senelis man pasakojo. Plunksnos buvo baltos, bet tie 
netikri indėnai neva deginę kaulus ir suodžiais dažę plunksnas, 
kad pajuoduotų. Tada jų naktį nesimatydavo, nes jie pasirody- 
davo tik naktim. Taip mano senis, amžiną jam atilsį, suprato, 
kad jie ne indėnai. Joks indėnas naktį nepuola. Jeigu jis žūtų, 
jo siela per amžius klajotų tamsybėse. Pagonys. 

- Jei jie buvo ne indėnai, - paklausė Edipa, - tai kas tokie? 

— Kažkoks ispaniškas pavadinimas, - susiraukęs atsakė ponas 
Totas, - ar meksikietiškas. Nepamenu. Gal užrašė ant žiedo? 

Jis pasilenkė prie mezginių krepšio šalia kėdės ir ištraukė 
mėlynų siūlų, adatų, siuvinėjimo piešinių, galiausiai apsiblau- 
susį auksinį žiedą su antspaudu. 

— Senelis nukirto visą pirštą su juo vienam iš užmuštųjų. Ar 
įsivaizduoji, kad devyniasdešimt vienerių metų žmogus galėtų 
taip žvėriškai elgtis? 

Edipa pastėro. Ant žiedo ir vėl buvo pavaizduotas ŠLAMŠTAS 
simbolis. 


Ji apsižvalgė, išsigandusi pro visus langus plūstančios saulės, 
lyg būtų įkalinta daugiabriaunio kristalo viduje, ir pasakė: 

— O Viešpatie. 

— O ašį jaučiu, kai kuriomis dienomis, kai temperatūra to- 
kia, kaip reikia, - atsakė ponas Totas, - ir barometro slėgis. 
Įsivaizduoji? Jaučiu jį šalia savęs. 

— Senelį? 

— Ne, Viešpatį. 

Taigi ji nusprendė susirasti Falopijaną, kuris turėtų nemažai 
žinoti apie Pony Express 1 Wells, Fargo G Company, jei jau 
rašo apie juos knygą. Apie juos jis žinojo, bet apie jų tamsiuo- 
sius varžovus ne. 

— Radau užuominų, - pasakė jis jai, - žinoma. Parašiau į Sak- 
ramentą paklausti apie tą atminimo lentą, bet mano laiškas jau 
keletą mėnesių klajoja po jų biurokratinius brūzgynus. Kada 
nors jie man pasiūlys pasiskaityti apie tai kokią knygą. Ten bus 
parašyta: „Senoliai mena legendą apie“, kad ir kas ten būtų 
nutikę. Senoliai. Šitie kaliforniečių paistalai - tiesiog nuosta- 
bus šaltinis. Gali būti, kad autoriai bus jau mirę. Ir niekaip ne- 
atseksi, nebet mėgintum kliautis atsitiktiniu sutapimu, kaip ta- 
vojo senio istorija. 

— Tikrai manai, kad čia sutapimas? - Ji pagalvojo, jog viskas 
laikosi ant tokio plonyčio ilgo balto plauko, nutįsusio daugiau 
kaip per šimtmetį. Du labai seni žmonės. Begalė išsekusių sme- 
genų ląstelių tarp jos ir tiesos. 

— Plėšikai, bevardžiai, beveidžiai, apsirengę juodai. Tikriau- 
siai pasamdyti federalinės vyriausybės. Tie malšinimai buvo tik- 
rai žvėriški. 

— O tiesiog konkurentas paštininkas ten negalėjo būti? 

Falopijanas gūžtelėjo pečiais. Edipa jam parodė ŠLAMŠTAS 
simbolį, ir jis vėl gūžtelėjo. | 

— Maikai, jį radau moterų tualete, čia pat, „Skope“. 

— Moterys, - teatsakė jis. - Ir kas jas supaisys? 

Jei būtų susipratusi tada patikrinti porą eilučių Vartingerio 
pjesėje, Edipa ir pati būtų radusi pėdsaką. Bet pagalbos ji su- 
laukė iš Čingio Koeno, žymiausio Los Andželo apylinkių fila- 
telisto. Mecgeris, vykdydamas testamento nurodymus, pasam- 
dė šį mielą ekspertą truputį nosiniu balsu už jo paties nustatyto 
dydžio procentą inventorizuoti bei įvertinti Inveraričio pašto 
ženklų kolekciją. 

Vieną lietingą rytą, kai iš baseino kilo rūkas, Mecgeris ir vėl 
buvo išvykęs, o „Paranoikai“ kažkur įrašinėjo muziką, Edipai 
paskambino tasai Čingis Koenas, ir net ragelyje girdėjosi, kad 
jis sutrikęs. 

— Iškilo keblumų, ponia Mas, - pasakė jis. - Gal atvažiuotumėt? 

Važiuodama slidžiu greitkeliu, ji kažkodėl buvo tikra, kad 
„keblumai“ bus susiję su žodžiu Trystero. Mecgeris pašto ženklų 
albumus prieš savaitę Edipos Impala nuvežė Koenui tiesiai iš 
saugyklos, ir tada jai nerūpėjo į juos nė žvilgtelėti. Bet dabar ji 
sumetė, kad ko apie privačius paštininkus nežinojo Falopijanas, 
galbūt žinos Koenas. 

Kai jis atidarė savo buto/biuro duris, ji išvydo jį lyg rėmuose 
ilgoje durų eilėje, kambarys po kambario ėjo tolyn maždaug link 
Santa Monikos, visi užlieti lietaus šviesa. Čingis Koenas vasariš- 
kai gripavo, jo klynas buvo pusiau atsisegęs, jis vilkėjo Bačio 
Goldvoterio bliuzoną. Edipą išsyk apėmė motiniški jausmai. Maž- 
daug trečiame kambaryje jis pasodino ją į supamąjį krėslą ir at- 
nešė tikro naminio pienių vyno mažose dailiose taurelėse. 

— Pienes suskyniau kapinėse prieš porą metų. Dabar tų kapi- 
nių nebėra. Jas panaikino, kad galėtų nutiesti Rytinį San Nar- 
cizo greitkelį. 

Tuo metu ji jau sugebėjo pajusti tokius signalus kaip, sako- 

ma, pajuntą epileptikai - kvapą, spalvą, gryniausią skvarbią 
smulkmenėlę, skelbiančią apie artėjantį priepuolį. Vėliau jie pri- 
simena tik šį signalą, visišką niekį, pasaulietišką apreiškimą, 
bet niekada to, kas jiems buvo atskleista to priepuolio metu. 
Edipa svarstė, ar kai šitai baigsis (jei tik išvis bus lemta baigtis), 
ji irgi neliks vien su atmintimi, prikimšta užuominų, įspėjimų, 
nuojautų, bet ne svarbiausios tiesos, kuri turbūt kaskart vis bū- 
na per ryški, kad užsiliktų atmintyje; kuri tikriausiai visada su- 
liepsnoja ir užgęsta, pati save negrįžtamai sunaikindama, kas- 
dienybei palikdama tik apšviestą kadrą. Vieno pienių vyno 
gurkšnelio metu ji suvokė, kad niekad nesužinosi, kiek kartų 
toks priepuolis jau buvo ją suėmęs, nei kaip jį atpažinti, jei ir 
vėl suimtų. Gal štai net prieš akimirką - tik nėra kaip patikrin- 
ti. Ji pažvelgė į lietotų Koeno kambarių koridorių ir pirmą kar- 
tą suvokė, kaip toli galima šitaip nuklysti. 

- Leidau sau, - kalbėjo Čingis Koenas, - susisiekti su eksper- 
tų komitetu. Dar nenusiunčiau jiems tų ženklų, laukdamas jū- 
sų ir, žinoma, pono Mecgerio leidimo. Tačiau manau, kad iš- 
laidos turėtų būti padengtos iš palikimo. 

— Nelabai jus suprantu, - atsakė Edipa. 

— Pasižiūrėkit. - Jis pristūmė jai mažą stalelį ir iš plastikinio 
aplankalo atsargiai su pincetu ištraukė amerikietišką jubiliejinį 
trijų centų vertės ryškiai rudą pašto ženkliuką, Pony Express 
1940 metų laidos. Antspauduotą. 

— Pasižiūrėkit, —- pasiūlė jis, įjjungęs mažą ryškią lemputę ir 
duodamas jai pailgą didinamąjį stiklą. 

— Ne ta pusė, - pasakė ji, kai jis švelniai patepė ženkliuką 
benzinu ir padėjo ant juodo padėklo. 

— Vandens ženklas. 

Edipa žvilgtelėjo. Josios ŠLAMŠTAS simbolis ir vėl pasiro- 
dė, juodas, truputį dešiniau nuo vidurio. | 

— Kas čia? - paklausė ji, svarstydama, kiekgi laiko praėjo. 

— Nežinau, - atsakė Koenas, - todėl ir pranešiau apie jį ir 
kitus Komitetui. Keli mano draugai irgi užėjo pasižiūrėti, bet 
visi šneka atsargiai. Bet štai dar, ką apie tai manot? - Iš to pa- 
ties aplankalo jis ištraukė, matyt, seną vokišką pašto ženklą, 
viduryje buvo skaičius 1/4, viršuje užrašyta Freimarke, o palei 
dešinįjį pakraštį - Thburn and Taxis. 

— Jie buvo, - prisiminė ji iš Varfingerio dramos, - kažkokie 
privatūs paštininkai, ar ne? 

— Ponia Mas, nuo maždaug 1300 metų iki kol Bismarkas 
juos perpirko 1867-aisiais jie buvo pagrindinė Europos pašto 
tarnyba. Tai vienas iš labai nedaugelio jų lipinamųjų pašto ženk- 
lų. Bet pasižiūrėkit, kampuose. 

Kiekvieną ženkliuko kampą puošė trimitas su viena kilpa. 
Beveik kaip ŠLAMŠTAS simbolis. 

— Pašto trimitas, - pasakė Koenas, - Thurn and Taxis simbo- 
lis. Jis buvo jų herbe. 

Ir tykiai guli trimitas aukso vienakilpis, - prisiminė Edipa. 
Žinoma. 

— Tas jūsų atrastas vandens ženklas, - tarė, - beveik toks pat, 
tik kad iš trimito lyg ir išlindęs tas mažas daikčiukas. 

— Gal nuskambės kvailai, - atsakė Koenas, - bet man atrodo, 
kad čia surdina. 

Ji linktelėjo galva. Juodi rūbai, tyla, slaptumas. Kad ir kas jie 
tokie, jie aiškiai siekė nutildyti Thurn and Taxis pašto trimitą. 

— Paprastai šis leidimas ir kiti yra be vandens ženklų, - kal- 
bėjo Koenas, - o turint galvoje kitus dalykus - spalvą, skylučių 
skaičių, kaip popierius sensta - čia akivaizdžiai klastotė. Ne 
šiaip klaida. 

— Tuomet jis nieko vertas. 

Koenas šyptelėjo ir išsišnypštė nosį. 

— Nepatikėtumėt, kiek galima gauti už tikrą klastotę. Kai kas 
vien jas ir kolekcionuoja. Tačiau klausimas - kas padirbo ši- 
tuos? Jie siaubingi. 

Jis apvertė ženkliuką ir pinceto galu parodė jai. Pavaizduo- 
tas buvo Pony Express pasiuntinys, šuoliuojantis iš Vakarų for- 
to. Iš krūmų dešinėje, kurių link galbūt jojo raitelis, kyšojo vie- 
na kruopščiai išpiešta juoda plunksna. 

— Kam tyčia daryti klaidą? - paklausė jis, nekreipdamas dė- 
mesio (jei apskritai pastebėjo) į išraišką jos veide. - Kol kas 
turiu iš viso aštuonis. Ant visų yra po tokią pat klaidą, kruopš- 
čiai įkomponuotą į įprastą piešinį, lyg paerzinimui. Radau net- 
gi spaudos klaidą - U. S. Potsage, įžūliau nesugalvosi. 

— Ant seno ženklo? - riktelėjo Edipa garsiau, nei derėjo. 

— Jūs susijaudinote, ponia Mas? 

Ji papasakojo jam iš pradžių apie Mučio laišką su antspau- 
du, liepiančiu apie nepadorius laiškus pranešti potsmaster. 

— Keista, - sutiko Koenas. - Spaudos klaida, - jis žvilgtelėjo 
į užrašų knygelę, - yra tik ant keturių centų vertės ženklo su 
Linkolno atvaizdu. Paprasto leidimo, 1954 metų. Seniausia klas- 
totė - 1893 metų. 

— Septyniasdešimt metų, - pasakė ji, - jis tikriausiai jau senas. 

— Jei tik klastoja vis tas pats žmogus, - tarė Koenas, - o jei 
klastotės tokios pat senos, kaip Tburn and Taxis paštas? Ome- 
dio Tassis, ištremtas iš Milano, pirmuosius savo pasiuntinius 
Bergamo regione subūrė apie 1290 metus. 

Jiedu sėdėjo tylomis, klausydamies:, kaip lietus mieguistai bar- 
bena į langus ir stoglangius, priblokšti nuostabios galimybės. 

— Ar anksčiau taip yra nutikę? - privalėjo paklausti ji. 

— Aštuonių šimtų metų senumo pašto sukčiavimo tradicija. 
Nieko panašaus nesu girdėjęs. 

Tuomet Edipa jam papasakojo apie senojo pono Toto žiedą su 

antspaudu, apie simbolį, kurį keverzojantį pamatė Stenlį Kotek- 
są, ir trimitą su surdina, nupieštą moterų tualete „Skope“. 

— Kad ir kas tai bebūtų, - nė nereikėjo sakyti, - jie, aišku, vis 
dar rimtai tuo užsiima. 

— Pranešim valdžiai, ar ką? 

— Jie tikriausiai Žino daugiau nei mes. - Atrodė, jis susinervi- 
no ar staiga panoro trauktis. - Ne, geriau nereikia. Čia juk ne 
mūsų reikalas, ar ne? 

Tuomet ji jo paklausė apie sutrumpinimą ŠLAMŠTAS, bet 
jau buvo vėlu. Jis pasidarė nešnekus. Pasakė ne, bet tai taip 
nebesiderino prie jos minčių, kad galėjo ir meluoti. Jis pylė jai 
dar pienių vyno. 

— Dabar jis skaidresnis, - pasakė jis šaltokai. - Prieš keletą 
mėnesių susidrumstė. Matot, pavasarį, kai pienės vėl pražysta, 
vynas ima iš naujo vaikščioti. Lyg prisiminęs. 

Ne, liūdnai pamanė Edipa. Lyg jų gimtosios kapinės dar kaž- 
kur tebebūtų, krašte, kur galima vaikščioti ir nereikia Rytinio 
San Narcizo greitkelio, kur kaulai tebesiilsi ramybėje, maitin- 
dami pienių vaiduoklius, ir niekas jų neatkasa. Lyg mirusieji 
išties tebegyventų, netgi vyno butelyje. 

Nors po to būtų buvę geriausia dar kartą pasikalbėti su Ren- 
dolfu Dribletu, ji nusprendė verčiau nuvažiuoti į Berklį. Jai 
rūpėjo, iš kur Ričardas Varfingeris sužinojo apie Trystero. Ir 
galbūt dar pasižiūrėti, kaip išradėjas Džonas Nefastis pasiima 
paštą. 

Kaip ir Mučio jai išvažiuojant iš Kinereto, Mecgeriui nebu- 
vo graudu su ja atsisveikinti. Važiuodama į šiaurę, ji svarstė, ar 
namo užsukti pakeliui į Berklį, ar grįžtant. Tačiau pražiopsojo 
reikiamą posūkį, ir klausimas išsisprendė savaime. Ji nuburzgė 
rytine įlankos pakrante, aukštyn į Berklio kalvas ir prieš pat 
vidurnaktį atvyko į sunkų, daugiapakopį vokiškojo baroko sti- 
liaus viešbutį. Fojė kabojo užrašas: SVEIKINAME AMERIKOS 
KURCNEBYLIŲ DRAUGIJOS KALIFORNIJOS SKYRIŲ. Bau- 
ginamai ryškiai degė visos šviesos; pastatą gaubė tikra gūdi ty- 
la. Iš už stalo, kur miegojo, iššoko tarnautojas ir ėmė ją šnekin- 
ti gestų kalba. Edipa pagalvojo, kas būtų, jei parodytų jam vi- 
durinįjį pirštą. Tačiau buvo atvažiavus: ilgą kelią, ir staiga ją 
suėmė nepakeliamas nuovargis. Tarnautojas palydėjo ją į kam- 
barį su Remedijos Varo paveikslo reprodukcija, vedė ją švelniai 
vingiuojančiais koridoriais, tarsi San Narcizo gatvėmis, visiš- 
kai tyliais. Ji užmigo beveik iškart, tačiau vis prabusdavo, su- 
sapnavusi košmarą, kad kažkas tūno veidrodyje priešais lovą. 
Nežinia kas, tik galimybė, kažkas nematomas. Kai galiausiai 
įmigo, susapnavo, kad mylisi su savo vyru Mučio minkštame 
baltame paplūdimyje, kurio tikrai nebuvo jai pažįstamoje Kali- 

fornijoje. Atsibudusi rytą lyg įdurta atsisėdo ir įsispoksojo į sa- 
vo pačios išsekusį atvaizdą veidrodyje. 

„Katedros“ leidyklą rado nedideliame biurų pastate Šetako 
prospekte. Ten neturėjo „Fordo, Websterio, Tourneurio ir 
Wharfingerio dramų“, tačiau iš jos paėmė dvylikos dolerių pen- 
kiasdešimties centų čekį, davė sandėlio adresą Ouklende ir 1š- 
rašė sąskaitą, kurią reikėsią ten parodyti. Kol pasiėmė knygą, 
jau vakarėjo. Ji greitai pervertė puslapius, ieškodama eilutės, 
dėl kurios atvažiavo tokį kelią. Ir sustingo pro lapus besiskver- 
biančioje saulėkaitoje. 

Žvaigždynas šventas joks nebeapsaugos to, buvo rašoma ta- 
me posmelyje, kas sykį nepakluso geismui Andželo. 

— Ne! - šūktelėjo ji garsiai. - „Kas sykį buvo pasimatyme su 
Trystero.“ 

Leidime popieriniais viršeliais pieštuku įrašytoje pastabo- 
je buvo paminėtas kitas variantas. Tačiau anas leidimas neva 
buvo parengtas tiksliai pagal knygą, kurią ji dabar laikė ran- 
kose. Sutrikusi ji pastebėjo, kad šiame leidime taip pat esa- 
ma išnašos: 


Parengta tik pagal 1687 m. leidimą in guatro. Ankstesniajame leidi- 
me in folio vietoje paskutiniosios eilutės paliktas tuščias tarpas. 
D'Amikas teigia, kad galbūt Varfingeris nepagarbiai paminėjo kokį 
nors dvariškį, ir kad vėlesnis „atitaisymas“ iš tikrųjų padarytas spaus- 
tuvininko, Inigo Barfsteiblio. Abejotiname „Vaitčiapelio“ variante 
(apie: 1670 m.) rašoma „This tryst or odious awry, O Niccolo“,* 
tačiau tokioje eilutėje ne tik įterpiamas nedailus aleksandrinas, bet 


ir sintaksiškai sunku suprasti jos prasmę, nebent patikėtume netra- 


dicišku, tačiau įžvalgiu J. K. Seilo argumentu, kad tokia eilutė — 


* Šis pasimatymas arba šlykščiai iškraipytas, o Nikolo (angl.). 

kalambūras su „This trystero dies irae...“* Tačiau tenka konstatuoti, 
kad eilutė vis tiek beveik tokia pat nesuprantama, kadangi nežino- 
ma tiksli žodžio „trystero“ reikšmė, nebent jis būtų pseudoitališkas 
žodžio „triste“ (= nelaimingas, stokojantis) variantas. Tačiau „Vait- 
čiapelio“ leidimas ir šiaip tėra fragmentas, be to, jame gausybė to- 
kių nevykusių ir greičiausiai neautentiškų eilučių, kaip jau minėta 


anksčiau, tad leidimas vargu ar patikimas. 


Iš kur tuomet, pagalvojo Edipa, savąją „Trystero“ eilutę ga- 
vo knygelė, kurią nusipirkau pas Zapfą? Ar, be leidimų :7 guat- 
ro, in folio 1r „Vaitčiapelio“ fragmento, būta dar vieno leidi- 
mo? Sudarytojo įvade, šįsyk pasirašytame kažkokio Emorio Bor- 
co, anglų kalbos profesoriaus Kalifornijos universitete, daugiau 
joks nebuvo paminėtas. Kone valandą ji skaitė visas išnašas iš 
eilės, bet nieko nerado. 

— Velnias! - suriko ji, užvedė mašiną ir nulėkė į Berklio stu- 
dentų miestelį ieškoti profesoriaus Borco. 

Galėjo ir pagalvoti, kad knyga išleista 1957 metais. Kitame 
pasaulyje. Mergina anglų kalbos katedroje Edipai pranešė, kad 
profesorius Borcas čia nebedėsto. Dabar jis dirba San Narcizo 
kolegijoje, San Narcize, Kalifornijoje. 

Žinoma, niauriai pamanė Edipa, kurgi dar. Ji užsirašė adre- 
są ir nužingsniavo, mėgindama prisiminti, kas išleido knygutę 
popieriniais viršeliais. Neprisiminė. 

Buvo vasara, savaitės vidurys, ankstyva popietė; Edipa ne- 
įsivaizdavo universiteto, kuris tokiu laiku galėtų būti pilnas 
žmonių, tačiau šitas knibždėte knibždėjo. Ji nusileido nuo Vy- 
ler Holo, pro Saterio vartus į aikštę, pilną velveto, džinsų, 
nuogų kojų, šviesių plaukų, akinių raginiais rėmeliais, saulėje 


* Šis trystero diena rūsti (angl. ir lot.). 

švytinčių dviračių stipinų, knygų krepšių, sulankstomų kortų 
stalelių, ilgų, žeme besivelkančių popierinių peticijų, plaka- 
tų, skelbiančių apie neiššifruojamus FSM, YAF, VDC, putų 
fontane, nosis sukišusių studentų. Ji grūdosi pro visa tai, ne- 
šina stora knyga, sužavėta, nedrąsi, svetima, trokšdama pri- 
tapti, bet suprasdama, kaip tam ilgai reikėtų klajoti po lygiag- 
rečius pasaulius. Mat pati studijavo laikais, pilnais įtampos, 
atbukimo ir vienišumo ne tik tarp bendramokslių, bet ir be- 
veik visoje matomoje struktūroje aplink ir priešaky, tokia bu- 
vo instinktyvi tautos reakcija į tam tikras aukštų padėčių pa- 
tologijas, kurias išgydyti galėjo tik mirtis, ir šis Berklis niekuo 
nepriminė apsnūdusio Sivašo iš jos praeities, greičiau jis buvo 
panašus į Tolimųjų Rytų ar Lotynų Amerikos universitetus, apie 
kuriuos tenka skaityti, tuos nepriklausomus kultūros laukus, 
kuriuose galima suabejoti ir labiausiai numylėta liaudies išmin- 
timi, pareikšti ir visiškai prieštaraujančią nuomonę, prisiimti ir 
savižudiškus įsipareigojimus - tokius, nuo kurių žlunga vyriau- 
sybės. Tačiau eidama per Bankrofto kelią tarp šviesiaplaukių 
vaikų ir burzgiančių hondų bei suzukių, ji girdėjo anglų kalbą, 
amerikietiškąją anglų kalbą. Ir kurgi dėjosi sekretoriai Džeim- 
sas bei Fosteris ir senatorius Džozefas, kurių miela kvaila dva- 
sia pleveno virš sutramdytos Edipos jaunystės? Kitame pasau- 
lyje. Palei kitą kelią, kitą pasirinkimų virtinę, kitaip perjungtus 
rešmus, beveidžiai iešmininkai, kurie juos perjungė, dabar visi 
perkelti, pamiršti, išsibarstę, lekia nuo vijikų, paklaikę, raiti, 
girti, fanatiški, prisidengę pramanytais vardais, mirę, jų jau ne- 
beįmanoma surasti. Kartu visi jie sugebėjo jaunąją Edipą pa- 
versti išties nepaprasta būtybe, gal ir netinkama demonstraci- 
joms bei pasisėdėjimams, tačiau kuo puikiausiai sugebančia ty- 
rinėti keistus Žodžius septynioliktojo amžiaus tekstuose. 

Ji įsuko į degalinę kažkur palei Telegrafo prospektą ir tele- 

fonų knygoje susirado Džono Nefasčio adresą. Tuomet nuva- 
žiavo į pseudomeksikietišką daugiabutį, susirado jo pavardę 
ant pašto dėžučių, užlipo išoriniais laiptais ir ėjo palei užuolai- 
domis uždengtus langus, kol rado jo duris. Jis buvo nusikirpęs 
ežiuku, kaip ir Koteksas atrodė per jaunas, tačiau jo marškiniai 
buvo marginti polinezietiškais raštais ir atminė Trumeno val- 
džios laikus. 

Prisistačiusi ji paminėjo Stenlį Koteksą. 

— Jis sakė, kad galėtumėte nustatyti, ar aš „jautruolė“. 

Nefastis per televiziją žiūrėjo, kaip pulkelis vaikų šoka kaž- 
kokį vatusį. 

— Mėgstu žiūrėti į jauniklius, - paaiškino jis, - tokio amžiaus 
mergaičiukės kažkuo nepaprastos. 

— Taip, mano vyras irgi mėgsta, - atsakė ji. - Suprantu. 

Džonas Nefastis supratingai ją nužvelgė ir iš dirbtuvės kita- 
me buto gale atnešė savo Mašiną. Ji atrodė panaši į nupieštąją 
patente. 

— Žinai, kaip ji veikia? 

— Stenlis man truputį pasakojo. 

Tuomet jis it paklaikęs pradėjo pasakoti apie kažką, vadina- 
mą entropija. Tasai žodis jam nedavė ramybės taip pat kaip 
Edipai „Irystero“. Bet jai skambėjo per daug techniškai. Ji su- 
gebėjo susigaudyti, kad esama dviejų tos entropijos rūšių. Vie- 
na kažkuo susijusi su šiluminiais varikliais, kita su bendravimu. 
Pirmosios formulė ketvirtajame dešimtmetyje atrodė beveik taip 
pat kaip ir antrosios. Tai tebuvo sutapimas. Šios dvi sritys buvo 
visiškai niekaip nesusijusios, išskyrus vieną bendrą tašką: Maks- 
velo demoną. Demonui tupint ir rūšiuojant molekules į karštas 
ir šaltas, sistema neva netenkanti entropijos. Tačiau tas neteki- 
mas kažkaip atsistato, nes demonas gauna informacijos apie 
tai, kur yra kokios molekulės. 

— Svarbiausia - bendravimas! - rėkė Nefastis. - Demonas 
savo duomenis perduoda jautruoliui, o šis turi atsakyti tuo pa- 
čiu. Toje dėžutėje - nesuskaitomi milijardai molekulių. Demo- 
nas kaupia duomenis apie kiekvieną iš jų. Jam tenka prasibrau- 
ti pro tikrai gilų psichinį lygmenį. Jautruolis turi priimti tuos 
netvirtus energijų pliūpsnius ir atgal perduoti maždaug tokį 
patį informacijos kiekį. Kad palaikytų abipusį judėjimą. Kas- 
dienybės akimis tematome vieną stūmoklį ir tikimės, kad jis 
pajudės. Mažulytis judesėlis prieš visą tą milžinišką informaci- 
jos srautą, sunaikinamą sulig kiekvienu galios postūmiu. 

— Luktelėk, - paprašė Edipa, - aš nieko nesuprantu. 

— Na, entropija tėra vaizdingas posakis, - atsiduso Nefastis, — 
metafora. Ji jungia termodinamikos pasaulį su informacijos srau- 
to pasauliu. Mašinoje panaudojami abu. Demonas metaforą 
daro ne vien žodiškai grakščią, bet ir objektyviai teisingą. 

— O kas, - ji pasijuto kaip kokia eretikė, - jei Demonas egzis- 
tuoja tik todėl, kad tos dvi lygtys panašios? Tik dėl metaforos? 

Nepajudinamai ramus tikratikis Nefastis nusišypsojo. 

— Klerkui Maksvelui jis egzistavo dar tuomet, kai metaforos 
niekas nė neįsivaizdavo. 

Bet nejaugi Klerkas Maksvelas taip fanatiškai gynė savojo 
Demono tikrumą? Ji pažvelgė į nuotrauką ant dėžutės šono. 
Klerkas Maksvelas buvo pavaizduotas iš šono, todėl žiūrėti į ją 
negalėjo. Jo kakta buvo apvali ir lygi, o ant pakaušio pūpsojo 
keistas gumbas, pridengtas plaukų garbanomis. Į žiūrovą at- 
sukta akis atrodė švelni ir atsaini, bet Edipa mąstė, kokie komp- 
leksai, krizės, vidurnakčio košmarai atsiskleistų iš nematomų 
burnos smulkmenų, pridengtų vešlios barzdos. 

— Žiūrėk į nuotrauką, - liepė Nefastis, — ir sutelk dėmesį į 
cilindrą. Nesijaudink. Jei esi jautruolė, žinosi, į kurį. Atsiverk 
ir pasiruošk priimti Demono pranešimą. Aš tuoj grįšiu. 

Jis nuėjo atgal prie televizoriaus, kuris dabar rodė animaci- 
nius filmukus. Du Meškinus Jogius, vieną Magilą Gorilą ir Be- 
gemotą Piterį Edipa prasėdėjo ir praspoksojo į paslaptingą Kler- 
ko Maksvelo profilį, laukdama žinios iš Demono. 

Ar tu tikrai ten tupi, mažyli, klausė Edipa Demono, ar Ne- 
fastis mane mausto? Jei stūmoklis nepajudės, ji taip ir nesuži- 
nos. Klerko Maksvelo rankų nuotraukoje nesimatė. Galbūt jis 
laiko knygą. Jis žvelgė kažkur į beribį tolį Viktorijos Anglijoje, 
kurios šviesa amžiams užgeso. Edipa ėmė nekantrauti. Atrodė, 
kad jis net ėmė labai nežymiai šypsoti į barzdą. Kažkas tikrų 
tikriausiai sužibėjo jo akyse... 

Ir tuomet, ar tik viršutiniame jos regos lauko pakraštėlyje 
dešinysis stūmoklis mažumėlę nepajudėjo? Ji negalėjo pasižiū- 
rėti tiesiai Į jį, jai buvo liepta nenuleisti akių nuo Klerko Maks- 
velo. Minutės bėgo, stūmokliai nė nekrustelėjo. Iš televizoriaus 
veržėsi aukšti komiški balseliai. Ji pamatė tik ragenos trūktelė- 
jimą, ne ten pataikiusią nervų ląstelę. Ar tikri jautruoliai pama- 
to daugiau? Storojoje žarnoje pajuto stiprėjančią baimę, kad 
nieko neįvyks. Ir ko čia jaudintis, jaudinosi ji; Nefastis trenk- 
tas, nurimk, visiškai trenktas. Tikrasis jautruolis — tas, kuris 
mato tokias pat haliucinacijas kaip ir jis, ir tiek. 

Kokios jos galėtų būti nuostabios! Ji stengėsi dar penkiolika 
minučių, kartodama, jei tu ten, kad ir kas tu toks, pasirodyk 
man, man tavęs reikia, pasirodyk. Bet nieko neįvyko. 

— Deja, - šūktelėjo ji, pati nustebusi, kad tuoj pravirks iš 
nuoskaudos, o jos balsas virpėjo. - Nieko nebus. 

Nefastis priėjo ir apkabino ją per pečius. 

— Na baik, - pasakė jis, - neverk, būk gera. Eikš ant sofos. 
Tuojau prasidės žinios. Ten ir galėsim. 

— Ką galėsim? - nesuprato Edipa. 

— Turėti lytinių santykių, - atsakė Nefastis. - Galbūt šįva- 

kar ką nors pasakos apie Kiniją. Man patinka seksas, kai kal- 
ba apie Vietnamą, bet Kinija visų geriausia. Tik pagalvok apie 
tuos kiniečius. Šitoks knibždėlynas. Gyvybės versmė. Labai 
seksualu, ar ne? 

— Fui, - suriko Edipa ir išbėgo, o Nefastis jai už nugaros sprag- 
telėjo pirštais tamsiuose kambariuose, lyg sakytų, na ir dink iš 
čia, višta tu; be abejo, šito jis irgi išmoko iš televizoriaus. 

— Perduok linkėjimų Stenliui, - šūktelėjo jis, o ji nutrepsėjo 
laiptais į gatvę, užrišo skarelę ant automobilio numerio ir 
nuskriejo Telegrafo prospektu. Ji vairavo bemaž negalvodama, 
kol kažkoks greituolis su Mustangu, galbūt nesuvaldydamas 
mašinos teikiamo naujo vyriškumo jausmo, vos jos neužmušė, 
Ir ji suprato, atsidūrė greitkelyje ir neatsigręždama važiuoja Įlan- 
kos tilto link. Buvo pati piko valanda. Vaizdas Edipą pašiurpi- 
no, ji manė, kad toks eismas įmanomas tik Los Andžele ar kur 
nors panašiai. Po kelių minučių, nuo aukštos tilto arkos žiūrė- 
dama į San Franciską, išvydo smogą. Miglą, pataisė pati save, 
čia tik migla. Iš kur gi smogas San Franciske? Anot tautosakos, 
smogas prasideda toliau pietuose. Tikriausiai tai nuo saulės spin- 
dulių kritimo kampo. 

Amerikos greitkelio išmetamosiose dujose, prakaite, blizge- 
syje ir vasaros vakaro irzulyje Edipa Mas suko galvą dėl savojo 
Trystero uždavinio. San Narcizo tyla - ramus motelio baseino 
paviršius, ilgesingi gyvenamųjų rajonų gatvių brūkšniai lyg grėb- 
lio žymės japoniško sodo smėlyje - neleido jai mąstyti taip at- 
sipalaidavus, kaip šiame greitkelio kvaituly. 

Džonui Nefasčiui (paimkime neseną pavyzdį) dvi entro- 
pijos rūšys, termodinaminė ir informacinė, tarsi netyčia pa- 
sirodė panašios, jei išreikštos lygtimis. Tačiau jis šiam atsi- 
tiktinumui suteikė tvirtesnę padėtį, pasitelkdamas Maksve- 
lo Demoną. 


O štai Edipa, kurios metaforoje dievažin kiek dalių, tikrai 
daugiau, nei dvi. Kur pažvelgsi, skleidžiasi sutapimai, 0 juos 
jungia tik garsas, žodis, Trystero. 

Ji kai ką apie jį Žino: jis varžėsi su Thurn and Taxis pašto 
sistema Europoje; jo ženklas buvo pašto trimitas su surdina; 
kažkada iki 1853 metų jis pasirodė Amerikoje ir kariavo su 
Pony Express ir Wells, Fargo and Company, kartais kaip juo- 
dai apsirengę plėšikai, o kartais apsimetę indėnais; ir Kalifor- 
nijoje jis išliko iki šių dienų kaip bendravimo būdas netradici- 
nių seksualinių pakraipų atstovams, išradėjams, tikintiems 
Maksvelo Demonu, galbūt jos pačios vyrui Mučio Masui (tik 
Mučio laišką ji seniai išmetė, Čingis Koenas niekaip nebegalė- 
jo apžiūrėti ženklo, taigi norėdama tuo įsitikinti, turės paklausti 
paties Mučio). 

Arba Trystero iš tikrųjų yra, arba Edipa juo tiki, galbūt jį 
sugalvoja, prisikabinusį ir susipynusį su velionio turtu. Čia, San 
Franciske, kur nėra jokių apčiuopiamų to turto dalių, galbūt 
dar būtų galima tikėtis, kad viskas pasitrauks ir tyliai išsisklai- 
dys. Tereikia šįvakar be tikslo slampinėti ir stebėti, kaip nieko 
nevyksta, būti įsitikinus, kad tai tik nervai, kuriuos pataisys 
psichoterapeutas. Ji išsuko iš greitkelio Šiauriniame paplūdi- 
myje, truputį pasivažinėjo, paskui pastatė mašiną stačiame skers- 
gatvyje tarp sandėlių. Tuomet nuėjo Brodvėjumi su pirmosio- 
mis vakaro miniomis. 

Tačiau pirmajam pašto trimitui su surdina pastebėti nepri- 
reikė nė valandos. Ji trynėsi gatvėje, pilnoje senstančių vaikinų 
Roos Atkins kostiumais, ir susidūrė su grupe turistų, triukš- 
mingai lipančių iš Volkswageno autobuso, ketinančių apžiūrėti 
kai kurias San Francisko įdomybes. 

— Leisk, prisegsiu tau, - kažkas pasakė jai į ausį, - nes aš jau 
išeinu. 

Ir ji pajuto, kaip jai ant krūties kažkas mikliai prisegė didelį 
rausvą ženkliuką su užrašu LABAS! MANO VARDAS Arnol- 
das Snarbas! IR AŠ NORIU LINKSMINTIS! Edipa apsižvalgė 
ir pamatė angelišką veidelį mirktelint 19 pranykstant tarp nu- 
leistų pečių ir dryžuotų marškinių, ir Arnoldas Snarbas patrau- 
kė ieškoti, kur linksmiau. 

Pasigirdo sportinis švilpukas, ir Edipa pasijuto su visa ženk- 
liukais pažymėtų piliečių banda genama į barą pavadinimu 
„Graikiškas“. O ne, pamanė Edipa, tik ne pas tuos žydrus, ir 
akimirką mėgino priešintis žmonių srautui, kol prisiminė, kad 
tąvakar buvo nusprendusi slampinėti. 

— Prašom čia, - aiškino gidas, tamsiais dryžiais prakaituo- 
damas į karoliukais puoštą apykaklę. - Tuojau išvysite tre- 
čiosios lyties atstovus, žydrąją minią, kuria taip teisėtai gar- 
sėja šis miestas prie įlankos. Kai kuriems jūsų tokia patirtis 
galbūt pasirodys truputį keista, bet pasistenkit nesielgti kaip 
turistų grupė. Jei jums ką nors siūlys, tai tik juokais, toks 
yra gėjų naktinis gyvenimas įžymiajame Šiauriniame paplū- 
dimyje. Išgerkit, ir kai išgirsit švilpuką, eikit į lauką, o kai 
sušvilpsiu antrą kartą, susirinkit čia. Jei gerai elgsitės, po to 
eisim į Finoccbio. 

Jis dukart sušvilpė, ir turistai garsiai šūkaudami nusitempė 
Edipą su savim į vidų, kaip pašėlę puldami tiesiai prie baro. 
Viskam aprimus ji pasijuto netoli durų su neatpažįstamo gėri- 
mo taure saujoje, prispausta prie kažko aukšto sportine zom- 
šos striuke. Jo atlape ji pastebėjo iš kažkokio blyškaus žvilgan- 
čio lydinio dailiai iškaltą visai ne rausvą ženklelį, o Trystero 
pašto trimito pavidalo segtuką. Su visa surdina. 

Na gerai, pasakė ji sau. Pralaimėjai. Stengeisi kaip pasiutusi, 
visą valandą. Turėjo iškart apsisukti ir važiuoti į Berklį, į vieš- 
butį. Bet negalėjo. 


— O jei pasakyčiau, - kreipėsi ji į segtuko savininką, - kad aš 
Tburn and Tax1s agentė? 

— O kas tai, - atsakė jis, - teatro agentūra? 

Jo ausys buvo didelės, plaukai nukirpti beveik plikai, veidas 
spuoguotas, o įtartinai tuščios akys akimirką nuklydo Edipos 
krūtų link. 

— Iš kur gauti tokį vardą kaip Arnoldas Snarbas? 

— Pasakysiu, jei tu pasakysi, iš kur gavai šitą segtuką. 

— Deja, nesakysiu. 

Ji pamėgino jį paerzinti: 

— Jei čia koks homoseksualų ženklas ar panašiai, man nieko 
baisaus. 

Jo akyse nesimatė nieko: 

— Manęs jie netraukia, - atsakė jis. - Tu irgi. 

Atsukęs jai nugarą, užsisakė išgerti. Edipa išsisegė ženkliuką, 
padėjo jį į peleninę ir tyliai, stengdamasi nepasirodyti isteriška, 
pratarė: 

— Klausyk, padėk man. Man atrodo, aš kraustausi iš proto. 

— Ne ten pataikei, Arnoldai. Eik pasišnekėk su savo kunigu. 

— Aš naudojuosi JAV paštu, nes manęs niekas niekada nemo- 
kė naudotis kitu, - maldavo ji, - bet aš tau ne priešas. Nenoriu 
tokia būti. 

— O mano draugė? - jis apsisuko su kėde ir vėl atsigręžė į ją. 
— Ar norėtum būti mano draugė, Arnoldai? 

— Nežinau, - toks atsakymas atrodė tinkamiausias. Jis žiūrė- 
10 1 Ją be išraiškos. 

— Tai ką tu išvis Žinai? 

Ji jam viską papasakojo. Kodėl gi ne? Nieko nenuslėpė. Kai 
baigė, turistai jau buvo nusekę paskui! švilpuką iš baro, jis pirko 
gėrimus dukart, o Edipa - tris. 

— Girdėjau apie „Kirbį“, - pasakė jis, - tai tik pavadinimas, 


) 97 ( 


ne tikras žmogus. Bet nežinau daugiau nieko, nei apie tą sino- 
filą anapus įlankos, nei apie tą šlykščią dramą. Nė nemaniau, 
kad esama tokios istorijos. 

— O aš apie nieką kitą ir negalvoju... - atsakė ji truputį kaltai. 

— Ir tu, - jis pasikasė ražieną sau ant galvos, - neturi kam 
daugiau pasipasakoti, kaip tik bare sutiktam vyrukui, kurio nė 
vardo nežinai? 

Ji nežiūrėjo į jį. 

— Turbūt, ne. 

— Nei vyro, nei psichoterapeuto? 

— Turiu abu, - atsakė Edipa, - bet jie nežino. 

— Negali jiems pasakyti? 

Ji žvilgtelėjo į jo akių tuštumą ir gūžtelėjo pečiais. 

— Na, gerai, papasakosiu, ką žinau, - nusprendė jis. - Šitas 
mano segtukas reiškia, kad priklausau Al. Tai reiškia, Anoni- 
miniams inamoratams. Inamoratas — tai įsimylėjėlis. Pati bai- 
siausia priklausomybė. 

— Kai kas nors ima įsimylėti, - paklausė Edipa, - jūs turit 
nepalikti jų vienų, taip? 

— Taip. Svarbiausias tikslas - pasiekti, kad įsimylėjimo nebe- 
reikėtų. Man pasisekė. Aš mečiau dar jaunystėje. Bet būna še- 
šiasdešimtmečių vyrų, nori tikėk, nori ne, o moterų ir vyres- 
nių, kurie pabunda naktį klykdami. 

— Tai jūs, kaip Anoniminiai alkoholikai, rengiat susirinkimus? 

— Ne, žinoma ne. Gauni tik pagalbos telefonu tarnybos nu- 
merį, gali ten paskambinti. Mes nežinom vieni kitų vardų, tik 
numerį, jeigu pasidarytų taip blogai, kad vienas nebesusitvar- 
kai. Mes vienišiai, Arnoldai. Susirinkimai neatitiktų pačios rei- 
kalo esmės. 

— O jeigu netyčia įsimyli tą žmogų, kuris ateina tavęs palai- 
kyti, kai tau ypač blogai? 

— Bet tas žmogus išeina, - atsakė jis, - niekada dukart nesu- 
tinki to paties. Juos paskiria tarnyba, ji atidžiai prižiūri, kad 
nesikartotų. 

O iš kur tuomet pašto trimitas? Jis susijęs su draugijos įkūri- 
mu. Septintojo dešimtmečio pradžioje „Jojodaino“ vadybinin- 
kas, gyvenęs netoli Los Andželo ir turėjęs pareigas, aukštesnes 
nei paprasto tarnautojo, bet žemesnes nei viceprezidento, bū- 
damas trisdešimt devynerių, staiga buvo išmestas iš darbo. Ka- 
dangi nuo septynerių metukų buvo griežtai išmokytas sekti es- 
chatologija, kuri veda į prezidento kėdę, o po to į mirtį, ir 
nemokėjo daryti nieko kito, kaip tik pasirašinėti specializuotus 
memorandumus, kurių nė nemėgino suprasti, ir prisiimti kaltę 
už šėlą specializuotų programų, kurios neveikė dėl ypatingų 
priežasčių ir kurias jam kas nors turėdavo paaiškinti, vadybi- 
ninkas pirmiausia, aišku, pagalvojo apie savižudybę. Tačiau ja- 
me buvo giliai įsišaknijusios ankstesnės pamokos: jis negalėjo 
priimti sprendimo, prieš tai neišklausęs komiteto nuomonės. Į 
„L. A: Times“ pažinčių skyrelį jis įdėjo skelbimą, kuriame klau- 
sė, ar kas nors, atsidūręs panašioje padėtyje, rado rimtų prie- 
žasčių nesižudyti. Jis gudriai išprotavo, kad savižudžiai atsi- 
liepti neturėtų, todėl ateisią tik vertingi atsakymai. Šis spėjimas 
pasirodė klaidingas. Savaitę nekantriai stebėjęs pašto dėžutę 
pro mažučius japoniškus žiūronus - žmonos atsisveikinimo 
dovaną (ji paliko jį kitą dieną po to, kai buvo atleistas) ir kas 
vidurdienį įprastu paštu tesulaukdamas vien daugybės verks- 
nių šlamšto, jis iš girto juodai balto sapno apie tai, kaip nušo- 
ka nuo daugiaaukščio viaduko tiesiai į eismo kamštį, staiga 
pakirdo, išgirdęs atkaklų beldimą į duris. Buvo vėlyva sekma- 
dienio popietė. Atidaręs duris, jis pamatė seną krieną megzta 
kepure ir kabliu vietoje vienos rankos, jis įbruko jam pluoštą 
laiškų ir nė žodžio netaręs nurisnojo sau. Dauguma laiškų bu- 

vo nuo savižudžių, kurie nenusižudė per žioplumą arba pasku- 
tinę akimirką išsigando. Tačiau nė vienas jų nenurodė rimtų 
priežasčių, kodėl žudytis neverta. Vadybininkas vis dar dve- 
jojo: dar savaitę ant popierėlių sudarinėjo sąrašus „už“ ir 
„prieš“, nurodydamas priežastis atsisveikinti su šiuo pasauliu 
arba ne. Atrodė neį;manoma priimti jokio aiškaus sprendimo, 
nes trūksta kokio nors paskutinio lašo. Galiausiai vieną dieną 
„Times“ pirmajame puslapyje, papuoštame AP telegrafine 
nuotrauka, perskaitė istoriją apie budistą vienuolį Vietname, 
kuris pasidegė protestuodamas prieš vyriausybės politiką. „Jė- 
ga!“, - šūktelėjo vadybininkas. Jis nuėjo į garažą, išsiurbė vi- 
sus degalus iš savo Buiko bako, apsivilko žalią Zachario Olo 
kostiumą su liemene, susikišo visus nevykėlių savižudžių laiš- 
kus į kišenes, nuėjo į virtuvę, atsisėdo ant grindų ir ėmė kruopš- 
čiai laistyti ant savęs benziną. Jis jau ruošėsi paskutinįkart įžieb- 
ti savo ištikimąjį Zippo, lydėjusį jį pro Normandijos gyvatvo- 
res, Ardėnus, Vokietiją ir pokario Ameriką, bet išgirdo raktą 
lauko duryse ir balsus. Įėjo jo žmona ir kažkoks vyriškis, ku- 
ris, kaip jis netruko suprasti, buvo tas pats „Jojodaino“ pro- 
duktyvumo ekspertas, kuris patarė vadybininką pakeisti IBM 
7094. Suklusęs dėl tokios likimo ironijos, vadybininkas sėdė- 
jo virtuvėje ant grindų ir klausėsi, kaklaraištį lyg dagtį įmer- 
kęs į benziną. Kiek galėjo suprasti, produktyvumo ekspertas 
norėjo lytinių santykių su žmona ant marokietiško kilimo. 
Žmona neprieštaravo. Vadybininkas girdėjo ištvirkėlišką juo- 
ką, užtrauktukus, batų bildėjimą, gilų kvėpavimą, dejones. Jis 
ištraukė kaklaraištį iš benzino ir ėmė krizenti. Jis uždarė sa- 
vąjį Žippo. 

— Girdžiu juoką, - tuomet pasakė jo žmona. 

— Užuodžiu benziną, - pasakė produktyvumo ekspertas. Nuo- 
gi, susikabinę rankomis jiedu nuėjo į virtuvę. 

— Žadėjau pasielgti kaip tas budistų vienuolis, - paaiškino 
vadybininkas. 

- Ir jam prireikė beveik trijų savaičių, - nusistebėjo produk- 
tyvumo ekspertas, - kad apsispręstų. Žinai, per kiek laiko būtų 
apsisprendęs IBM 7094? Per dvylika mikrosekundžių. Nieko 
keisto, kad jis dabar dirba tavo darbą. 

Vadybininkas atlošė galvą ir kvatojosi ištisas dešimt minučių, 
maždaug per vidurį jo žmona ir jos draugas išsigando, išėjo, ap- 
sirengė ir nuėjo kviesti policijos. Vadybininkas nusirengė, nu- 
siprausė po dušu ir pakabino kostiumą ant virvės išdžiūti. Tada 
pastebėjo keistą dalyką. Kai kurių į kostiumo kišenes sukištų laiškų 
pašto ženklai beveik visai nubalo. Jis suprato, kad tikriausiai ben- 
zinas ištirpdė spaustuvės dažus. Jis užsimąstęs atplėšė ženkliuką 
ir staiga vandens ženkle, per kurį aiškiai persišvietė jo rankos 
oda, išvydo pavaizduotą pašto trimitą su surdina. 

- Štai ir gavau ženklą, - sukuždėjo jis. Jei būtų buvęs religin- 
gas, būtų puolęs ant kelių. Tačiau kadangi toks nebuvo, tai tik 
labai iškilmingai pareiškė: 

— Mano didžioji klaida buvo meilė. Nuo šiandien prisiekiu 
daugiau su meile neprasidėti: nei heteroseksualia, nei homo- 
seksualia, nei biseksualia, nei šunų ir kačių, nei mašinų, dau- 
giau išvis jokios meilės. Įkursiu vienišių draugiją, atsidavusią 
šiam tikslui, ir jos emblema bus šis ženklas, man atskleistas to 
paties benzino, kuris vos nesunaikino manęs. 

Jis taip ir padarė. 

Edipa, jau gerokai kauštelėjusi, paklausė: 

— O kur jis dabar? 

— Jis anonimas, - atsakė anoniminis inamoratas. - Gal para- 
šyk jam per tą ŠLAMŠTAS sistemą? Pavyzdžiui, „CIA įkūrėjui“. 

— Bet aš nemoku ja naudotis, - tarė ji. 

— Tik pamanyk, - tarė jis, irgi girtas, - pilnas pogrindis nevy- 

kėlių savižudžių. Visi bendrauja per tą slaptą pašto sistemą. Ką 
jie vienas kitam pasakoja? - Jis šypsodamas papurtė galvą, nu- 
siropštė nuo kėdės ir nuėjo nusičiurkšti, pranykdamas tirštoje 
minioje. Atgal jis nebegrįžo. 

Likusi sėdėti, Edipa jautėsi vieniša kaip niekada, ir pastebėjo 
esanti vienintelė moteris kambaryje, pilname girtų homosek- 
sualių vyrų. Štai koks mano gyvenimas, galvojo ji, Mučio su 
manim nesikalba, Hilarijus nesiklauso, Klerkas Maksvelas į ma- 
ne nė nepažvelgė, ir dievaži, jau šita grupė... Ją apėmė neviltis, 
kaip kad būna, kai aplinkui niekas seksualiai nesiderina. Ji ver- 
tino jausmų spektrą: nuo ypatingai smurtiškos neapykantos (vos 
kokių dvidešimties metų į indėną panašus jaunuolis, už ausų 
užsikištais pečius siekiančiais žilstelėjusiais plaukais ir smailiais 
kaubojiškais batais) iki sauso spėliojimo (į esesininką panašus 
tipas akiniais raginiais rėmeliais, spoksantis į jos kojas ir mėgi- 
nantis suprasti, ar ji ne transvestitas), ir nė vienas jai nereiškė 
nieko gero. Taigi po kiek laiko ji atsistojo, išėjo iš „Graikiško“ 
ir vėl pateko į miestą, užkrėstą miestą. 

O likusią nakties dalį praleido vis rasdama Trystero pašto 
trimito atvaizdus. Kinų kvartale, tamsiame žolininko lange 
jis jai pasivaideno tarp iškabos hieroglifų. Tačiau gatvės švie- 
sa buvo silpna. Paskui ant šaligatvio maždaug per 20 pėdų 
vienas nuo kito du buvo nupiešti kreida. Tarp jų driekėsi su- 
dėtinga langelių virtinė, kai kuriuose buvo raidės, kituose — 
skaičiai. Vaikų žaidimas? Vietos žemėlapyje, slaptos istorijos 
datos? Ji persipiešė brėžinį į užrašų knygutę. Kai pakėlė gal- 
vą, tarpduryje už pusės kvartalo stovėjo vyriškis, galbūt vy- 
riškis, juodu kostiumu ir žiūrėjo į ją. Jai pasivaideno ir kuni- 
go koloratė, bet ji nerizikavo, apsisuko ir besidaužančia šir- 
dim nuėjo iš kur atėjusi. Prie artimiausios sankryžos sustojo 
autobusas, ir ji nubėgo į jį. 

Paskui važinėjosi autobusais, tik retsykiais išlipdama pasi- 
vaikščioti, kad neužmigtų. Visos sapnų nuotrupos buvo susiju- 
sios su pašto trimitu. Ko gero, paskui bus sunku atpainioti, kas 
tąnakt buvo tikra, o kas susapnuota. 

Kažkurioje mieguisto nakties tako atkarpoje jai atėjo mintis, 
kad bus saugi, kad ją apgins kažkas, galbūt tiesiog jos tolydžio 
silpstantis girtumas. Miestas buvo jos, toks nupudruotas bei 
nugludintas įprastų žodžių ir vaizdų (kosmopolitiškas, kultūra, 
elektriniai automobiliai), koks dar nebuvo iki tol: šiąnakt jai 
buvo leista nekliudomai nusigauti į jo tolimiausias gyslas ir ka- 
piliarus, tokius siaurus, kad tebuvo galima vos žvilgtelėti vi- 
dun, ir krūvon susiliejusios venos - savivaldybės mėlynes, ant 
odos matomas visiems, išskyrus turistus. Niekas naktyje nega- 
lėjo jos paliesti, niekas ir nepalietė. Turėjo pakakti simbolių 
kartojimosi, be papildomos traumos, kuri išblukintų ar netgi 
visiškai išplėštų juos iš atminties. Jai buvo skirta atsiminti. | 
tokią galimybę ji žvelgė lyg į žaislinę gatvę iš aukšto balkono, 
pasivažinėjimą linksmaisiais kalneliais, žvėrių šėrimo metą z00- 
logijos sode - bet kokį mirties troškimą, kurį galima patenkinti 
mažiausiu judesiu. Ji glostė jo geidulingo ploto kraštelį, žino- 
dama, kad pasiduoti jam būtų nuostabiau už svajonę; kad nei 
žemės trauka, nei balistikos dėsniai, nei laukinis plėšrumas ne- 
suteiktų daugiau džiaugsmo. Ji virpėdama svarstė: man skirta 
atsiminti. Kiekviena pasitaikanti užuomina turėtų būti aiški sa- 
vaime, galbūt kaip nors galėtų išlikti. Bet tada pagalvojo, ar tie 
„užuominų“ brangakmeniai nėra tik šiokia tokia kompensaci- 
ja. Kad atlygintų už prarastą tiesmuką, epileptišką Žodį, klyks- 
mą, galintį išsklaidyti naktį. 

Auksinių vartų parke ji užtiko ratelį vaikų su naktiniais marš- 
kiniais, kurie pasisakė jai sapnuoją šį sambūrį. Bet sapnas ne- 
siskyrė nuo būdravimo, nes atsikėlę rytais jie jautėsi pavargę, lyg 

kone visą naktį nemiegoję. Kai mamos manydavo, kad jie žai- 
džia lauke, iš tikrųjų jie susiraitydavo kaimynų spintose, medžių 
nameliuose, gyvatvorėse slapta įrengtuose lizduose ir miegoda- 
vo, kad atsiilsėtų už šitas valandas. Naktis jiems nekėlė jokio 
siaubo, ratelio viduryje kūrenosi įsivaizduojamas laužas ir nerei- 
kėjo nieko, tik netrikdomo jų pačių bendrumo pojūčio. Jie žino- 
jo apie pašto trimitą, bet ne apie kreida išpaišytą žaidimą, kurį 
Edipa matė ant šaligatvio. Reikia tik paties trimito piešinio, aiš- 
kino maža mergytė, ir žaidžiama su šokdyne: reikia pakaitomis 
šokinėti į kilpą, ragą ir surdiną, o draugė dainuoja: 


Tristo, Tristo, viens, du, trys, 
Iš už jūros kviest turi taksi 


— Turi galvoje, Thburn and Taxis? 

Šitaip jie niekad nedainavo. Jie toliau šildėsi rankas prie ne- 
matomo laužo. Keršydama Edipa liovėsi jais tikėjusi. 

Visą parą veikiančioje aptriušusioje meksikietiškoje užeigė- 
lėje dvidešimt ketvirtojoje gatvėje ji rado gabaliuką praeities 
Chesaus Arabalio pavidalu. Jis sėdėjo kampe po televizoriumi 
ir užsimąstęs maišė bespalvės sriubos dubenį vištos koja. 

— Labas, - pasveikino jis Edipą, - mes buvom susitikę Ma- 
zatlane. 

Jis pamojo jai prisėsti. 

— Tu viską atsimeni, Chesau, - atsakė ji, - netgi turistus. Kaip 
laikosi CIA? 

Tai reiškė ne CŽV, kaip kad pamanėt, bet nelegalią meksi- 
kiečių draugiją pavadinimu Conjuracion de los Insurgentes 
Anarguistas, gyvavusią jau brolių Floresų Magonų laikais ir vė- 
liau trumpai susijusią su Zapata. 

— Kaip matai. Tremtyje. 


) 104 ( 


Jis mostelėjo ranka, rodydamas užeigą. Ji jam priklausė per- 
pus su jukatekų genties indėnu, kuris vis dar tikėjo Revoliucija. 
Jų Revoliucija. 

— O tu? Vis dar su tuo baltaveidžiu, kuris dėl tavęs švaistė 
pinigus? Tuo oligarchu, tuo stebuklu? 

— Jis mirė. 

— Ak, pobrecito. 

Chesų Arabalį jie tada sutiko paplūdimyje, kur jis buvo su- 
kvietęs antivyriausybinę demonstraciją. Niekas neatėjo. Taigi 
jis įniko šnekėtis su Inveraričiu, priešu, kurį sekdamas savo ti- 
kėjimu turi pažinti. Piersas, susidūręs su pikta valia, elgdavosi 
santūriai, todėl neturėjo ką Arabaliui pasakoti; jis taip puikiai 
vaidino turtingą, pasipūtusį baltaveidį, kad Edipa pamatė, kaip 
šiurpsta anarchisto rankos, ir ne nuo Ramiojo vandenyno vėje- 
lio. Kai tik Piersas nuėjo pasidžiaugti bangomis, Arabalis jos 
paklausė, ar jis rimtai, ar jis šnipas, ar iš jo tyčiojasi. Edipa 
nesuprato. 

- Žinai, kas yra stebuklas? Ne tai, apie ką kalbėjo Bakuni- 
nas. O kito pasaulio įsikišimas į šį. Dažniausiai mes taikiai eg- 
zistuojame greta, tačiau kai susiliečiame, kyla kataklizmai. Kaip 
ir mūsų nekenčiama Bažnyčia, anarchistai irgi tiki kitu pasau- 
liu. Tokiu, kuriame revoliucijos kyla savaime ir be vadų, o sie- 
los bendrabūvio talento dėka masės gali dirbti kartu be pastan- 
gų, automatiškai, tartum kūnas. Ir vis dėlto, sena, jei kas nors 
iš tikrųjų įvyktų taip tobulai, man irgi tektų šaukti „Stebuk- 

las!“ Anarchistiškas stebuklas. Kaip tavo draugas. Jis irgi tiks- 
liai ir be priekaišto įkūnija tai, prieš ką mes kovojam. Meksiko- 
je privilegiado visada, bent iš dalies, yra atperkamas - kaip vie- 
nas iš žmonių. Nestebuklingas. Tačiau tavo draugas, jei tik jis 
nejuokauja, man kelia tokį patį siaubą kaip indėnui apsireišku- | 
si Švenčiausioji Mergelė. 

Per visus tuos metus Edipa atsiminė Chesų, nes jis permatė 
Piersą, o ji ne. Lyg jis kažkokia neseksualine prasme būtų var- 
žovas. Dabar, gerdama tirštą drungną kavą iš molinio puodo 
ant jukateko viryklės ir klausydama, kaip Chesus dėsto sąmokslo 
teoriją, ji mąstė, ar jei Pierso stebuklas nebūtų jo užtikrinęs, 
Chesus nebūtų pasitraukęs iš savojo CIA ir, kaip ir visi kiti, 
tapęs daugumai priklausančiu priista ir todėl niekada nebūtų 
patekęs į tremtį. 

Velionis, lyg Maksvelo Demonas, buvo šio sutapimo jungia- 
moji grandis. Be jo nei ji, nei Chesus nebūtų atsidūrę kaip tik 
čia kaip tik dabar. To pakako, lyg užkoduoto perspėjimo. Ko- 
kios būta tikimybės jiems šiąnakt susitikti? Taigi jos akis staiga 
iš tikrųjų užkliuvo už seno anarchosindikalistų laikraščio Re- 
generaciėn ritinėlio. Ant jo buvo 1904 metų data ir greta ant- 
spaudo nebuvo pašto ženklo, tik ranka nupieštas pašto trimitas. 

— Juos pristato, - pasakė Arabalis. - Ar jie taip ilgai užsi- 
gulėjo pašte? Ar mano pavardė įrašyta vietoj mirusio nario? 
Ar tikrai užtruko šešiasdešimt metų? Ar jis perspausdintas? 
Tušti klausimai, aš tik pėstininkas. Aukštesnieji lygiai turi 
savų priežasčių. 

Šią mintį ji išsinešė atgal į naktį. 

Miesto paplūdimyje, picų kioskeliams ir karuselėms seniai 
užsidarius, ji netrukdoma vaikščiojo po plūduriuojantį, svajin- 
gą debesį valkatų, vilkinčių vienodomis plonomis vasarinėmis 
striukėmis su pašto trimitu, išsiuvinėtu siūlais, kurie blyškioje 
mėnesienoje atrodė grynas sidabras. Jie visi kažką rūkė, uostė 
arba švirkštėsi ir galbūt išvis jos nematė. 

Kratydamasi autobuse, pilname išvargusių negrų, važiuojan- 
čių į naktines pamainas darbuose visame mieste, ji pamatė ant 
sėdynės atlošo išpjaustytą pašto trimitą, šviečiantį jai šviesiame 
padūmavusiame autobuse, o po juo buvo parašyta MIRTIS. 

Bet priešingai negu ŠLAMŠTAS, šis žodis kažkieno buvo pieš- 
tuku paaiškintas: MARAS IŠTIKS RAMYBĘ TRIMITUI 
IŠDRĮSUSĮ SUDRUMSTI. 

Kažkur prie Filmoro ji rado ženklą prisegtą prie savitarnos 
skalbyklos skelbimų lentos tarp kitų popiergalių, siūlančių pi- 
gias lyginimo ar auklių paslaugas. Jei žinote, ką tai reiškia, ten 
buvo parašyta, žinosite ir kur kreiptis. Aplink ją lyg smilkalai į 
dangų kilo baliklio su chloru kvapas. Skalbyklės burzgė ir žleg- 
sėjo. Be Edipos, skalbykloje nebuvo nė gyvos dvasios, ir dienos 
šviesos lempos, rodės, klykė baltumu, kuriam tarnavo visa, ką 
tik palietė ši šviesa. Šiame rajone gyveno negrai. Ar Trimitas 
laikomas tokioje pagarboje? Jei apie jį paklaustum, ar Sudrums- 
tum Trimito Ramybę? Ir ko ji galėjo paklausti? 

Visą naktį autobusuose ji klausėsi, kaip radijas groja dainas 
iš top dušimtuko apačios, dainas, kurios niekada neišpopulia- 
rės, kurių melodijos ir žodžiai išnyks lyg niekada nebūtų dai- 
nuoti. Meksikietė mergina, stengdamasi išgirsti dainą pro urz- 
giančius autobuso motoro trukdžius, niūniavo kartu, lyg steng- 
tųsi įsiminti visam laikui, ir nagu ant aprasojusio nuo jos kvapo 
stiklo paišė pašto trimitus ir širdeles. 

Oro uoste Edipa, jausdamasi nematoma, nuklausė pokalbį 
prie pokerio stalo, kur amžinas pralaimėtojas kiekvieną pralai- 
mėjimą stropiai ir tvarkingai įrašinėjo į mažą apskaitos knyge- 
lę, viduje pripaišytą pašto trimitų. 

— Vidutiniškai man grįžta 99,37500 praloštų pinigų, bičiu- 
liai, - išgirdo ji. Kiti, nepažįstami, žiūrėjo į jį, kas abejingai, kas 
susierzinęs. — Tai dvidešimt trejų metų vidurkis, - kalbėjo jis, 
mėgindamas šyptelėti. - Visada pritrūksta tik tos mažos pro- 
cento dalelės, kad baigčiau lygiosiomis. Dvidešimt treji metai. 
Niekada nelaimėsiu. Kodėl nemetu lošęs? 

Jam niekas neatsakė. 

Viename tualete buvo ACDC skelbimas, tai reiškė Alamedos 
Centro Demonų Celę, šalia buvo dėžutės numeris ir pašto tri- 
mitas. Kartą per mėnesį jie išsirenka auką iš nekaltųjų, dory- 
bingųjų ir gerai įsitvirtinusiųjų Visuomenėje, ją Išprievartauja ir 
nužudo. Numerio Edipa neužsirašė. 

TWA lėktuvu į Majamį išskristi ruošėsi negrabus vaikinas, 
ketinęs naktį įsibrauti į akvariumus ir pradėti derybas su delfi- 
nais, kurie paveldėsią žemę iš žmonių. Atsisveikindamas jis 
aistringai, su liežuviu bučiavo savo motiną. 

— Aš rašysiu laiškus, mamyte, - vis kartojo jis. 

— Rašyk per ŠLAMŠTAS, - atsakė ji, - nepamiršk, jeigu siųsi 
kitu paštu, valdžia atplėš laišką. Delfinai supyks. 

— Aš tave myliu, mamyte, - pasakė jis. 

— Mylėk delfinus, - patarė ji. - Rašyk per ŠLAMŠTAS. 

Ir taip toliau. Edipa slapčia dairėsi ir klausėsi. Dar ji sutiko 
suvirintoją subjaurotu veidu, kuris mėgavosi savo šlykštumu; 
naktyje klajojantį vaiką, besiilgintį mirties prieš gimimą taip, 
kaip kartais atsiskyrėliai ilgisi mielos, snaudulingos bendrumo 
tuštumos; negrę su gyslelėmis išvagotu randu ant vieno kūdi- 
kiškai pūsto skruosto, kuri vis kartojo persileidimo ritualą kas- 
kart dėl kitos priežasties, tyčia, kaip kitos moterys kartoja gim- 
dymo ritualą, atsidavusią ne tęstinumui, o kažkokiam pertrū- 
kiui; senstelėjusį naktinį sargą, kramsnojantį gabalėlį „Dramblio 
kaulo“ muilo, kurio virtuoziškas skrandis dar buvo ištreniruo- 
tas virškinti losjonus, oro gaiviklius, audinius, tabaką ir vašką, 
beviltiškai mėginantį kol dar ne vėlu sukaupti savyje viską, visą 
pažadą, vaisingumą, išdavystę, opas, ir netgi dar vieną stebėto- 
ją, prisiplojusį. prie švelniai apšviestos miesto vitrinos, ieškantį 
dievaižin kokio ženklo. Kiekvieną susvetimėjimą, bet kurią vie- 
natvę kaskart kažkodėl puošė koks nors rankogalių segtukas, 
lipdukas ar šiaip keverzonė - pašto trimitas. Ji taip įprato jo 

dairytis, kad galbūt iš tikrųjų net nematė jo taip dažnai, kaip 
vėliau prisiminė. Dviejų trijų kartų būtų tikrai užtekę. Ar net 
per daug. 

Ji važinėjosi autobusais ir vaikštinėjo iki ryto aušros, pasida- 
vusi jai nebūdingam tatalizmui. Kurgi dingo toji Edipa, kuri 
taip narsiai čia atvažiavo iš San Narcizo? Toji šauni optimistė 
buvo labai panaši į privačią detektyvę iš senos radijo pjesės, 
įsitikinusią, kad bet kokią didžiulę paslaptį galima išnarplioti 
pasitelkus ryžtą, išradingumą, nepaklusnumą sustabarėjusioms 
policijos taisyklėms. 

Bet anksčiau ar vėliau privati detektyvė turi nusvilti. Šios 
nakties pašto trimitų gausa, jų piktybiškas, tyčinis kartojimasis 
ir buvo tas svilinimas. Jie žinojo jos silpnąsias vietas bei jos 
optimizmo šaltinius ir po truputį, tiksliais mažais dūriais ją pa- 
ralyžiavo. 

Dar vakar vakare ji galbūt svarstė, koks pogrindis, be poros 
jai žinomų žmonių, bendrauja per ŠLAMŠTAS sistemą. Saulei 
tekant, jau būtų galėjusi teisėtai domėtis, koks gi dar nebend- 
rauja. Jei, kaip Chesus Arabalis dėstė prieš daugelį metų Ma- 
zatlano paplūdimyje, stebuklai - tai kito pasaulio įsibrovimas į 
šį, kosminių biliardo kamuolių bučiniai, - tai tokie ir buvo visi 
šios nakties pašto trimitai. Nes štai tik Dievas žino kiek piliečių 
sąmoningai apsisprendžia nesinaudoti JAV paštu. Tai ne išda- 
vystė, netgi ne aplaidumas. Tai apskaičiuotas pasitraukimas iš 
Respublikos gyvenimo, iš jos mechanizmo. Kad ir ko dar jie 
netekdavo dėl neapykantos, abejingumo jų balsų jėgai, įstaty- 
mų apėjimo, paprasčiausio neišmanymo, šis pasitraukimas bu- 
vo jų pačių valia, nepaviešinta, asmeniška. Kadangi jie negalė- 
jo pasitraukti į tuštumą (tiesa?), turėjo būti atskiras, tylus, nie- 
kam nežinomas pasaulis. 

Prieš pat rytinę piko valandą ji išlipo iš autobusiuko, kurio 

senolis vairuotojas kasdien patirdavo nuostolių, atsidūrė Hovar- 
do gatvėje, miesto centre, ir pėsčiomis patraukė link Embarka- 
dero. Žinojo, kad atrodo klaikiai - krumpliai pajuodę nuo akių 
pieštuko ir blakstienų tušo, nes trynėsi akis, burnoje vakarykščių 
svaigalų ir kavos skonis. Pro praviras duris, ant laiptų, vedančių 
į dezinfekcijos priemonėmis atsiduodančią pensiono prieblan- 
dą, ji pamatė susigūžusį senį, virpantį iš jai negirdimo sielvarto. 
Abiem baltom kaip dūmai rankom jis slėpė veidą. Ant kairiosios 
rankos ji įžiūrėjo pašto trimitą, seniai ištatuiruotą ir dabar jau 
imantį blukti bei lietis. Lyg užkerėta ji įžengė į šešėlius ir palypė- 
jo girgždančiais laiptais, ant kiekvieno stabteldama ir suabejoda- 
ma. Kai iki vyriškio teliko trys pakopos, jo rankos atsitraukė 
nuo raukšlėto veido ir siaubingų, išsiplėtusiom gyslom išraizgy- 
tų akių, kurios nebeleido jai lipti toliau. 

— Gal galiu jums kuo padėti? - Ji drebėjo iš nuovargio. 

— Mano žmona Fresne, - atsakė jis. Vilkėjo seną dvieilį kos- 
tiumą, apspurusius pilkus marškinius, platų kaklaraištį, skry- 
bėlės neturėjo. - Aš ją palikau. Taip seniai, kad nė nepamenu. 
O dabar parašiau jai šitą. - Jis padavė Edipai laišką, atrodė, 
kad jau daugybę metų jį nešiojasi su savim. - Įmesk jį... - Jis 
kilstelėjo tatuiruotą ranką ir pažvelgė jai į akis. - Žinai kur. Aš 
nepajėgiu ten nueiti. Per toli, o naktis buvo sunki. 

- Suprantu, - atsakė ji, - bet aš ne vietinė. Nežinau, kur 
įmesti. 

— Po greitkeliu, - jis pamojo ten, kur ji ir ėjo. - Visada viena. 
Pamatysi. 

Akys užsimerkė. Kasnakt iškrapštomas iš saugios vagos, ku- 
rios dauguma miestiečių kas saulėtekis stropiai kėlėsi arti iš nau- 
jo, kokias turtingas žemes jisai vagojo, kokias viena kitoje glū- 
dinčias planetas atidengė? Kokius balsus nugirdo, švytinčių die- 
vų nuotrupas pastebėjo šmėstelint dėmėtų tapetų lapijoje, 

degančius žvakigalius, besisukančius ore virš jo, pranašaujančius 
cigaretę, kurią rūkydamas jis pats arba draugas vieną dieną už- 
migs ir taip abu baigs dienas tarp liepsnojančių slaptų druskų, 
šitiek metų saugotų nepasotinamo čiužinio kamšalo, kuris kau- 
pė visų košmarų prakaitą, bejėgės persipildžiusios pūslės pertek- 
lius, piktai ir skausmingai išsipildžiusio šlapio sapno pėdsakus; 
kaip koks išnykusio kompiuterio atminties bankas? Staiga jai neiš- 
vengiamai prireikė jį paliesti, lyg be to negalėtų juo patikėti ar jo 
įsiminti. Išsekusi, vos besuprasdama, ką daranti, ji užkopė liku- 
sius tris laiptelius ir atsisėdo, apkabino senuką ir priglaudė prie 
savęs, murzinomis akimis žvelgdama žemyn nuo laiptų, atgal į 
rytą. Ji pajuto, kaip drėksta krūtinė, ir pamatė, kad jis vėl verkia. 
Jis vos kvėpavo, bet ašaros liejosi lyg iš siurblio. 

— Negaliu padėti, - šnabždėjo ji, linguodama jį, - negaliu 
padėti. 

Iki Fresno jau buvo per toli. 

— Ar ten jis? - paklausė balsas už nugaros, nuo laiptų vir- 
šaus. — Jūreivis? 

— Jam ant rankos tatuiruotė. 

— Gal galėtumėt parvesti jį aukštyn? Tai jis. - Atsigręžusi ji 
pamatė dar senesnį žmogelį, žemesnį ir su aukšta Homburgo 
skrybėle, besišypsantį jiems. - Padėčiau, bet truputį kankina 
artritas. 

— Jam būtinai reikia ten lipti? - paklausė ji. - Aukštyn? 

— O kurgi dar, ponia? 

Ji nežinojo. Akimirką jį paleido, nenoromis, lyg savo pačios 
vaiką, o jis pažiūrėjo į ją. 

— Eime, - pasakė ji. Jis ištiesė tatuiruotą ranką, ji ją paėmė, ir 
taip jiedu užlipo iki artimiausios laiptų aikštelės, paskui iki dar 
dviejų: susikibę rankomis labai lėtai artėjo pas artrito kamuo- | 
jamą senuką. 

— Jis prapuolė vakar naktį, - paaiškino jai senis. - Sakė einąs 
ieškoti savo brangiausiosios. Jam taip kartais užplaukia. 

Jie įėjo į kambarių ir koridorių labirintą su fanerinėmis 
pertvaromis, apšviestą dešimties vatų lempučių. Senis sustin- 
gusiais judesiais ėjo paskui. Galiausiai pasakė: 

— Čia. 

Mažame kambarėlyje buvo dar vienas kostiumas, pora reli- 
ginių knygelių, kilimėlis, kėdė. Paveikslas su šventuoju, šulinio 
vandenį verčiančiu aliejumi Jeruzalės velykinėms lempoms. Dar 
viena lemputė, perdegusi. Lova. Čiužinys, laukiantis. Ji įsivaiz- 
davo, kokią sceną galėtų suvaidinti. Surasti pensiono savininką 
ir paduoti jį į teismą, nupirkti jūreiviui naują kostiumą iš Roos/ 
Atkins parduotuvės, ir marškinius, ir batus, ir dar duoti jam 
pinigų autobusui į Fresną. Bet jis atsiduso ir paleido jos ranką, 
o Ji buvo taip užsigalvojusi, jog to nė nepajuto, lyg jis būtų 
žinojęs, kada geriausia pasileisti. 

— Išsiųsk laišką, — pasakė jis, - ženkliuką užklijavau. 

Pažiūrėjusi ji pamatė gerai pažįstamą skaisčiai raudoną aš- 
tuonių centų oro pašto ženklą su lėktuvu, skrendančiu pro Ka- 
pitolijaus kupolą. Bet ant kupolo viršaus išskleidusi rankas sto- 
vėjo mažytė juoda kaip derva stovylėlė. Edipa gerai nežinojo, 
kas iš tikrųjų turi būti ant Kapitolijaus stogo, bet suprato, kad 
tikrai kažkas kita. 

— Prašau, - vėl prabilo jūreivis, - dabar jau išeik. Tau nėra ko 
čia gaišti. 

Ji pasirausė rankinuke, rado dešimties ir vieno dolerio bank- 
notus, padavė jam dešimt. 

— Aš juos pragersiu, - pasakė jis. 

— Nepamiršk savo draugų, - pasakė artritikas, žiūrėdamas į 
dešimtinę. 

— Kalė, - pasakė jūreivis, - kodėl nepalaukei, kol jis nueis? 

Edipa žiūrėjo, kaip jis patogiau įsitaiso ant čiužinio. Prikimšta 
atmintis. Registras A... 

— Duok cigaretę, Ramiresai, - paprašė jūreivis. - Žinau, kad 
turi. 

Nejaugi šiandien? 

— Ramiresai! - sušuko ji. Artritikas pažvelgė į ją, persukęs 
girgždantį kaklą. 

— Jis mirs! - pasakė ji. 

— Visi mirs, - atsakė Ramiresas. 

Ji prisiminė, kaip Džonas Nefastis pasakojo apie savąją Ma- 
šiną ir masinius informacijos naikinimus. Taigi, kai šis čiuži- 
nys užsiliepsnos aplink jūreivį lyg per vikingo laidotuves, su- 
kaupti, užkoduoti nereikalingumo metai, ankstyva mirtis, sa- 
vigrauža, nesulaikomai nykstanti viltis, visi kada nors ant jo 
miegoję žmonės, kad ir kaip būtų susiklostę jų gyvenimai, iš- 
ties amžiams išnyks tam čiužiniui degant. Ji nustebusi jį ap- 
žiūrinėjo. Lyg ką tik būtų atradusi tą negrįžtamą vyksmą. Ją 
pribloškė mintis, kad tiek daug galima prarasti, netgi ištisą 
haliucinaciją, priklausančią tiesiog jūreiviui, kurio pasaulyje 
neliks nė žymės. Kadangi buvo jį apkabinusi, žinojo, kad jį 
krėtė DT. Po santrumpa slypi metafora, delirium tremens, vir- 
pantis proto arimo išsilyginimas. Šventasis, kurio vanduo de- 
ga lempose, aiškiaregys, kurio klaida paaiškėja esanti Dievo 
kvėpavimas, tikrasis paranoikas, kuriam visa sukasi džiaugs- 
mo arba grėsmės kamuoliuose aplink jo paties centrinį pulsą, 
svajoklis, savo pokštais tyrinėjantis troškias tiesos landas ir 
urvus — visų jų ryšys su žodžiu, kad ir koks jis būtų ten, ypa- 
tingas, jie turi mus nuo jo užstoti, apsaugoti. Metafora tuo- 
met perveria tiesą ir melą, priklausomai nuo to, iš kur žiūrė- 
s1: iš saugaus vidaus ar klaidžios išorės. Edipa nežinojo, iš kur 
ji žiūri. Virpėdama, išsilyginusi ji nuslydo į šalį, šaižiai nu- 

čiuožė metų išgraužomis atgalios, kol pati vėl išgirdo aukštą, 
nuoširdų savo antrojo ar trečiojo kolegijos laikų vaikino Rė- 
jaus Glouzingo balsą; o aikčiodamas ir neritmiškai liežuviu 
caksendamas danties skylę jis keiksnojo pirmojo kurso algeb- 
rą; „dt“, saugok Dieve šį tatuiruotą senį, taip pat reiškia ir 
laiko skirtumą, trumputę akimirką, kurioje pokytį pagaliau 
galima sugriebti tokį, koks jis yra, nebemėginant jo užglaisty- 
ti kokiu tuščiu žodžiu kaip vidurkis; kur greitis tveria trajek- 
torijoje, nors trajektorija sustingsta vidury skrydžio; kur mir- 
tis tveria ląstelėje, nors į ląstelės vidų galima žvilgtelėti, kai ji 
pati greičiausia. Ji žinojo, kad jūreivis matęs pasaulių, kurių 
nematė joks kitas žmogus, jau vien todėl, kad esama aukšto- 
sios žemųjų pokštų magijos, kad DT turi atverti kelią į spekt- 
rą už žinomos Saulės ribų, muzikos, sukurtos vien iš Antark- 
tidos vienatvės ir šiurpo dt. Bet ji nežinojo, kaip išgelbėti jį ir 
jo patirtį. Ji atsisveikino, nulipo laiptais ir patraukė jo nuro- 
dyta kryptimi. Valandą slankiojo tarp niūrių betoninių greit- 
kelio atramų, matė girtuoklius, valkatas, pėsčiuosius, pede- 
rastus, kekšes, klaidžiojantį psichą, jokios slaptos pašto dėžu- 
tės. Bet galiausiai prieblandoje užtiko — skardinę trapecijos 
formos atvožiamu dangteliu, panašią į šiukšliadėžę: seną, ža- 
lią, beveik keturių pėdų aukščio. Ant dangtelio ranka buvo 
užrašytos raidės Š.L.A.M.Š.T.A.S. Teko gerai įsižiūrėti, kad 
pamatytų taškus tarp raidžių. 

Edipa įsitaisė stulpo šešėlyje. Gali būti, kad mažumėlę nus- 
nūdo. Atsibudusi pamatė, kaip vaikinas meta į skardinę pun- 
dą laiškų. Ji priėjo ir įmetė jūreivio laišką į Fresną, tada vėl 
pasislėpė ir laukė toliau. Apie vidurdienį pasirodė liesas jau- 
nas girtuoklėlis su maišu, atrakino dureles dėžės šone ir iš- 
ėmė laiškus. Leidusi jam paėjėti pusę kvartalo, Edipa pasilei- 
do įkandin. Apsidžiaugė bent dėl to, kad nusprendė autis ba- 

tus žemomis pakulnėmis. Laiškininkas ją vedė per turgų, 
paskui rotušės link. Gatvelėje taip arti nykios akmeninės Bend- 
ruomenės centro atvirumos, kad net užkrėstoje šios pilkuma, 
jis susitiko su kitu laiškanešiu, ir jiedu susikeitė maišais. Edi- 
pa nusprendė ir toliau sekti tą patį. Ėjo paskui jį visą kelią 
atgal per šiukšliną, klaidų, triukšmingą turgų, paskui Pirmąja 
gatve į tarpmiestinę autobusų stotį, kur jis nusipirko bilietą į 
Ouklendą. Edipa irgi. 

Jie pervažiavo tiltą ir pateko į milžinišką, tuščią, šviesią Ouk- 
lendo popietę. Aplink visi vaizdai supanašėjo. Laiškininkas 
išlipo Edipai nepažįstamame rajone. Valandų valandas ji se- 
kiojo jį gatvėmis, kurių pavadinimų nežinojo, per greitkelius, 
kuriuose ji net ir popietės snaudulyje vos nežuvo, po lūšny- 
nus, ilgomis kalvomis, tankiai užstatytomis dviejų trijų kam- 
barių namukais, kurių visi langai abejingai blykčiojo saulėje. 
Laiškų maišas kaskart tuštėjo. Galiausiai jis įsėdo į Berklio 
autobusą. Edipa kartu. Maždaug Telegrafo gatvės viduryje laiš- 
kanešys išlipo ir su Edipa iš paskos nužygiavo pirmyn link 
neva meksikietiško daugiabučio. Jis nė karto nežvilgtelėjo at- 
gal. Čia gyveno Džonas Nefastis. Ji grįžo iš kur pradėjusi, ir 
negalėjo patikėti, kad prabėgo viena para. Ar turėjo būti dau- 
giau, ar mažiau? 

Grįžusi į viešbutį, ji rado fojė pilną kurčnebylių su šventinė- 
mis krepinio popieriaus kepuraitėmis, panašiomis į kailines, 
kurios paplito per Korėjos karą, nusižiūrėjus iš kinų komunis- 
tų darbininkų. Visi iki vieno jie buvo girti, ir pora vyrų čiupo 
ją, tikėdamiesi sykiu nusitempti į šventę didžiojoje pokylių sa- 
lėje. Ji mėgino išsivaduoti iš tylaus rankomis mosuojančio spie- 
čiaus, bet pritrūko jėgų. Jai skaudėjo kojas, o skonis burnoje 
buvo klaikus. Jie nusivedė ją į pokylių salę, kur jos liemenį 
tuojau apkabino gražus jaunas vyrukas Hariso tvido švarku, ir 

jiedu ėmė šokti valsą vis ratu ir ratu šlamančioje, šiugždančioje 
tyloje, po didžiuliu nedegančiu sietynu. Visos poros aikštelėje 
šoko, kas tik šaudavo į galvą: tango, valsą, bosanovą, slopą. 
Tik kiek, svarstė Edipa, galima taip šokti, nesibaiminant susi- 
dūrimų? Juk šokėjai turėtų susidurti. Vienintelė įmanoma to 
priežastis - kažkokia nežinoma muzikos atmaina, daugybė rim- 
tų, visos tonacijos išsyk, choreografija, pagal kurią visos poros 
sukosi lengvai, iš anksto apskaičiuotai. Kažkas, ką jie girdėjo 
dar viena jusle, kuri Edipai atrofavosi. Ji leidosi savo šokėjo 
vedžiojama, suglebusi jaunojo nebylio glėbyje, laukdama, kada 
visi pradės trankytis vieni į kitus. Bet niekas nesitrankė. Ją šok- 
dino pusvalandį, kol kažkokiu paslaptingu sutarimu visi kartu 
padarė pertrauką; ji taip ir nepajuto jokio kito prisilietimo, tik 
savojo šokėjo. Chesus Arabalis tą būtų pavadinęs anarchisto 
stebuklu. Edipa nežinojo, kaip tą pavadinti, buvo tiesiog de- 
moralizuota. Ji tūptelėjo ir spruko. 

Kitą dieną, išmiegojusi dvylika valandų ir nesusapnavusi nie- 
ko, ką būtų verta papasakoti, Edipa išsiregistravo iš viešbučio 
ir nuvažiavo pusiasaliu žemyn į Kineretą. Turėdama laiko ap- 
mąstyti vakarykštę dieną, ji nusprendė nueiti pas savo psicho- 
terapeutą daktarą Hilarijų ir jam viską papasakoti. Ji savo aki- 
mis regėjo ŠLAMŠTAS sistemą: matė du ŠLAMŠTAS laiškinin- 
kus, ŠLAMŠTAS pašto dėžutę, ŠLAMŠTAS pašto ženklus, 
ŠLAMŠTAS antspaudus. Ir visą Įlankos rajoną, sunkte persunktą 
pašto trimito su surdina atvaizdais. Bet ji troško, kad viskas 
tebūtų jos vaizduotėje - aiškus keleto žaizdų, poreikių, tamsių- 
jų pusių padarinys. Ji norėjo, kad Hilarijus nustatytų, jog ji 
kokia nors trenkta, jai reikia pailsėti, ir Trystero nėra. Dar ji 
norėjo sužinoti, kodėl tikimybė, kad jis yra, ją taip baugina. 

Ji įsuko į aikštelę prie Hilarijaus klinikos vos sutemus. Jo 
kabinete atrodė tamsu. Eukalipto šakos siūbavo nuo stiprios 

oro srovės, kuri, siurbiama jūros, vilnijo žemyn nuo kalvos. 
Paėjėjus akmenimis grįstu takeliu, ją išgąsdino vabzdys, triukš- 
mingai pazvimbęs jai pro ausį, ir iškart po to pasigirdęs šūvio 
garsas. Visai ne vabzdys, pamanė Edipa, ir čia pat išgirdusi kitą 
šūvį, viską susiejo. Brėkštančio vakaro šviesoje ji buvo aiškiai 
matomas taikinys, vienintelė vieta pasislėpti buvo klinika. Ji 
pripuolė prie stiklinių durų, jos buvo užrakintos, o viduje fojė 
tamsu. Edipa pačiupo akmenį, gulinti šalia gėlių lysvės, ir švys- 
telėjo jį į vieną durų pusę. Akmuo atšoko. Ji dairėsi kito ak- 
mens, bet viduje pasirodė baltas pavidalas, kuris prilėkė prie 
durų ir jas atrakino. Tai buvo Helga Blam, retkarčiais dirbanti 
Hilarijaus padėjėja. 

— Greičiau, - sutarškėjo ji, kai Edipa šmurkštelėjo vidun. Mo- 
terį buvo beapimanti isterija. 

— Kas atsitiko? - paklausė Edipa. 

— Jis pašėlo. Bandžiau skambinti policijai, bet jis čiupo kėdę 
ir sudaužė komutatorių. 

— Daktaras Hilarijus? 

— Jis mano, kad kažkas jį persekioja. - Slaugės skruostus va- 
gojo ašarų upeliai. - Jis užsirakinęs kabinete su šautuvu. 

Gewebr 43, prisiminė Edipa, atminčiai išsaugotas nuo karo. 

— Jis šovė į mane. Gal kas nors praneš apie tai policijai? 

— Jis jau šovė į pustuzinį žmonių, - pasakė slaugė Blam, ves- 
dama Edipą koridoriumi į savo kabinetą. - Galėtų kas nors ir 
pranešti. 

Edipa pastebėjo, kad langai atsidaro į tą pusę, kur galima 
saugiai dingti. 

— Galėjot pabėgti, - pasakė ji. 

Blam, leisdama karštą vandenį iš kriauklės čiaupo į puode- 
lius ir maišydama juose tirpią kavą, klausiamai pasižiūrėjo į ją. 

— Jam gali prireikti pagalbos. | 

— Ir kas, jo manymu, jį persekioja? 

— Jis sakė, trys vyrai su automatais. Teroristai, fanatikai, tik 
tiek supratau. Paskui jis pradėjo daužyti komutatorių. - Ji pik- 
tai pažvelgė į Edipą. - Per daug psichų, štai nuo ko viskas. Jų 
Kinerete pilna. Jis neatlaikė. 

— Kurį laiką buvau išvykusi, - pasakė Edipa. - Gal galėčiau 
išsiaiškinti, kas jam. Gal jam neatrodyčiau tokia pavojinga. 

Blam kava nusiplikė burną. 

— Tik pradėkit pasakoti apie savo vargus, ir jis turbūt nu- 
šaus jus. 

Edipa įsisprendusi į šonus minutėlę stoviniavo priešais jo du- 
ris, kurių, kiek prisiminė, niekada nebuvo mačiusi uždarytų, ir 
abejojo savo pačios sveiku protu. Kodėl ji neišpuolė pro Blam 
langą ir apie visa kita neperskaitė laikraštyje? 

— Kas ten? - suriko Hilarijus, gal išgirdęs jos kvėpavimą. 

— Ponia Mas. 

— Tegu Špėjeris ir jo kvailių ministerija per amžius pūna pra- 
gare. Įsivaizduoji, pusė šitų šovinių neiššauna! 

— Gal galėčiau įeiti? Gal pasišnekėtume? 

— Kurgi ne, visi norėtume, - atrėžė Hilarijus. 

— Aš neginkluota. Galėsit mane apieškoti. 

— O tu tuo tarpu dėsi karatė smūgį man į nugarą, na jau 
ne, ačiū. 

— Kodėl prieštaraujat viskam, ką aš pasiūlau? 

— Klausyk, - kiek patylėjęs, pasakė Hilarijus, - ar aš tau atro- 
džiau geras froidistas? Ar kada nors smarkiai suklydau? 

— Kartais išdarinėdavot grimasas, — atsakė Edipa, - bet tai 
nieko baisaus. . 

Į tai jis ilgai ir piktai kvatojosi. Edipa laukė. 

— Aš stengiausi, — tarė psichoterapeutas už durų, - aukotis 
tam Žmogui, to painaus žydo dvasiai. Mėginau pažodžiui tikėti 

viskuo, ką jis parašė, netgi kvailystėmis ir prieštaravimais. Juk 
nors tiek galėjau padaryti, micbht wabr? Kaip atgailą. 

— Ir bent iš dalies, matyt, nuoširdžiai norėjau tikėti, - kaip vai- 
kas, saugiai besiklausantis siaubo pasakos, - kad pasąmonė išties 
gali būti kaip bet kuris kitas kambarys, jei tik įleistume ten šviesos. 
Kad tamsūs pavidalai virsta žaisliniais arkliukais ir Bydermėjerio 
baldais. Kad terapija vis tik gali ją sutramdyti, atvesti ją į visuome- 
nę ir užtikrinti, kad ji niekada neišvirs atgal. Norėjau tuo tikėti, 
nepaisant visko, ko buvo mano gyvenime, įsivaizduoji? 

Ji neįsivaizdavo, nes nežinojo, ką veikė Hilarijus prieš at- 
vykdamas į Kineretą. Tolumoje ji išgirdo sirenas, elektronines, 
kokias naudoja vietos policininkai, atrodė, kad kažkas į garsia- 
kalbį pučia švilpuką. Jos nuosekliai ir atkakliai garsėjo. 

— Girdžiu, - pasakė Hilarijus. - Negi manai, kad kas nors 
apgins mane nuo tų fanatikų? Jie eina kiaurai sienas. Jie daugi- 
nasi: pabėgi nuo jų, o už kampo jie ir vėl mina tau ant kulnų. 

— Labai prašau, - atsakė Edipa, - nešaudykit į policininkus, 
jie nori jums gero. 

— Tavo izraelitai gali vilkėti bet kokią žinomą uniformą, — 
atkirto Hilarijus. - Neužtikrinsiu „policijos“ saugumo. Juk ir 
tu neužtikrinsi, kad jie neišveš manęs kur nereikia, jei pasiduo- 
siu, tiesa? 

Ji girdėjo, kaip jis žingsniuoja po kabinetą. Nežemiški sirenų 
garsal supo juos Iš Visų pusių. 

— Aš moku parodyti tokią grimasą, - pasakė Hilarijus, - ku- 
rios tu dar nematei. Niekas šitoj šaly nematė. Parodžiau ją tik 
kartą gyvenime, ir galbūt todėl šiandien vidurio Europoje te- 
begyvena, tegu ir pusprotis, ją matęs jaunuolis. Dabar jis turė- 
tų būti maždaug tavo amžiaus. Beviltiškai išprotėjęs. Jo vardas 
Zvi. Pasakyk „policijai“, ar kaip ten jie šįvakar vadinasi, kad 
galiu ją ir vėl parodyti. Ji veiksminga šimto jardų spinduliu, ir 

bet kas, kam tenka nelaimė ją pamatyti, amžiams prasmenga 
tamsioje užmarštyje, tarp siaubingų pavidalų, o skląstis virš jų 
negrįžtamai užšaunamas. Ačiū. 

Sirenos pasiekė kliniką. Ji išgirdo trankomas automobilių 
dureles, šūkaujančius policininkus, staigų baisų trenksmą, kai 
jie įsilaužė į vidų. Tuomet atsivėrė kabineto durys. Hilarijus 
čiupo ją už riešų, įsitraukė vidun ir vėl užsirakino. 

— Tai dabar aš įkaitė, - pasakė Edipa. 

— Ak, - atsakė Hilarijus, - čia jūs. 

— O su kuo jūs manėt sau... 

- Aptarinėjąs savo ligą? Su kitu. Esu aš ir yra kiti. Žinot, mes 
pastebėjom, kad vartojant LSD skirtumas nyksta. Ego praran- 
da savo aštrius kampus. Bet aš to narkotiko niekada nevarto- 
jau, nusprendžiau likti tam tikros paranojos būklėje, kur bent 
jau žinau, kas esu aš ir kas yra kiti. Galbūt ir jūs dėl to paties 
atsisakėt dalyvauti, ponia Mas? - Jis pakėlė šautuvą ir įsistebei- 
lijo į ją. - Ką gi. Spėju, turėjot man kažką nuo jų perduoti. Ką 
jus prašė pasakyti? 

Edipa gūžtelėjo pečiais. 

— Prisiminkit savo visuomeninę atsakomybę, - pasiūlė ji. — 
Pripažinkit tikrovės principą. Jų daugiau ir jie geriau ginkluoti. 

— Ak, jų daugiau. Ir ten jų buvo daugiau. - Jis nedrąsiai ją 
sekė akimis. 

— Kur? 

— Kur parodžiau tą grimasą. Kur atlikau gydytojo praktiką. 

Ji apytikriai susigaudė, apie ką jis kalba, bet norėdama pasi- 
tikslinti, dar kartą paklausė: 

— Kur? 

— Buchenvalde, - atsakė Hilarijus. Policininkai ėmė daužyti 
kabineto duris. 

— Jis ginkluotas, - šūktelėjo Edipa, - ir aš čia su juo. 

— Kas jūs, ponia? 

Ji pasisakė. 

— Kaip jūsų vardas paraidžiui? 

Dar jis užsirašė jos adresą, amžių, telefono numerį, artimiau- 
sius giminaičius, vyro darbovietę žiniasklaidai. Tuo tarpu Hila- 
rijus visą tą laiką naršė po stalą, ieškodamas šovinių. 

— Gal galit jį kaip nors perkalbėti? - pasidomėjo policinin- 
kas. - Televizininkai norėtų pafilmuoti pro langą. Gal nukreip- 
tumėt jo dėmesį? 

— Luktelėkit, - tarė Edipa, - pažiūrėsim. 

— Puikiai jūs čia visi vaidinat, - linkčiojo Hilarijus. 

— Tai jūs manot, - tarė Edipa, - kad jus nori išvežti į Izraelį ir 
nuteisti kaip Eichmaną? 

Psichoterapeutas vis linkčiojo. 

— Kodėl? Ką jūs padarėt Buchenvalde? 

— Tyrinėjau, - pradėjo Hilarijus, - dirbtinai sukeltą bepro- 
tystę. Žydas katatonikas — tas pats, kaip ir miręs. Liberalesnių 
pažiūrų SS sluoksniai manė, kad tai humaniškiau. 

Taigi savo tiriamuosius jie kankino metronomais, gyvatėmis, 
Brechto scenomis vidury nakties, chirurgiškai šalindami tam 
tikras liaukas, skaidrėmis sukurtomis haliucinacijomis, naujais 
narkotikais, iš paslėptų garsiakalbių sklindančiais grasinimais, 
hipnoze, atgal einančiais laikrodžiais 1r grimasomis. Hilarijus 
buvo atsakingas už grimasas. 

— Išvaduotojai sąjungininkai, - prisiminė jis, - deja, atvyko 
anksčiau, nei mums pavyko surinkti užtektinai duomenų. Ne- 
skaitant tokių nuostabios sėkmės atvejų, kaip Zvi, neturėjo- 
me jokios statistiškai paremtos informacijos. - Jis nusišypso- 
jo iš jos veido išraiškos. - Nekenti manęs. Bet ar nemėginau 
atgailauti? Jei būčiau tikras nacis, būčiau pasirinkęs Jungą, 
nicht wabr? Bet pasirinkau Froidą, žydą. Froido pasaulio su- 

pratime nebuvo vietos Buchenvaldams. Pagal Froidą, jei į Bu- 
chenvaldą įleistum šviesos, jis virstų futbolo aikšte, o kanki- 
nimų kambariuose rubuiliai vaikučiai mokytųsi puokščių kom- 
ponavimo ir solfedžio. Aušvico krosnyse keptų glaistyti pyra- 
gai ir vestuviniai tortai, o V-2 raketose būtų įkurdinti elfai. 
Mėginau visu tuo patikėti. Miegodavau po tris valandas per 
naktį, kad nesapnuočiau, o likusias dvidešimt vieną per jėgą 
išpažindavau šį tikėjimą. Bet mano skaistyklos pasirodė ma- 
ža. Jie atėjo manęs kaip mirties angelai, nepaisant visų mano 
pastangų. 

— Kaip einasi? - paklausė policininkas. 

— Kuo puikiausiai, - atsakė Edipa. - Pasakysiu, jeigu pasida- 
rys beviltiška. 

Tuomet ji pamatė, kad Hilarijus padėjo Gewebrą ant stalo ir 
kitapus kambario mėgina atidaryti kartotekos spintelę. Ji pa- 
ėmė šautuvą, nutaikė į jį ir pasakė: 

— Turiu jus nušauti. 

Ji žinojo, kad šautuvą jai jis paliko tyčia. 

— Ar ne tojus čia ir atsiuntė? — Žiūrėdamas ] ją jis sužvairavo 
ir atsargiai kyštelėjo liežuvį. 

— Aš atėjau, - atsakė ji, - tikėdamasi, kad jūs išmušit iš manęs 
vaizduotės sukurtą nesąmonę. 

— Saugok ją! — aistringai sušuko Hilarijus. - Ką dar kuris 
nors iš jūsų turi? Stipriai laikyk jos mažą čiuptuvėlį, neleisk 
froidistams jos išginti, nei vaistininkams išnuodyti. Kad ir ko- 
kia ji būtų, brangink ją, nes kai ją prarasi, toji dalelė tavęs ati- 
teks kitiems. Pati pradėsi nykti. 

— Įeikit, - suriko Edipa. Hilarijus apsiašarojo. 

— Tai tu nešausi? 

Policininkas paklebeno duris. 

— Ei, čia užrakinta. 

— Išspirkit jas, - suriaumojo Edipa, - o šitas Hitleris Hilari- 
jus apmokės sąskaitą. 

Lauke, kur pulkas nervingų patrulių artinosi prie Hilarijaus, 
ištiesę tramdomuosius marškinius ir lazdas, kurių neprireiks, 
ir kur trys skirtingi greitosios pagalbos automobiliai užburzgė 
ant pievelės taip besistumdydami dėl vietos, kad kūkčiojančiai 
Helgai Blam teko proverksmiais išplūsti vairuotojus, tarp klai- 
džiojančių žibintų šviesos ir žioplių minios Edipa pastebėjo TSIP 
vagonėlį, kurio viduje greitakalbe tarškėdamas į mikrofoną sė- 
dėjo jos vyras Mučio. Ji prasibrovė pro fotografų blykstes ir 
kyštelėjo galvą pro langą. 

— Labas. 

Mučio akimirką nuspaudė pauzės eteryje mygtuką, bet tik 
šyptelėjo. Atrodė keista. Negi kas išgirstų jo šypseną? Edipa 
įlipo vidun, stengdamasi netriukšmauti. Mučio kyštelėjo jai po 
nosimi mikrofoną ir sumurmėjo: 

— Tu eteryje, elkis natūraliai. 

Tuomet prašneko nuoširdžiu profesionalaus reporterio balsu: 

- Ir kaipgi jaučiatės po šitų siaubingų įvykių? 

— Siaubingai, - atsakė Edipa. 

— Nuostabu, - tarė Mučio. Tuomet paprašė ją trumpai papa- 
sakoti klausytojams, kas įvyko kabinete. 

— Ačiū poniai Ednai Moš, - baigė jis, - už pasakojimą apie 
jos pačios patirtą apsiausties dramą Hilarijaus psichiatrijos kli- 
nikoje. Čia antrasis radijo stoties TSIP mobilusis padalinys, grįž- 
tam į studiją pas Triušį Voreną. 

Jis išjungė mikrofoną. Kažkas buvo ne taip. 

— Ednai Moš? - nesuprato Edipa. 

— Klausytojai išgirs teisingai, - paaiškino Mučio. - Garsas 
iškraipomas šitos įrangos ir įrašymo juostelės. 

— Kur jį išveš? 

— Tikriausiai į valdišką ligoninę, - atsakė Mučio, - stebėji- 
mui. Įdomu, ką jie ten gali pastebėti. 

— Izraelitus, - spėliojo Edipa, - lendančius pro langus. Jeigu 
jų nebus, jis pamišęs. 

Priėjo policininkai, ir jie valandėlę šnekučiavosi. Jai prisakė 
neišvažiuoti iš Kinereto, jei jos prireiktų teisiniuose veiksmuose. 
Galiausiai ji grįžo į savo išsinuomotą mašiną ir nuvažiavo paskui 
Mučio į studiją. Šiąnakt jis eteryje dirbo nuo pirmos iki šešių. 

Koridoriuje prie garsiai ritmingai tarškančio teletaipo kam- 
bario, kol Mučio viršutiniame aukšte spausdino savo pasakoji- 
mą, Edipa sutiko programų vadovą Cezarį Fančą. 

— Džiaugiuosi, kad grįžot, - pasisveikino jis, aiškiai neprisi- 
mindamas jos vardo. 

— Tikrai? - paklausė Edipa. - Ir kodėl gi? 

— Tiesą sakant, - išdavė paslaptį Fančas, - nuo tada, kai jūs 
išvykot, Vendelį lyg kas pamainė. 

— Ir į ką gi, - paklausė Edipa, niršdama, nes Fančas sakė 
tiesą, - Jį pamainė? Į Ringo Starą? 

Fančas susigūžė. 

— Į Čebi Čekeri? - Ji stūmė jį tolyn į fojė, - Į Righteous Brot- 
bers? Ir kodėl man tą pasakojat? 

— Į visus, - atsakė Fančas susigūžęs, - ponia Mas. 

— Ak, vadinkit mane Edna. Kaip suprasti? 

— Slapčia, - inkštė Fančas, — jį pravardžiuoja Broliais N. Jis 
praranda savastį, Edna, nė nežinau, kaip kitaip pasakyti. Diena 
iš dienos Vendelis daros vis mažiau savimi ir vis labiau bet kuo. 
Jis ateina į darbuotojų susirinkimą, ir staiga atrodo, kad kam- 
barys pilnas žmonių, suprantat? Jis lyg vaikščiojantis žmonių 
sambūris. 

— Jūs kliedit, - atsakė Edipa. - Tikriausiai vėl rūkėt tas ciga- 
retes be užrašų. 

— Pamatysit. Nesišaipykit iš manęs. Turim laikytis išvien. Kas 
dar dėl jo rūpinasi? 

Paskui ji viena sėdėjo ant suolelio prie A studijos, klausyda- 
masi, kaip Mučio bendradarbis Triušis Vorenas suka plokšte- 
les. Laiptais nusileido Mučio ir atsinešė savo rašinį, ji niekada 
nebuvo mačiusi, kad aplink jį tvyrotų tokia ramybė. Seniau jis 
kūprindavosi ir tankiai mirksėdavo akimis, dabar nei vieno, 
nei kito neliko. 

— Luktelėk, - nusišypsojo jis ir nužingsniavo tolyn korido- 
riumi. Ji atidžiai apžiūrėjo jį iš nugaros, stengdamasi įžvelgti 
kokį švytėjimą ar aurą. 

Iki jo eterio dar buvo truputis laiko. Jie nuvažiavo į miestą, į 
piceriją ir barą, ir žiūrėjo vienas į kitą pro auksinį rantytą alaus 
ąsočio lęšį. 

— Kaip einasi su Mecgeriu? - paklausė jis. 

— Niekaip, - atsakė ji. 

— Bent dabar jau niekaip, - pataisė Mučio. - Supratau, kai 
šnekėjai į mikrofoną. 

— Neblogai, - atsakė Edipa. Ji niekaip negalėjo perskaityti jo 
veido išraiškos. 

— Neįtikėtina, - kalbėjo Mučio, - viskas taip... pala. Pa- 
klausyk. 

Ji negirdėjo nieko neįprasto. 

— Šitam gabale septyniolika smuikų, - aiškino Mučio, - ir 
vienas jų... nesuprantu, kurioj jis vietoj, įrašas monofoninis, 
velniai jį griebtų. 

Ji staiga suvokė, kad jis kalba apie muziką bare. Ji tyliai 
skverbėsi tarsi tiesiai į pasąmonę, neatpažįstama, nuo pat ta- 
da, kai jie čia atėjo, styginiai, mediniai pučiamieji, variniai su 
surdinomis. 

— Ką vienas jų? - nerimastingai paklausė ji. 

— Jo E styga, - atsakė Mučio, - ji pora tono dalių per aukšta. 
Jis tikrai ne įrašinėjantis muzikantas. Kaip manai, Ede, ar įma- 
noma iš tos vienos stygos padaryti kaip iš dinozauro kauliuko? 
Tik iš natų, kurias jis groja šitam gabale. Išsiaiškinti, kokia jo 
ausis, paskui jo rankų ir delnų raumenų sandarą, ir galiausiai — 
visą žmogų. Dievulėliau, tai būtų nuostabu. 

— Ir kam to reikia? 

— Jis buvo gyvas. Ne dirbtinis. Jei nori, galima apsieiti be 
gyvų muzikantų. Galima sujungti reikiamas harmonijas reikia- 
mu stiprumu, kad skambėtų kaip smuikas. Kaip aš... 

Jis paabejojo, paskui nušvito šypsena: 

— Gal manysi, kad aš išprotėjau, Ede. Bet aš galiu tą patį 
padaryti atvirkščiai. Klausytis ko nors, o paskui išardyti. Lyg 
savo galvoje atlikčiau spektrinę analizę. Galiu išardyti akor- 
dus, tembrus, netgi žodžius į pagrindinius dažnius ir harmoni- 
jas, kiekvieną savo stiprumo, ir jų klausytis, kiekvieno kaip gryno 
tono, bet visų kartu. 

- Ir kaip tu tą padarai? 

— Lyg kiekvienam tonui turėčiau atskirą kanalą, - susijaudi- 
nęs dėstė Mučio, - o jei pritrūkstu, tiesiog išsiplečiu. Prisidu- 
riu, ko reikia. Nežinau, kaip tas viskas veikia, bet paskutiniu 
metu man tai pavyksta ir su žmonių kalbėjimu. Pasakyk „tirš- 
tas, švelnus šokoladas“. 

— Tirštas, švelnus šokoladas, - pakartojo Edipa. 

— Aha, - atsakė Mučio ir nutilo. 

— Ir kas iš to? - paklausė nepatenkinta Edipa po kelių minučių. 

— Pastebėjau, kai aną vakarą klausiausi, kaip Triušis skaito 
reklamą. Nesvarbu, kas kalba, skirtingi galios spektrai būna 
tokie patys, atmetus mažą dalį. Taigi dabar judu su Triušiu turit 
kažką bendra. Be to, visi, kurie taria tuos pačius žodžius, yra 
tas pats žmogus, jeigu spektrai sutampa, jie tik skirtingai išsi- 

dėstę laike, įkerti? O laikas reliatyvus. Nulinį tašką gali išsi- 
rinkti kur tik nori, taip gali stumdyti skirtingų žmonių laiko 
juostas, kol jie visi sutampa. Tuomet išgirstum, dievulėliau, ke- 
lių šimtų milijonų chorą, tariantį „tirštas, švelnus šokoladas“, 
ir visi jie būtų tas pats balsas. 

— Mučio, - tarė ji nekantriai, bet kartu ir mėgaudamasi žvė- 
rišku įtarumu. - Ar todėl Fančas sako, kad tu jeini į kambarį 
kaip visas būrys žmonių? 

— Aš toks ir esu, - atsakė Mučio, - tikrai. Visi mes tokie. 

Jis žvelgė į ją, galbūt patyręs savąjį darnos regėjimą, kaip kiti 
vyrai orgazmą, dabar jo veidas buvo lygus, meilus, nurimęs. Ji 
jo nepažino. Iš tamsaus kampo jos galvoje ėmė kilti panika. 

— Dabar vos užsidėjęs ausines, - kalbėjo jis, - iš tikrųjų supran- 
tu, ką girdžiu. Kai tie vaikiščiai dainuoja, kad „Ji tave myli“, 
na, supranti, ji tikrai myli, ji yra begalė žmonių visame pasau- 
lyje, iš visų laikų, įvairių spalvų, dydžio, amžiaus, sudėjimo, 
atstumo nuo mirties, bet ji myli. Ir „tu“ yra visi. Ir ji taip pat. 
Edipa, žinai, žmogaus balsas - tai tiesiog stebuklas. 

Jo išplėstose akyse atsispindėjo alaus spalva. 

— Mielasis, - pasakė ji bejėgiškai, nežinodama, kuo jam pa- 
dėti ir išsigandusi dėl jo. 

Ant stalo tarp jų jis padėjo mažą skaidraus plastiko buteliu- 
ką. Ji pažiūrėjo į tabletes, paskui susigaudė. 

— LSD? - paklausė. Mučio atsakė šypsena. - Kur jų gavai? — 
ji 1r taip žinojo. 

— Iš Hilarijaus. Jis išplėtė savo programą, įtraukė į ją vyrus. 

— Na gerai, - tarė Edipa, stengdamasi elgtis dalykiškai, - ar 
seniai jas geri? 

Jis niekaip negalėjo prisiminti. 

— Bet juk gali būti, kad tu dar neįjunkęs. 

— Ede, - jis sutrikęs pažvelgė į ją, - į Jas ir neįjunkstama. 

Nepasidarai koks narkomanas. Geri jas, nes gera. Nes viską 
girdi ir matai, netgi užuodi, jauti skonį taip, kaip niekad anks- 
čiau. Nes pasaulis toks visko kupinas. Jam nėra galo, mieloji. 
Esi antena, siunti savo signalą milijonui gyvenimų kasnakt, ir 
jie visi yra ir tavo gyvenimai. 

Dabar jis žvelgė į ją kantriai ir motiniškai. Edipai norėjosi 
suduoti jam per veidą. 

— Dainos, dabar jos ne šiaip sau apie kažką, jos pačios yra 
kažkas, grynas jų garsas. Kažkas naujo. Ir mano sapnai dabar 
kitokie. 

— Vaje, kokia laimė. - Ji įtūžusi pasitaršė plaukus. - Nebe- 
sapnuoji košmarų? Puiku. Tai tavo naujausiajai draugužei tik- 
rai pasisekė, kad ir kas ji tokia. Žinai, tokiam amžiuj reikia 
išsimiegoti, kiek tik gali. 

— Ede, aš neturiu jokios draugužės. Paklausyk. Atsimeni, aš 
vis sapnuodavau tą baisų sapną apie mašinų aikštelę? Anks- 
čiau nė negalėdavau tau jo papasakoti. Dabar galiu. Jis manęs 
nebekankina. Mane gąsdino tik ta iškaba aikštelėj. Sapne dirb- 
davau kasdienius darbus ir staiga nei iš šio nei iš to pasirody- 
davo ženklas. Mes buvom Nacionalinės autoprekybos dali- 
nių asociacijos nariai, N.A.D.A. Ši girgždanti metalinė iškaba 
vis kartojo nada, nada, o dangus buvo mėlynas. Atsibusdavau 
su riksmu. 

Ji atsiminė. Dabar jis niekada nebesibaugins, bent jau kol 
gers tabletes. Ji niekaip negalėjo įsisąmoninti, kad tądien, kai 
išvažiavo į San Narcizą, Mučio matė paskutinį kartą. Jau tiek 
daug jo ištirpo. 

— Ak, paklausyk, - jis vis kartojo, - Ede, įsijausk. 

Bet ji nė melodijos nepažino. 

Kai jau buvo laikas jam grįžti į stotį, jis mostelėjo galva į 
tabletes. 

— Gali jas pasiimti. 

Ji atsisakydama papurtė galvą. 

— Grįši į San Narcizą? 

— Taip, šįvakar. 

— O policija? 

— Aš nuo jų pabėgsiu. 

Paskui ji nebeprisiminė, ar jie dar kalbėjosi. Stotyje jie atsi- 
bučiavo, visi, kiek tik jų buvo. Nueidamas Mučio švilpavo kaž- 
kokią sudėtingą dvylikatonę melodiją. Edipa sėdėjo, kakta įsi- 
rėmusi į vairą, ir prisiminė, kad nepaklausė jo apie Trystero 
antspaudą ant jo laiško. Bet jau buvo vėlu ką nors pakeisti. 

Grįžusi į „Aido dvarą“, ji rado Mailzą, Dyną, Seržą ir Leonar- 
dą išsirikiavusius ant šuolių į vandenį lentos baseino gale su 
visais instrumentais, tokius susikaupusius ir sustingusius, lyg 
koks Edipai nematomas fotografas būtų daręs nuotraukas al- 
bumo iliustracijoms. 

- Kas atsitiko? - paklausė Edipa. 

— Tavo kadras, - atsakė Mailzas, - tasai Mecgeris baisiai pri- 
kiaulino Seržui, mūsų antrajam tenorui. Vyrukas visai palūžęs. 

— Tikrai taip, ponia, - pritarė Seržas. - Net parašiau apie tai 
dainą, pats vienas, niekas nepadėjo, va kokią. 


Seržo daina 


Ar turi šansų vienišas vaikinas 
Pelnyti pliažo mergaičiukės meilę, 
Kai katinai aplink Humbertai šlaistos 
Tokie nutukeę, sotūs, švelniakailiai? 
Mažytė mano, ji viena man buvo, 

O jam - tik dar viena nimfetė, 

Kodėl jie trainiojas aplink, kodėl mane atstūmė ji, 
Kodėl mane ji metė? 

Na ką gi, jeigu ta pabėgo, 

Ieškotis teko man kitos, 

Iš vyresniosios, kaip tai reikia 

Daryti, mokiausi kartos. 

Paskyriau pasimatymą aš aštuonmetei vakar, 
Ji lengvabūdė, kaip ir aš, 

Dabar kas naktį rastumėt mus futbolo aikštė), 
Už 33 eilės (jė, Jė). 

Tad laimės, džiaugsmo - į valias. 


— Kaip suprasti? - sunerimo Edipa. 

Tuomet jie viską papasakojo proza. Mecgeris ir Seržo mergiotė 
pabėgo į Nevadą susituokti. Priremtas prie sienos Seržas prisipa- 
žino, kad jo romanas su aštuonmete kol kas tik įsivaizduojamas, 
bet kad jis atidžiai stebi žaidimų aikšteles ir netrukus galės jiems 
papasakoti daugiau. Kambaryje ant televizoriaus Mecgeris paliko 
raštelį, kuriame jai liepė nesijaudinti dėl įmonės, jis savo vykdyto- 
jo teises perdavęs kažkam iš Varpo, Vistfulo, Kubičeko ir Mak- 
minguso firmos, kad jie turėtų su ja susisiekti, ir kad su palikimo 
bylų teismu taip pat viskas suderinta. Nė žodžio apie tai, kad Edi- 
pa su Mecgeriu yra daugiau nei testamento bendravykdytojai. 

O tai tikriausiai reiškia, pamanė Edipa, kad tik tiek tarp mū- 
sų ir tebuvo. Gal būtų pasijutusi labiau tradiciškai pamesta, bet 
jai rūpėjo kas kita. Vos iškrausčiusi lagaminus, puolė skambinti 
režisieriui Rendolfui Dribletui. Maždaug po dešimties pypte- 
lėjimų atsiliepė pagyvenusi moteris. 

— Atleiskit, mes neturim ko pasakyti. 

— O su kuo aš kalbu? - paklausė Edipa. Moteris ragelyje 
atsiduso. 

— Aš jo motina. Rytoj dvyliktą padarysime pareiškimą. Jį per- 
skaitys mūsų advokatas. - Ir ji padėjo ragelį. Čia dabar, nuste- 
bo Edipa, kas, po galais, atsitiko Dribletui? Ji nusprendė pa- 
skambinti vėliau. Telefonų knygoje susirado profesoriaus Emo- 
rio Borco numerį, ir ten jai labiau pasisekė. Atsiliepė žmona, 
vardu Greisė, šalia girdėjosi pulkas vaikų. | 

— Jis drybso kiemely, - pasakė ji Edipai. - Čia toks prašmat- 
nus pokštas, kuris tęsiasi jau maždaug nuo balandžio. Jis sėdi 
prieš saulutę, geria su studentais alų, svaido butelius į žuvėd- 
ras. Geriau pasikalbėkit su juo, kol nepažengė labai toli. Mak- 
sina, verčiau mesk į brolį, jis judresnis už mane. Ar žinojot, kad 
Emeris parengė naują Varfingerio leidimą? Jis išeis... — datą 
užgožė baisus trenksmas, pasiutėliškas vaikų juokas, plonų bal- 
selių klyksmai. - Dievulėliau. Ar pažįstat nors vieną vaikžudę? 
Skubėkit pas mus, galbūt čia jūsų vienintelė proga susipažinti. 

Edipa išsimaudė duše, apsivilko megztinį, sijoną, apsiavė 
sportbačius, plaukus susuko į studentišką kuodelį, lengvai pa- 
sidažė. Su neaiškiu siaubu pripažino, kad jai rūpi gerai pasiro- 
dyti ne Borcui ir ne Greisei, o Trystero. 

Pakeliui ji pravažiavo Zapfo knygų antikvariatą, persigan- 
dusi išvydo, kad ten, kur jo stovėta vos prieš savaitę, tėra apang- 
lėjusių griuvėsių krūva. Tebesijuto degančios odos kvapas. Ji 
sustojo ir užėjo į armijos atliekų parduotuvėlę šalimais. Savi- 
ninkas jai papasakojo, kad Zaptas, kvailių karalius, pats pade- 
gė savo parduotuvę, kad gautų draudimo išmoką. 

— Jei tik koks vėjelis būtų pūstelėjęs, - niurzgėjo šis garbus 
pilietis, - ir aš būčiau likęs padegėlis. Vis tiek šitiems pastatams 
čia numatyta stovėti tik penkerius metus. Bet Zapfas, aišku, 
negalėjo pakentėti. Knygos... - Matėsi, kad nenusispjovęs jis 
susivaldo tik dėl gero auklėjimo. - Jei nori prekiauti naudotais 
daiktais, - mokė jis Edipą, - išsiaiškink, kam yra paklausa. Šie- 
met, pavyzdžiui, šautuvams. Šiandien priešpiet užėjo toks vy- 
rukas, nupirko du šimtus savo komandos pratyboms. Būčiau 
jam pardavęs ir du šimtus rankovių raiščių su svastika, tik pritrū- 
kau, kad juos kur galai. 

— Armijai atlikusios svastikos? - nesuprato Edipa. 

— Ne, ką jūs. - Jis jai sąmokslininkiškai mirktelėjo. - Turiu 

tokį fabrikėlį prie San Diego, - paaiškino, - pasamdžiau tuziną 
nigerių, tai jie siuva tuos rankovių raiščius kaip pašėlę. Neįti- 
kėtina, kaip tuos daikčiukus perka. Įdėjau reklamas į porą žur- 
nalų mergiotėms, tad praeitą savaitę turėjau pasamdyti dar po- 
rą negriukų vien paštui tvarkyti. 

— Kuo jūs vardu? - paklausė Edipa. 

— Vintropas Tremeinas, - atsakė šnekusis verslininkas, - trum- 
piau, Šaunuolis. Žinot, dabar deramės su viena gatavų drabu- 
žių įmone Los Andžele, norime pamėginti rudens kolekcijai 
pasiūlyti SS uniformas. Taikysimės prie mokyklos prekių, dau- 
gybė 37 dydžio kelnių, suprantat, paaugliams. Gal kitąmet pa- 
siseks pagaminti moteriškus modelius. Kaip jums tai patiktų? 

— Dar pagalvosiu, - atsakė Edipa, - atsiminsiu jus. 

Ji išėjo, svarstydama, ar nederėjo jo kaip nors išvadinti arba 
pamėginti užvažiuoti jam kuria nors iš tuzino lengvai pasiekia- 
mų sunkių bukų armijos atliekų. Liudininkų nebuvo. Kodėl 
neužvažiavo? 

Esi bailė, barė ji save, segdamasi saugos diržą. Čia Amerika, 
tu čia gyveni, bet neužkerti kelio tokiems dalykams. Leidi jiems 
augti. Ji įtūžusi važiavo greitkeliu ir medžiojo Volkswagenus. 
Atvažiavus į Borcų kvartalą pakrantės rajone, panašiame į Fan- 
goso įlanką, ją tik tebekrėtė drebulys ir truputį pykino. 

Ją pasitiko maža rubuilė mergytė mėlynai išterliotu veideliu. 

— Labas, - pasisveikino Edipa, - tu tikriausiai Maksina. 

— Maksina lovoj. Ji metė tėvelio alaus butelį į Čarlzą, jis išlė- 
kė pro langą, ir mama ją kaip reikiant išpėrė. Jei būčiau jos 
mama, ją paskandinčiau. 

— Ir kaip man tas niekad nešovė į galvą, - tarė Greisė Borc, 
išnirusi iš apytamsės svetainės. - Užeikit. - Ji ėmė šluostyti vai- 
ko veidelį šlapiu virtuviniu rankšluosčiu. - Kur šiandien pali- 
kot savuosius? | 

— Neturiu nė vieno, - atsakė Edipa, sekdama paskui ją į vir- 
tuvę. 

Greisė atrodė nustebusi. 

— Būna tokia užguita išvaizda, - pasakė ji, - kurią pradedi 
atpažinti. Maniau, kad ji atsiranda tik dėl vaikų. Matyt, ne. 

Emoris Borcas pusiaugulom kabojo hamake, apsuptas trijų 
magistrantų, dviejų vaikinų ir merginos, visi buvo šiltutėliai, o 
aplink nežmoniška tuščių butelių krūva. Edipa susirado pilną 
ir įsitaisė ant žolės. 

— Norėčiau šį tą sužinoti, - pradėjo ji tiesiai šviesiai, - apie 
istorinį Varfingerį. Apie literatūrinį nelabai. 

— Istorinį Šekspyrą, — suurzgė vienas magistrantas pro vešlią 
barzdą, atsikimšdamas naują butelį, - istorinį Marksą. Istorinį 
Jėzų. 

— Teisingai, - gūžtelėjo pečiais Borcas. - Jie mirę. Kas lieka? 

— Žodžiai. 

— Sakyk savo žodžius, - atsakė Borcas, - tada apie juos galė- 
sim ir šnekėtis. 

- „Žvaigždynas šventas joks nebeapsaugos to“, - padekla- 
mavo Edipa, - Kas susitikti kartą drįs su Trystero“. „Pasiunti- 
nio tragedija“, ketvirtas veiksmas, aštunta scena. 

Borcas nustebęs pažiūrėjo į ją. 

— Ir kaipgi, - paklausė jis, - sugebėjot patekti į Vatikano bib- 
lioteką? 

Edipa jam parodė knygelę plonais viršeliais su įdėtu žymek- 
liu. Borcas, pažvairavęs į tą puslapį, ėmė kuistis, ieškodamas 
dar alaus. 

— Nuplagijavo mudu su Varfingeriu, kažkaip išvirkščiai nu- 
cenzūravo. 

Jis atsivertė pradžią, ieškodamas, kas perleido jo Varfingerio 
leidimą. 

— Gėda po tokiu darbu savo pavardę rašyti. Velnias. Reikės 
parašyti leidyklai. „K. da Čingado ir kompanija“. Ar žinot to- 
kią? Iš Niujorko. - Jis pervertė porą lapų prieš saulę. - Ofse- 
tas. —- Prikišo nosį prie raidžių. - Spaudos klaidos. Fuuu. Nie- 
kalas. — Jis numetė knygą į žolę ir šlykštėdamasis pažvelgė į 
ją. - Tai kaip jie pateko į Vatikano biblioteką? 

— O kas tame Vatikane? - paklausė Edipa. 

— Pornografinė „Pasiuntinio tragedija“. Aš ją gavau pasižiū- 
rėti tik šešiasdešimt pirmaisiais, kitaip būčiau ją paminėjęs sa- 
vo senajame leidime. 

— O spektaklis, kurį mačiau „Tanko“ teatre, nebuvo por- 
nografinis? 

— Rendžio Dribleto pastatymas? Ne, man jis pasirodė įprastai 
doras. — Jis liūdnai pasižiūrėjo pro ją į dangaus lopinėlį. - Jis 
buvo be galo moralus žmogus. Prieš pasaulį beveik nesijautė at- 
sakingas, išties, bet visada buvo ypatingai ištikimas nematomam 
dramą gaubiančiam laukui, jos dvasiai. Jei kas nors ir būtų galė- 
jęs prikelti tą tavo trokštamą istorinį Varfingerį, tai tik Rendis. 
Nesu matęs kito žmogaus, kuris būtų toks artimas autoriui, dra- 
mos mikrovisatai, gaubusiai gyvą Varfingerio protą. 

— Bet jūs kalbat būtuoju laiku, - pastebėjo Edipa, o jos širdis 
ėmė daužytis, prisiminus senutę, su kuria kalbėjo telefonu. 

— Negi negirdėjot? - Visi atsigręžė į ją. Nemesdama šešėlio, 
tuštumos tarpais tarp žolių prasklendė mirtis. 

— Užvakar naktį Rendis nužengė į Ramųjį vandenyną, - galiau- 
siai pasakė jai mergina. Edipa jau buvo pastebėjusi, kad jos akys 
paraudusios. - Su Dženaro kostiumu. Jis mirė, čia jo šermenys. 

— O aš šįryt dar mėginau jam skambinti, - Edipa nesugalvo- 
jo, ką dar pasakyti. 

— Vos tik išardė „Pasiuntinio tragedijos“ dekoracijas, - pri- 
dūrė Borcas. | 


) 135 ( 


Dar prieš mėnesį Edipa būtų iškart paklaususi „kodėl?“ Bet 
dabar ji tylėjo, lyg laukdama nušvitimo. 

Jie byra nuo manęs, pasakė ji be balso - jautėsi kaip užuolai- 
da, plevėsuojanti baisingai aukštame lange, kylanti aukštyn, 
paskui išsiskleidžianti lauke virš bedugnės - jie byra šalin, vie- 
nas paskui kitą, visi mano vyrai. Mano psichoterapeutas, per- 
sekiojamas izraelitų, išprotėjo, mano vyras, prisirijęs LSD, lyg 
vaikas klaidžioja begaliniais kambariais saldaininiame namely- 
je, kuris yra jis pats, ir vis tolsta nuo to, ką vadinom meile, kaip 
aš tikėjausi, amžiams; mano vienintelis meilužis pabėgo su pa- 
sileidusia penkiolikamete; mano patikimiausias vadovas į Trys- 
tero pražudė pats save. Kas man dar liko? 

— Užjaučiu, - dar pasakė Borcas, stebėdamas ją. 

Edipa pakreipė pokalbį. 

— Ar jis tik šita naudojosi, - paklausė, rodydama į knygutę 
plonais viršeliais, - statydamas vaidinimą? 

— Ne, - susiraukė Borcas, - jis turėjo mano leidimą, kietais 
viršeliais. 

— Bet tąvakar, kai jūs žiūrėjot vaidinimą. — Saulėkaita ant 
tylių butelių aplinkui buvo per daug ryški. - Kaip jis baigė ket- 
virtąjį veiksmą? Kokie buvo jo žodžiai, Dribleto, Dženaro, kai 
visi stovi ratu prie ežero, po stebuklo? 

— „Ką pažinojom neseniai kaip Thburn and Taxis“, - padekla- 
mavo Borcas, - „Jau nebepaiso jokio pono, tik Stileto, ir tykiai 
guli trimitas vienakilpis.“ 

— Teisingai, - pritarė magistrantai, - tikrai. 

— Ir viskas? O toliau? Kitas posmas? 

— Tekste, kurį aš asmeniškai labiausiai pripažįstu, - atsakė 
Borcas, - tas kitas posmas neturi paskutinės eilutės. Knyga Va- 
tikane — tik nešvanki parodija. Pabaiga „Kas sykį nepakluso 
geismui Andželo“ prirašyta spaustuvininko, išleidusio leidi- 

mą1687 m. i1 guatro. „Vaitčiapelio“ variantas sugadintas. Tai- 
gi Rendis padarė kaip geriausia - išvis praleido abejotiną dalį. 

— Bet kai aš žiūrėjau spektaklį, - pasakė Edipa, - Dribletas 
deklamavo eilutes iš Vatikano knygos, jis pasakė „Irystero“. 

Borco veidas liko ramus. 

— Na, tai kas? Juk jis buvo ir režisierius, ir aktorius, ar ne? 

— Bet negi tai tik... - ji ratu sumosavo rankomis, - ...tik kokia 
užgaida? Įdėti porą tokių eilučių ir niekam nieko nepasakyti? 

— Tas Rendis, - prisiminė trečiasis studentas, augalotas vai- 
kinas su akiniais raginiais rėmeliais, - jei kas nors dėjosi jo gal- 
voje, dažniausiai vienaip ar kitaip išlįsdavo į paviršių scenoje. 
Jis tikriausiai peržiūrėjo daug variantų, kad įsijaustų į dramos 
dvasią, nebūtinai į žodžius, taip, matyt, ir surado šitą jūsų kny- 
gutę su ta eilute. 

— Tada, - nusprendė Edipa, - tikriausiai kažkas atsitiko jo 
asmeniniame gyvenime, kažkas jam tąvakar klaikiai pasikeitė, 
kad įdėjo tas eilutes. 

— Galbūt, - atsakė Borcas, - o gal ir ne. Negi manai, kad 
žmogaus protas - kaip koks biliardo stalas? 

— Tikiuosi, ne. 

— Eikš, parodysiu nepadorių paveiksliukų, - pakvietė Bor- 
cas, risdamasis iš hamako. Jie paliko studentus gerti alaus. 

— Nelegalios to Vatikano leidimo iliustracijų skaidrės. Slapta 
atvežtos šešiasdešimt pirmaisiais. Mudu su Greise ten turėjom 
stipendiją. 

Jiedu nuėjo į darbo kambarį-biblioteką. Toli name klykė vai- 
kai, ūžė dulkių siurblys. Borcas užtraukė užuolaidas, pasirausė 
skaidrių dėžutėje, atrinko saują, įjungė projektorių ir nukreipė 
į sieną. 

Iliustracijos buvo medžio raižiniai, mėgėjo padaryti pasku- 
bomis, kaip būna, kai labai nekantraujama pamatyti baigtą 

darbą. Tikrąją pornografiją mums pateikia be galo kantrūs 
profesionalai. 

— Dailininkas nežinomas, - aiškino Borcas. - Nei poetėlis, 
perrašęs dramą. Joje Paskalė, atsimenat, vienas iš blogiečių, iš 
tikrųjų veda savo motiną, 1r ištisa scena skirta jų vedybinei nak- 
čiai. — Jis pakeitė skaidrę. - Maždaug suprantat, kas čia per 
paveiksliukai. Atkreipkit dėmesį, kaip dažnai fone pavaizduo- 
ta mirtis. Teisuolių įtūžis, jis senovinis, viduramžiškas. Jokie 
puritonai šitaip nesmurtavo. Išskyrus nebent skurvhamitus. 
D'Amikas mano, kad šitą leidimą sumanė jie. 

— Skurvhamitai? 

Karolio I valdymo metais Robertas Skurvhamas įkūrė itin 
puritoniškų puritonų sektą. Visi jų įsitikinimai sukosi apie pre- 
destinaciją. Predestinacija esanti dvejopa. Skurvhamitams nie- 
kas niekada nevyksta netyčia, Kūrinija yra milžiniška sudė- 
tinga mašina. Bet viena jos dalis, skurvhamitų pusė, varoma 
Dievo valios, pirmojo judintojo. Kita dalis varoma kažkokio 
priešingo Principo, kažko aklo ir besielio; žiaurus automatas, 
vedantis į amžinąją mirtį. Reikėjo visus atversti į dievišką ir 
prasmingą skurvhamitų bendriją. Tačiau tie nedaugelis išga- 
nytųjų skurvhamitų užsižiūrėjo į raibuliuojantį pasmerkimo 
mechanizmą su kažkokiu nesveiku, kerinčiu siaubu, ir tuo sek- 
ta baigė savo dienas. Vieną po kito juos persiviliojo švytintis 
išnykimas, kol sektoje nebeliko nė vieno nario, nė paties Ro- 
berto Skurvhamo, kuris, kaip laivo šeimininkas, pasitraukė 
paskutinis. 

— O kaip su jais susijęs Ričardas Varfingeris? - paklausė Edi- 
pa. - Kam jiems reikėjo nepadoriai iškraipyti jo dramą? 

— Kad parodytų moralės pavyzdį. Jiems teatras nepatiko. Ši- 
taip jie dramą nustūmė tolyn nuo savęs, į pragarą. Nėra geres- 
nio būdo ją amžiams prakeikti, kaip pakeisti pačius jos žodžius. 

Nepamirškit, puritonai, kaip ir literatūros kritikai, šventai išti- 
kimi Žodžiui. 

— Bet toji eilutė apie Trystero nėra nepadori. 

Jis pasikasė galvą. 

— Betji juk tinka. „Žvaigždynas šventas“ yra Dievo valia. Bet 
net ji negali išgelbėti ar apsaugoti to, kas eina susitikti su Trys- 
tero. Įsivaizduokite, jeigu kalbėtumėt tik apie nepaklusimą geis- 
mui Andželo, juk, po galais, būtų šimtai būdų nuo jo išsisukti. 
Išvažiuoti iš šalies. Andželas - tik žmogus. Tačiau žiaurusis Ki- 
tas, kuris lyg laikrodžio mechanizmą varo visą ne skurvhamitų 
visatą, tai jau kas kita. Matyt, jiems atrodė, kad Trystero - visai 
tinkamas Kito simbolis. 

Dabar jau galės nusimesti visą savo naštą. Ją vėl apėmė leng- 
vas svaiginantis jausmas, kad plevena virš bedugnės, ir ji pa- 
klausė, ko paklausti ir buvo atėjusi. 

— O kas tas Trystero? 

— Tai viena iš visiškai naujų sričių, - atsakė Borcas, - atsivė- 
rusi po to, kai išėjo mano penkiasdešimt septintųjų leidimas. 
Paskui radome įdomios senų šaltinių medžiagos. Man sakė, kad 
mano papildytas leidimas turėtų išeiti kitąmet. O kol kas. - Jis 
nuėjo pasižiūrėti į stiklinę spintą, pilną senų knygų. — Štai. — 
Ištraukė knygą tamsiai rudais apsilaupiusiais veršiuko odos vir- 
šeliais. - Visos su Varfingeriu susijusios knygos užrakintos čia, 
kad vaikai neprieitų. Čarlzas pradėtų uždavinėti nesibaigian- 
čius klausimus, į kuriuos aš dar per jaunas atsakyti. 

Knyga vadinosi „Daktaro Diokletijono Blobo pasakojimas 
apie savo neįtikėtinas keliones po italus, pagražintas pavyzdi- 
nėmis istorijomis iš tikros tos laukinės ir fantastiškos rasės 
istorijos“. 

— Mano laimė, - kalbėjo Borcas, - Varfingeris, kaip ir Mil- 
tonas, turėjo užrašų knygelę su visokiausiom citatom ir pa- 

stabom apie tai, ką skaitė. Iš jos ir sužinojom apie Blobo „Ke- 
liones“. 

Ten buvo pilna žodžių, kurie baigiasi „e“, raidžių „s“, kurios 
atrodė kaip „f“, daiktavardžių, rašomų didžiąja raide, ir „y“ 
vietoje „I“. 

— Niekaip neperskaitysiu, - pasakė Edipa. 

— Pamėginkit, - atsakė Borcas. - Turiu išlydėti tuos vaikėzus. 
Man atrodo, maždaug septintajame skyriuje. 

Ir dingo, palikęs Edipą šventovėje. Pasirodo, jai reikėjo aš- 
tuntojo skyriaus, pasakojimo apie paties autoriaus susidūrimą 
su Trystero plėšikais. Diokletijonas Blobas nusprendė perma- 
tuoti gabalėlį negyvenamų kalnų krašto pašto karieta, priklau- 
sančia Torre and Tassis sistemai, kuri, kaip Edipa suprato, tik- 
riausiai itališkai reiškė Thurn and Taxis. Netikėtai prie Blobo 
vadinamojo „Pamaldumo ežero“ krantų jiems kelią pastojo dvi- 
dešimt raitelių juodais apsiaustais, ir prasidėjo nuožmi, tyli ko- 
va, nuo ežero pučiant lediniam vėjui. Užpuolikai kovėsi kuo- 
komis, arkebuzomis, kardais ir durklais, ir galiausiai šilkinėmis 
skepetaitėmis uždusindavo tuos, kurie dar kvėpavo. Visus, iš- 
skyrus daktarą Blobą ir jo tarną, kurie išsyk pasitraukė iš ko- 
vos, garsiai šaukdami esą Britanijos valdiniai, ir retsykiais netgi 
„Išdrįsdami sugiedoti kokią deramesnę mūsų Bažnyčios gies- 
mę“. Jų išsigelbėjimas Edipą nustebino, turint galvoje akivaiz- 
džią Trystero aistrą saugumui. “ 

— Gal Trystero ruošėsi pradėti verslą Anglijoje, - spėliojo 
Borcas po kelių dienų. 

Edipa nežinojo. 

— Bet kam pasigailėti tokio nepakenčiamo mulkio kaip Diok- 
letijonas Blobas? 

— Tokią burną per mylią pažinsi, - atsakė Borcas. - Ir šaltyje, 
ir apsvaigęs nuo kraujo troškimo. Jei norėčiau, kad Anglijoje 

pasklistų kalbos, tarsi pramintų kelią, manyčiau, kad jis tam 
puikiai tinka. Tuo metu Trystero džiaugėsi kontrrevoliucijo- 
mis. Pasižiūrėkit, Anglijoje karaliui tuoj nusiris galva. Viskas 
tyčia sumanyta. 

Plėšikų vadas, susirinkęs pašto maišus, išvilko Blobą iš ka- 
rietos ir pasakė jam puikiausia anglų kalba: „Pone, ką tik ma- 
tėte Trystero pyktį. Žinokit, kad ir gailestis mums nesveti- 
mas. Papasakokit savo karaliui ir Parlamentui, ką mes pada- 
rėm. Pasakykit, kad mes liksim nenugalėti. Nei audros, nei 
mūšiai, nei plėšrūs žvėrys, nei dykumų vienatvė, nei neteisėti 
mūsų nuosavo turto užgrobėjai nesulaikys mūsų pasiuntinių“. 
Ir palikę juos sveikus ir pilnomis piniginėmis, užpuolikai, lyg 
juodomis burėmis plevėsuodami apsiaustais, išnyko savo tems- 
tančiuose kalnuose. 

Blobas mėgino paklausinėti apie Trystero organizaciją, be- 
veik visur atsimušdamas į nekalbumo sieną. Bet keletą nuotru- 
pų surinko. Tuo pačiu artimiausiomis dienomis užsiėmė ir Edi- 
pa. Iš smulkių filatelijos žurnalų, gautų iš Čingio Koeno, nevie- 
nareikšmės pastabos Motlio „Nyderlandų respublikos iškilime“, 
aštuoniasdešimties metų senumo knygelėje apie šiuolaikinio 
anarchizmo pradžią, Blobo brolio Augustino pamokslų rinki- 
nio, taip pat buvusio Borco Varfingerianos lentynoje, pridėjus 
paties Blobo užuominas, Edipai pavyko sulipdyti štai tokią is- 
toriją apie organizacijos pradžią: 

1577 metais šiaurinės Nyderlandų provincijos, vadovauja- 
mos protestanto didiko Vilhelmo Orantečio, jau devynerius me- 
tus kovojo dėl nepriklausomybės nuo katalikiškos Ispanijos ir 
kataliko Šventosios Romos imperatoriaus. Gruodžio pabaigo- 
je Oranietis, neoficialus Nyderlandų valdovas, triumfuodamas 
įžengė į Briuselį, kur jį pakvietė Aštuoniolikos komitetas. Tai 
buvo kalvinistų fanatikų chunta, įsitikinusi, kad Generaliniai 

luomai, valdomi privilegijuotųjų klasių, nebegali atstovauti ga- 
biems amatininkams ir visiškai prarado ryšį su žmonėmis. Ko- 
mitetas įkūrė savotišką Briuselio komuną. Jai pavaldi buvo po- 
licija, ji nurodinėjo, kokius sprendimus turi priimti Generali- 
niai luomai, be to, nuvertė nemažai aukštų Briuselio pareigūnų. 
Tarp jų buvo ir Leonardas I, baronas Taxis, imperatoriaus slap- 
tasis tarėjas, ir baronas Buisingenas, užėmęs paveldimas Di- 
džiojo pašto magistro Nyderlanduose pareigas ir tarnavęs Thurn 
and Taxis monopoliui. Į jo vietą buvo paskirtas kažkoks Janas 
Hinkartas, Ohaino valdovas, ištikimas Oraniečio sekėjas. Štai 
čia pirmąkart sutinkamas ir pats įkūrėjas: Ernandas Choakinas 
de Tristero y Kalavera, galbūt pamišėlis, galbūt tikras maišti- 
ninkas, o kai kas sakė, kad tiesiog sukčius. Tristero sakėsi esąs 
Jano Hinkarto pusbrolis iš ispaniškosios, teisėtos giminės ša- 
kos, tikrasis Ohaino valdovas - ir teisėtas įpėdinis visa ko, kas 
priklausė Janui Hinkartui, taip pat ir šio nesenų didžiojo ma- 
gistro pareigų. 

Nuo 1578 metų iki tol, kol Aleksandras Farnezė 1585 metų 
kovą grąžino Briuselį imperatoriui, Tristero prieš savo pusbro- 
lį kariavo tikrą partizaninį karą - jei tik Hinkartas iš tiesų buvo 
jo pusbrolis. Būdamas ispanas, jis nesulaukė daug rėmėjų. Daž- 
niausiai už kurio nors kampo tykojo pavojus jo gyvybei. Ne- 
paisant to, jis keturis kartus kėsinosi į Oraniečio pašto viršinin- 
ką, nors ir nesėkmingai. 

Farnezė išvijo Janą Hinkartą ir sugrąžino Leonardą I, Thurn 
and Taxis didįjį magistrą. Tačiau Thburn and Taxis monopoliui 
atėjo labai nepastovūs laikai. Baimindamasis ryškių polinkių į 
protestantizmą bohemiškojoje šeimos šakoje, imperatorms Ru- 
dolfas II kuriam laikui atėmė iš jos savo globą. Pašto tarnyba 
įsmuko į gilią duobę. 

Galbūt savąją sistemą Tristero įkūrė įkvėptas kokios nors vi- 

Zijos apie visą žemyną apimančią jėgos struktūrą, dabar aki- 
mirksniu nusilpusią ir susvyravusią, kurią užvaldyti galėjęs Hin- 
kartas. Regis, jo būta labai nepastovaus, jis bet kada galėjęs 
ateiti į viešą susibūrimą ir išrėžti kalbą. Vis apie tą patį, savo 
teisėto turto praradimą. Pašto monopolis užkariavimo teise prik- 
lausė Ohainui, o Ohainas kraujo teise priklausė Tristero. Jis 
pasivadino El Desheredado, Tremtinuiu, ir savo sekėjams užvil- 
ko juodas livrėjas; juoda spalva reiškusi vienintelį dalyką, kuris 
tremtyje jiems tebepriklausė: naktį. Netrukus prie savo iko- 
nografijos jis pridėjo pašto trimitą su surdina ir negyvą barsu- 
ką aukštyn užverstomis letenomis (kartais buvo manoma, kad 
pavardė Taxis kilusi iš itališko žodžio tasso, barsukas, turint 
galvoje barsuko kailio kepures, kurias dėvėjo senovės Berga- 
mo kurjeriai). Jis ėmė rengti kliūtis, puldinėjimus ir plėšimus 
palei Thurn and Taxis pašto kelius. 

Kitas kelias dienas Edipa vaikščiojo po bibliotekas ir išsa- 
miai šnekėjosi su Emoriu Borcu ir Čingiu Koenu. Ji truputį 
baiminosi dėl jų saugumo, matydama, kas dedasi visiems ki- 
tiems jos pažįstamiems. Kitą dieną po to, kai skaitė Blobo „Ke- 
liones“, ji kartu su Borcu, Greise ir studentais nuėjo į Rendolfo 
Dribleto laidotuves, išklausė bejėgiškos, prislėgtos jaunesniojo 
brolio kalbos, stebėjo raudančią motiną, gaubiamą vaiduokliš- 
ko popietės smogo, o naktį grįžo pasėdėti ant kapo ir išgerti 
muskatinio Napos slėnio vyno, kurio Dribletas per savo gyve- 
nimą išmaukė begalę statinių. Mėnulio nebuvo, žvaigždes den- 
gė smogas, visa buvo juoda kaip Tristero raitelis. Edipa sėdėjo 
ant žemės, šalo užpakalį ir svarstė, ar koks nors jos pavidalas 
neišnyko kartu su Dribletu, kaip kad jis sakė tąvakar duše. Gal- 
būt jos protas ir toliau mankštins dvasinius raumenis, kurių jau 
nebėra, gal jį išduos ir erzins vaiduoklis „aš“, kaip žmones ka- 
muoja jų amputuotos galūnės. Galbūt kada nors ji trūkstamą 

savo dalį pakeis kokiu nors protezu - tam tikros spalvos suk- 
nele, eilute iš laiško, nauju mylimuoju. Ji mintimis skverbėsi 
gilyn per šešias pėdas, kur, nors ir nelabai tikėtina, dar galėjo 
išsilaikyti kokie nors baltymai, kuriems genai liepė laikytis krū- 
voj, nepasiduoti irimui - kokia nors užsispyrusi tvermė, galbūt 
besitelkianti paskutiniam proveržiui, paskutiniam postūmiui 
aukštyn iš po Žemių, vos švytinti, senkančiomis jėgomis dar 
įsikūnijusi į trumpalaikę sparnuotą būtybę, kuriai būtina iškart 
įsiskverbti į šiltą kūną, antraip ji amžiams išsisklaidys tamsoje. 
Jei ateisi pas mane, meldė Edipa, atsinešk paskutinės nakties 
prisiminimus. Arba jei toks svoris ten neleistas, tai nors pasku- 
tinių penkių minučių - tiek galbūt užteks. Bet taip aš sužino- 
siu, ar tavo išėjimas į jūrą kaip nors susijęs su Tristero. Ar tave 
sunaikino dėl tos pačios priežasties kaip ir Hilarijų, Mučio ir 
Mecgerį - galbūt todėl, kad nusprendė, jog man tavęs neberei- 
kia. Nusprendė neteisingai. Man reikėjo tavęs. Tik atnešk man 
tą prisiminimą, ir galėsi gyventi su manim, kiek tik man bus 
duota. Ji prisiminė, kaip jo galva kabėjo duše ir sakė, galėtum 
mane įsimylėti. Bet ar būtų galėjusi jį išgelbėti? Prieš akis jai 
iškilo mergina, pranešusi apie jo mirtį. Ar jiedu mylėjo vienas 
kitą? Ar ji žinojo, kodėl Dribletas tąvakar papildė spektaklį to- 
mis dviem eilutėmis? Ar bent jis pats žinojo, kodėl? Niekas 
nebeišsiaiškins. Šimtai vargų, padrikų, susiplakusių - seksas, 
pinigai, liga, neviltis dėl savo laikų ir vietos istorijos, kas žino. 
Dramos tekstui pakeisti jis lygiai taip neturėjo aiškios priežas- 
ties kaip ir savižudybei. Ir viena, ir kita atrodė lyg kokia užgai- 
da. Galbūt - ji akimirką pajuto, kad kažkas į ją prasiskverbė, 
tarsi šviesioji sparnuotoji būtybė išties būtų radusi prieglobstį 
jos širdyje — galbūt, kilusios iš to paties klaidaus labirinto, tos 
dvi eilutės kažkokiu nepaaiškinamu būdu jam buvo naktinio 
išėjimo į beribį Ramiojo vandenyno pirmykštį kraują repetici- 

ja. Ji luktelėjo, kad sparnuotoji šviesuma praneštų saugiai atvy- 
kusi. Bet nieko negirdėjo. Dribletai, šūktelėjo ji. Signalas nuai- 
dėjo vingiuotomis smegenų grandinės myliomis. Dribletai! 

Bet dabar buvo taip pat kaip su Maksvelo demonu. Arba ji 
negali susisiekti, arba jo nėra. 

Bibliotekos nieko naujo apie Tristero neturėjo. Joms atro- 
dė, kad jis nepergyveno kovos už Nyderlandų nepriklauso- 
mybę. Kad sužinotų daugiau, turėjo aiškintis iš Tburn and 
Taxis pusės. Ten tykojo pavojai. Rodės, Emoriui Borcui vis- 
kas virsta linksmu žaidimu. Pavyzdžiui, jis laikėsi veidrodžio 
teorijos, pagal kurią bet koks sunkesnis laikas Thburn and Taxis 
turi turėti atspindį Tristero šešėlinėje valstybėje. Šią teoriją jis 
taikė aiškindamas, kodėl tas siaubingas vardas buvo užrašytas 
tik XVII a. viduryje. Kaip eilute „šis Trystero dies irae“ sužai- 
dęs autorius prisivertė taip parašyti? Kaip leidime :n folio atsi- 
dūrė Vatikano posmas su praleista „Trystero“ eilute? Iš kur at- 
sidaro drąsa netgi užsiminti apie Thburn and Taxis varžovą? Bor- 
cas manė, kad tikriausiai Tristero viduje kilusi tokia rimta krizė, 
sutrukdžiusi atsikirsti. Galbūt dėl to paties pasigailėta ir dakta- 
ro Blobo galvos. 

Tik ar derėjo Borcui paprasčiausius žodžius taip vešliai 
skleisti į tokias dirbtines rožes, po kuriomis, kurių raudono- 
je, kvapnioje prietemoje nematoma vinguriavo tamsi istorija? 
Kai Leonardas II Pranciškus, Thurn and Taxis grafas, 1628 
metais mirė, pašto viršininko pareigas perėmė jo žmona Alek- 
sandrina iš Rajaus, nors oficialiai niekada nebuvo pripažinta. 
Ji atsistatydino 1645 metais. Valdžios pasiskirstymas mono- 
polyje buvo neaiškus iki 1650 metų, kai ją perėmė naujas vy- 
riškos giminės įpėdinis, Lamoralis II Klodas Pranciškus. Tuo 
metu Briuselyje ir Antverpene sistema gerokai nusilpo. Priva- 
tūs vietiniai paštininkai perėmė tokią dalį imperatoriškosios 

rinkos, kad tuose dviejuose miestuose Thurn and Taxis atsto- 
vybės buvo uždarytos. 

Ir ką gi, klausė Borcas, į tai būtų atsakęs Tristero? Jo viduje 
tuomet būtų iškilusi kokia nors karinga grupelė, skelbianti, kad 
pagaliau priartėjo didžioji diena. Būtų siūlęs jėga sutriuškinti 
nusilpusį priešą. Bet konservatyvioji pusė tenorėtų ir toliau lai- 
kytis opozicijoje, kaip Tristero ir gyvavo tuos septyniasdešimt 
metų. Dar galbūt atsirastų, sakykime, keletas ypač įžvalgių žmo- 
nių, kurie mąstytų istoriškai, peržengdami savo laikų ribas. Bent 
vienas iš jų būtų pakankamai kietas ir numatytų Trisdešimtme- 
čio karo pabaigą, Vestfalijos taiką, Imperijos žlugimą, artėjantį 
partikuliarizmo įsigalėjimą. 

— Jis atrodo kaip Kirkas Daglas, - šaukė Borcas, - prie šono 
kardas, o jo vardas - koks nors narsuoliškas, pavyzdžiui, Kon- 
radas. Susirinkimas vyksta galiniame smuklės kambaryje, visi 
tokie prasčiokai, kaimietiškais marškiniais, kilnoja molinius bo- 
kalus, kauštelėję šūkaloja, ir staiga Konradas užšoka ant stalo. 
Minia prityla, „Europos išsigelbėjimas, - sako Konradas, - prik- 
lauso nuo susisiekimo, ar ne? Žiūrėkite, kokią suirutę kelia pa- 
vydūs vokiečių kunigaikščiai, jų šimtai, ir jie visi rezga klastas 
vieni prieš kitus ir pjaunasi tarpusavyje, veltui švaistydami Im- 
perijos stiprybę. Bet tas, kas valdys susisiekimo kelius tarp šitų 
kunigaikščių, valdys juos pačius. Vieną dieną tasai tinklas galė- 
tų suvienyti Europą. Todėl siūlau jungtis su senais mūsų prie- 
šais Thurn and Taxis...“ Visi rėkia ne, niekada, lauk išdaviką, 
kol padavėja, dailutė mergelė, įsimylėjusi Konradą, kaukšteli 
bokalu didžiausiam rėksniui per galvą. „Kartu, - tęsia Konra- 
das, - mūsų sistemos būtų nenugalimos. Galėtume atsisakyti 
aptarnauti Imperijos priešininkus. Be mūsų niekas negalėtų vesti 
kariuomenės, gabenti žemės ūkio produktų, nieko. Jei koks 
kunigaikštukas mėgintų įkurti savo kurjerių sistemą, mes ją iš- 

stumtume. Mes, tiek laiko buvę tremtiniai, galėtume paveldėti 
Europą!“ Nesibaigiančios katutės. 

— Bet juk Imperija vis dėlto iširo, - tarė Edipa. 

— Na, - suabejojo Borcas, - karingoji ir konservatyvioji gru- 
puotės visiškai susipyksta ir nieko negali nuspręsti, kadangi Kon- 
radas ir jo įžvalgioji grupelė yra puikūs žmonės, tai mėgina 
kaip nors jiems tarpininkauti, bet kol galiausiai visi susitaiko, 
jų jau niekam nebereikia, imperijai galas, Thurn and Taxis de- 
rėtis nebenori. 

O žlugus Šventajai Romos imperijai tarp kitų nuostabių ap- 
gaulių amžiams pražūva ir Thurn and Taxis teisėtumo ištaka. 
Atsiranda begalė paranojos galimybių. Jei Tristero sugeba bent 
iš dalies išlaikyti slaptumą, jei Thurn and Taxis aiškiai nesusi- 
gaudo, kas jų priešas, ar kaip toli siekia jo įtaka, tai daugelis jų 
turėtų įtikėti kažkuo panašiu į skurvhamitų aklą, automatinį 
antiDievą. Kad ir kas jis būtų, jis turi galios žudyti jų raitelius, 
ant jų kelių su griausmais pasiųsti nuošliaužas, aplinkiniais ke- 
liais įkurti naujus vietinius varžovus, o dabar dar ir valstybi- 
nius pašto monopolius; išardyti jų Imperiją. Tai jų laikų šmėk- 
la, užsimojusi prikirpti Thurn and Taxis uodegą. 

Tačiau per kitus pusantro šimto metų paranoja blėsta, nes 
atrandamas pasaulietiškasis Tristero. Galia, visažinystė, be- 
veidė pagieža — savybės, kurios buvo anksčiau perkeliamos 
istorijos principui, Zeitgeist, dabar perkeliamos jau žmogiš- 
kam priešui. Apie 1795 metus jau teigiama, kad Tristero su- 
režisavo visą Prancūzijos revoliuciją vien tam, kad būtų išleis- 
tas 3-iųjų metų Frimero 9-osios atsišaukimas, kuriuo įtvirti- 
namas Thburn and Taxis pašto monopolio Prancūzijoje ir 
Nyderlanduose galas. 

— O kas taip teigė, - paklausė Edipa. - Ar jūs tą kur nors 
skaitėt? 

— Negi niekas nebūtų taip sugalvojęs? —- atsakė Borcas. - O 
gal ir ne. 

Ji toliau nebesiginčijo. Jai jau į nieką nebesinorėjo gilintis. 
Pavyzdžiui, ji taip ir nepaklausė Čingio Koeno, ar Ekspertų 
komitetas ką nors atsakė apie jo nusiųstus ženklus. Žinojo, kad 
darsyk nuvažiavusi į „Vakarės“ prieglobstį pasišnekėti su se- 
nuoju ponu Totu apie jo senelį, jį irgi rastų mirusį. Žinojo, kad 
turėtų parašyti K. da Čingadui, nesuprantamosios knygiūkštės 
leidėjui, bet neparašė, ir nė nepaklausė, ar parašė Borcas. Blo- 
giausia, ji pastebėjo, kad kvailiausiais būdais stengiasi išvengti 
pokalbių apie Rendolfą Dribletą. Vos pasirodydavo mergina, 
matyta per šermenis, Edipa rasdavo kokią priežastį pabėgti iš 
susiėjimo. Jautėsi išduodanti Dribletą ir save. Bet nieko neda- 
rė, baimindamasi, kad jos nušvitimas neperžengtų kokių nors 
ribų. Kad, pavyzdžiui, neperaugtų ir jos nepasiglemžtų. Kai Bor- 
cas vieną vakarą paklausė, ar galėtų pasikviesti D'Amiką iš Niu- 
jorko universiteto, Edipa atkirto, kad ne; perdėm skubiai, per- 
dėm nervingai. Jis daugiau apie jį nebekalbėjo, ir, žinoma, ji 
taip pat. 

Bet vieną vakarą ji darkart apsilankė „Skope“, nerami, vie- 
na, baimindamasi to, ką gali užtikti. Užtiko Maiką Falopijaną, 
užsiauginusį poros savaičių barzdą, atsagstytais chaki spalvos 
marškiniais, kareiviškomis kelnėmis be atvartų ir diržo kilpe- 
lių, dviejų sagų kareivišku švarku, vienplaukį. Jį supo prasčio- 
kai, lakantys šampano kokteilius ir bliaunantys užstalės dai- 
nuškas. Išvydęs Edipą, jis plačiai išsišiepė ir pamojo prieiti. 

— Oho, - pasakė ji, - kaip tu atrodai. Lyg išsiruošęs į žygį. 
Mokyti maištininkų kur nors kalnuose. 

Visas prieinamas Falopijano kūno dalis apsivijusios mergi- 
nos piktai dėbtelėjo. 

- Čia revoliucinė paslaptis, - nusikvatojo jis ir sumosavęs 

rankomis nusikratė poros gerbėjų. - Nagi dinkit visos iš čia, 
noriu su ja pašnekėti. 

Kai jų jau niekas negalėjo nugirsti, jis pažvelgė į ją meiliai, 
irzliai, galbūt ir truputėlį gundomai. 

— Kaip einasi tavo tyrinėjimai? 

Ji davė jam trumpą ataskaitą. Jis tylomis išklausė, ir jo veido 
išraiška pamažu darėsi neatpažįstama. Jai ji nepatiko. Norėda- 
ma jį paerzinti, pridūrė: 

— Keista, kad jūs ta sistema nesinaudojat. 

— Ar mes pogrindyje? — atrėžė jis gana švelniai. - Ar mes 
atstumtieji? 

— Turėjau galvoje... 

— Gal mes tos sistemos dar nesusiradom, - kalbėjo Falopi- 
janas. - O gal ji mūsų neprisileido. O gal mes naudojamės 
Š.L.A.M.Š.T.A.S., bet čia paslaptis, - Kambarį užliejo elektro- 
ninė muzika. - Bet yra ir kita tikimybė. 

Ji nujautė, ką jis pasakys, ir ėmė nesąmoningai griežti krū- 
miniais dantimis. Pastarosiomis dienomis įsitaisė tokį nervin- 
gą Iprotį. 

— Ar tau, Edipa, nešovė į galvą, kad kažkas tave kvailina? 
Kad čia viskas apgavystė, galbūt prieš mirtį sumanyta Invera- 
rčio? 

Jai šovė į galvą. Tačiau Edipa atkakliai priešinosi, kad ne- 
pažvelgtų į tokią tikimybę tiesiai arba net ir atsitiktinai, kaip 
kad būna su mintimis, jog vieną dieną reikės mirti. 

— Ne, - atsakė ji, - būtų nesąmonė. 

Falopijanas stebėjo ją kone užjaučiamai. 

— Turėtum, - pratarė tyliai, - tikrai turėtum tai apmąstyti. 
Surašyk, kas nepaneigiama. Patikimas žinias. O tada surašyk 
viską, ką tik nuspėjai, prikūrei. Bent pažiūrėk, kas iš to išeis. 

— Na gerai, - šaltai atsakė ji, - pradžiai tiek. O kas toliau? 

Jis nusišypsojo, galbūt dabar mėgindamas išgelbėti tai, kas 
tuojau be garso tėkšis, o ore tarp jų vis plėtėsi nematomas įtrū- 
kių tinklas. 

— Nepyk. 

— Manyčiau, reiktų patikrinti mano šaltinių patikimumą, - 
tęsė Edipa maloniai, - tiesa? 

Jis nieko nebeatsakė. 

Ji atsistojo, pagalvojo, ar jos šukuosena tvarkinga, ar neatro- 
do atstumta ar isteriška, ar jie nesukėlė triukšmo. 

— Žinojau, kad tu pasikeisi, Maikai, - pridūrė, — nes visi aplink 
mane keičiasi. Bet dar niekas nebuvo pradėjęs manęs nekęsti. 

— Kaip tai nekęsti... - Jis papurtė galvą ir nusijuokė. 

— Jei pritrūktumėt rankovių raiščių ar ginklų, ieškokit Vint- 
ropo Tremeino, prie greitkelio. „Tremeino Svastikos parduo- 
tuvė“. Pasakyk, kad pažįsti mane. 

— Ačiū, bet mes jau bendradarbiaujam. 

Ji paliko jį, su ta pakeista kubietiška uniforma, nudūrusį 
žvilgsnį į grindis, laukiantį, kol grįš prasčiokai. 

Na, o kaipgi jos šaltiniai? Ji iš tiesų vengė šito klausimo. 
Vieną dieną susijaudinęs paskambino Čingis Koenas ir paprašė 
jos užeiti pasižiūrėti, ką jis ką tik gavęs paštu, JAV paštu. Tai 
buvo senas amerikietiškas pašto ženkliukas, ant jo pavaizduo- 
tas pašto trimitas su surdina, nustipęs aukštielninkas barsukas 
ir įrašytas devizas: ŠTAI LAUKIAM APRIMĘ MES ŠLOVINGO 
TRISTERO ATĖJIMO SUVISAM. 

— Ak, štai ką tai reiškia, - pasakė Edipa. - Kur jį gavot? 

— Iš draugo, - atsakė Koenas, vartydamas apdriskusį Scot 
katalogą, - San Franciske. 

Kaip visuomet, ji nepaklausė nei vardo, nei adreso. 

— Keista. Jis sakėsi neradęs šito ženkliuko kataloguose. Bet 
aš radau. Žiūrėkit, įklijoje. 

Knygos pradžioje buvo įklijuotas popieriaus lapelis. Ant jo 
pavaizduotas pašto ženkliukas turėjo numerį 163L1, vadinosi 
„Iristero greitasis paštas, San Franciskas, Kalifornija“, ir jo tik- 
roji vieta buvo vietiniame sąraše tarp numerio 139 (Trečiosios 
aveniu pašto skyrius, Niujorkas) ir 140 (Jungtinis paštas, irgi iš 
Niujorko). Edipa, vedama svaiginančios nuojautos, atsivertė 
galinį viršelį ir rado Zapfo antikvariato lipduką. 

— Aišku, - gynėsi Koenas, - nuvažiavau ten kartą aplankyti 
pono Mecgerio, kol jūs buvot išvykusi. Matot, čia Scot Specia- 
lized, amerikietiškų pašto ženklų katalogas, kurio paprastai ne- 
seku. Mane labiau domina europietiški ir kolonijiniai. Bet jūs 
sužadinot mano smalsumą, todėl... 

— Aišku, - atsakė Edipa. Bet kas gali įklijuoti įkliją. Ji grįžo į 
San Narcizą darsyk peržiūrėti Inveraričio turtų. Be abejo, visas 
prekybos centras, kuriame buvo įsikūręs Zapfo knygynėlis ir 
Tremeino krautuvėlė, priklausė Piersui. Be to, jam priklausė ir 
„Tanko“ teatras. 

Na gerai, sakė sau Edipa, žirgliodama po kambarį į kulnus 
nukritusia širdim, laukdama kažko labai siaubingo, na gerai. 
Neišvengiama, tiesa? Visi keliai, kurie atveda prie Tristero, taip 
pat gali vesti ir į Inveraričio įmonę. Netgi Emoris Borcas, su 
savo Blobo „Kelionėmis“ (ji neabejojo, kad paklaususi išgirstų, 
jog ta knyga irgi pirkta pas Zapfą), dabar dėsto San Narcizo 
kolegijoje, dosniai remiamoje velionio. 

Ir ką tai reiškia? Kad Borcas, kaip 17 Mecgeris, Koenas, 
Dribletas, jūreivis su tatuiruote San Franciske, jos matyti 
Š.L.A.M.Š.T.A.S. laiškanešiai - visi jie Pierso Inveraričio žmo- 
nės? Nupirkti? Ar tiesiog ištikimi, dirba už dyką, dėl pramo- 
gos, kažkokios milžiniškos išdaigos, jo suregztos jai pažeminti 
ar pakankinti, ar priversti morališkai tobulėti? 

Pasikeisk vardą į Mailzą, Dyną, Seržą ir/arba Leonardą, bran- 

gioji, patarė ji savo atspindžiui tos blausios popietės nušviesta- 
me tualetinio stalelio veidrodyje. Žmonės sakys, kad tau para- 
noja. Žmonės. Arba tikrai be jokių LSD ar kitų indolo alkaloi- 
dų nuklydai į slaptą sapno apstumą, nematomą tirštumą; į tinklą, 
kuriuo iš tikrųjų bendrauja x skaičius amerikiečių, oficialiai val- 
diškai pašto sistemai šeriančių melą, kasdienes banalybes, kar- 
čias dvasinio skurdo apraiškas; gal netgi į tikrą išeitį iš ankštu- 
mo, gyvenimo nuspėjamumo, į gabalus draskančio visus tau 
pažįstamus amerikiečius, taip pat ir tave, mieloji. Arba tau vis- 
kas vaidenasi. Arba prieš tave suregztas sąmokslas, toks bran- 
gus ir sudėtingas, į kurio rengimą įėjo pašto ženklų ir senovi- 
nių knygų klastojimas, nuolatinis tavo veiksmų stebėjimas, pašto 
trimito atvaizdo paskleidimas po visą San Franciską, bibliote- 
kininkų papirkinėjimas, profesionalių aktorių samdymas ir dar 
Piersas Inveraričis žino kas; visa apmokėta įmonės lėšomis ar- 
ba per daug slaptai, arba per daug sudėtingai, kad tavo neteisi- 
ninkės protas susivoktų, nors ir esi viena iš testamento vykdy- 
tojų; visa taip painu, kad turėtų reikšti daugiau nei šiaip kokią 
išdaigą. Arba tu įsivaizduoji štai tokį sąmokslą, o tokiu atveju 
esi trenkta, Edipa, išbarstei varžtelius. 

Šitokias, atidžiai pažiūrėjusi, ji įžvelgė galimybes. Simetriš- 
kai keturias. Nė viena iš jų jai nepatiko, bet ji vylėsi esanti pro- 
to ligonė; kad iš tiesų tėra tik tiek. Tąnakt ji valandų valandas 
prasėdėjo per daug atbukusi netgi kad prisigertų, ir mokėsi kvė- 
puoti vakuume. Nes aplink, o Dievulėliau, vėrėsi tuštuma. Nie- 
kas negalėjo jai padėti. Niekas visame pasaulyje. Jie visi arba 
pasidarė narkomanai, arba išprotėjo, arba atsigręžė prieš ją, 
arba mirė. | 

Jai ėmė mausti seniai sugydytus dantis. Ji ištisas naktis pra- 
gulėdavo spoksodama į lubas, paryškintas rausvo San Narcizo 
dangaus švytėjimo. Arba išmiegodavo aštuoniolika valandų, pri- 

sigėrusi migdomųjų, o atsibusdavo išsekusi, vos begalėdama 
pastovėti ant kojų. Pasitarimuose su judriu, greitakalbiu seniu, 
kuris buvo naujasis įmonei paskirtas patarėjas teisės klausimams, 
dėmesį ji tesutelkdavo kelioms sekundėms, o nervingai kikeno 
daugiau, negu kalbėjo. Ją netikėtai apimdavo šleikštulio prie- 
puoliai, trunkantys nuo penkių iki dešimties minučių, jausda- 
vosi tiesiog šuniškai, o paskui viskas išnykdavo lyg niekad nė 
nebuvę. Ją kankino galvos skausmai, košmarai, menstruaci- 
niai spazmai. Vieną dieną ji nuvažiavo į Los Andželą, telefo- 
nų knygoje susirado pirmą pasitaikiusią daktarę, nuėjo pas ją 
ir pasisakė mananti, kad laukiasi. Jos susitarė padaryti tyri- 
mus. Vietoje savo vardo Edipa įrašė „Greisė Borc“ ir kitą kar- 
tą nebeatėjo. 

Čingis Koenas, anksčiau buvęs toks nedrąsus, dabar kas ant- 
rą dieną vis pranešdavo po naują džiaugsmingą naujieną - įra- 
šą sename Zumsteino kataloge, miglotą draugo iš Karališko- 
sios filatelininkų draugijos prisiminimą aukcione Drezdene 
1923 metais kataloge mačius kažkokį pašto trimitą su surdina; 
o kartą - rankraštį, atsiųstą kito draugo iš Niujorko. Tai neva 
buvęs vertimas straipsnio iš žymiosios Žano Batisto Moano Bib- 
liotbegue des Timbropbiles 1865 metų numerio. Rankraštis pri- 
minė Borco kostiumines dramas, jame buvo pasakojama apie 
baisų skilimą Tristero gretose Prancūzijos revoliucijos metais. 
Kaip teigiama neseniai atrastuose ir iššifruotuose grafo Raulio 
Antuano de Vuzjė, Tour et Tassis markizo dienoraščiuose, vie- 
na Tristero šaka niekada nesusitaikė su Šventosios Romos im- 
perijos žlugimu ir Revoliuciją manė esant tik laikiną pamišimą. 
Taip pat, būdami aristokratai, jie jautė pareigą padėti Thburn 
and Taxis ištverti užklupusias nelaimes ir pamėgino pasiaiškin- 
ti, ar toji giminė apskritai priimtų paramą. Po tokių jų veiksmų 
Tristero skilo su trenksmu. Milane vykusiame suvažiavime sa- 

vaitę netilo ginčai, įgyta priešų visam gyvenimui, skyrėsi šei- 
mos, liejosi kraujas. Galiausiai užmojo paremti Thurn and Taxis 
atsisakyta. Daugelis konservatyviųjų narių, nusprendę, kad jų 
pasmerkimas neatšaukiamas, pasitraukė iš Tristero. Taigi, dai- 
liai baigėsi straipsnis, organizacijai priartėjo istorinio užtemi- 
mo valanda. Nuo Austerlico mūšio iki 1848 metų vargų Triste- 
ro šiaip taip tvėrė, netekęs beveik visų aukštakilmių globėjų, 
anksčiau išlaikiusių organizaciją; dabar jie tenešiojo anarchistų 
laiškus, veikė tik užkampiuose - Vokietijoje talkininkavo liūd- 
nos dalios Frankfurto asamblėjai, Budapešte tarp barikadų, gal 
netgi tarp Juros laikrodininkų, rengdami juos M. Bakunino atėji- 
mui. Tačiau didžioji dauguma narių 1849-1850 metais pabėgo 
į Ameriką, kur dabar, be abejo, aptarnauja tuos, kurie mėgina 
numalšinti Revoliucijos liebsnas. 

Daug abejingesnė, nei būtų buvusi prieš savaitę, Edipa paro- 
dė rankraštį Borcui. 

— Visi Tristero pabėgėliai po 1849 metų neramumų atvyksta 
į Ameriką, - atrodė jam, - kupini vilčių. Bet ką jie ten randa? — 
Jis neklausė, toks buvo jo žaidimas. - Vargus. 

Apie 1845 metus Jungtinių Valstijų vyriausybė vykdė didžiulę 
pašto reformą, mažino kainas, daugumą nepriklausomų pašto 
tarnybų privedė prie bankroto. Aštuntajame ir devintajame de- 
šimtmetyje bet kokia nepriklausoma pašto įmonė, pamėginusi 
varžytis su valdiška, iškart būdavo užgniaužiama. Atvykę 1849— 
1850 metais, Tristero nė negalėjo svajoti pradėti ten, kur baigė 
Europoje. 

— Taigi jie tiesiog tveria, - kalbėjo Borcas, - griebęsi sąmoks- 
lo. Į Ameriką plūsta kiti imigrantai, ieškantys laisvės nuo per- 
sekiojimų, kultūros tolerancijos, galimybių pritapti šiame pa- 
sauliniame katile. Prasideda Pilietinis karas, dauguma jų, bū- 
dami liberalai, eina į jį, kad išsaugotų Sąjungą. Bet Tristero ne. 

Jie tik pakeitė priešininką. 1861 metais jie jau puikiai įsitvirti- 
nę, jų taip lengvai nebeužgniauši. Kol Pony Express kovoja su 
dykumom, laukiniais ir barškuolėmis, Tristero savo darbuoto- 
jus skubiai moko sijų ir atapaskų tarmių. Persirengę indėnais, 
jų pasiuntiniai skverbiasi į Vakarus. Jie visada pasiekia Pakran- 
tę, nė vienas nepražūva, jiems nė plaukelis nuo galvos nenukren- 
ta. Dabar jų taktika - tyla, apsimetinėjimas, draugiškumu pri- 
dengtas priešinimasis. 

— O kaip tuomet suprasti tą Koeno ženkliuką? Štai Laukiam 
Aprimę Mes Šlovingo Tristero Atėjimo Suvisam. 

— Jaunystėje jie buvo atviresni. Vėliau, kai juos ėmė vaikytis 
FTB, perėjo prie pašto ženklų, kurie atrodė beveik tobulai, bet 
ne visiškai. 

Edipa juos mokėjo atmintinai. Tamsiai mėlyname 15 centų 
ženkle, skirtame 1893 metų Kolumbo parodai („Kolumbas skel- 
bia savo atradimą“), trijų paštininkų ženklo dešinėje klausan- 
čių naujienų veidai vos vos pakeisti taip, kad juose atsispindi 
nevaldomas siaubas. Trijų centų „Amerikos motinų“ pašto ženk- 
le, išleistame 1934 metų Motinos dienos proga, gėlės Vistlerio 
motinai iš kairės pakeistos šunvyšne, saulašare, nuodingąja ge- 
bene ir dar keliomis, kurių Edipa niekada nebuvo mačiusi. 1947 
metų Šimtmečio pašto ženkle, išleistame minint didžiąją pašto 
reformą, reiškusią privačių paštininkų galą, kairiajame apati- 
niame kampe pavaizduoto Pony Express raitelio galva pakreip- 
ta klaikiu gyviesiems neįmanomu kampu. Tamsiai violetinia- 
me 1954 metų eiliniame 3 centų pašto ženkle Laisvės statula 
vos pastebimai grėsmingai šypsosi. Briuselio parodai paminė- 
ti 1958 metais išleistas pašto ženklas vaizdavo JAV paviljoną 
Briuselyje iš oro, o truputį nuošaliau nuo kitų mažutėlyčių 
mugės dalykų aiškiai matėsi žirgo ir jojiko figūrėlė. Dar buvo 
Pony Express ženklas, kurį Koenas jai parodė per pirmąjį su- 

sitikimą, 4 centų „Linkolnas“ su užrašu U. S. Potsage, kraupu- 
sis 8 centų oro pašto ženklas, užklijuotas ant tatuiruoto jūrei- 
vio laiško San Franciske. 

— Na, įdomu, - pasakė ji, - jei tik straipsnis nesuklastotas. 

— Tą patikrinti neturėtų būti labai sudėtinga, - atsakė Bor- 
cas, žiūrėdamas jai tiesiai į akis. - Gal pabandykit? 

Dantis ėmė skaudėti dar labiau, ji sapnavo grėsmingus bekū- 
nius balsus, nuo kurių nėra išsigelbėjimo, tylią veidrodžių 
prieblandą, iš kurios tuoj kažkas išeis, ir tuščius jos laukiančius 
kambarius. Ginekologai nemoka ištirti, ko ji laukiasi. 

Vieną dieną jai paskambino Koenas ir pranešė, kad jau pasi- 
rengta aukcione parduoti Inveraričio pašto ženklų kolekciją. 
Tristero „klastotės“ buvo parduodamos kaip 49-oji prekė. 

— Ir dar šis tas gana keista, ponia Mas. Pasirodė naujas kny- 
ginis pirkėjas, apie kurį anksčiau nieko negirdėjau nei aš, nei 
kuri vietinė firma. Taip beveik niekada nebūna. 

— Kas toks? 

Koenas paaiškino, kad būna salės pirkėjai, kurie patys ateina 
į aukcioną, ir knyginiai pirkėjai, kurie pasiūlymus siunčia paštu. 
Tuos pasiūlymus aukcioną rengianti firma surašo į specialią kny- 
gą, todėl jie taip ir vadinami. Paprastai viešai neatskleidžiama, 
kam atstovauja „knyginis“. 

— Tai iš kur tuomet žinot, kad jis svetimas? 

— Taip kalbama. Jis elgiasi kaip baisus slapukas - jam atsto- 
vauja agentas, C. Morisas Šriftas, labai geras ir padorus žmo- 
gus. Vakar Morisas kreipėsi į aukciono organizatorius ir pra- 
nešė, kad jo klientas norėtų iš anksto apžiūrėti mūsų klastotes, 
49-ąją prekę. Paprastai tam neprieštaraujama, jeigu Žinoma, 
kas nori apžiūrėti prekę ir jei tas žmogus sutinka apmokėti pašto 
bei draudimo išlaidas ir viską grąžinti per 24 valandas. Bet Mo- 
risas ėmė slapukauti, neišdavė kliento pavardės ir išvis nieko 

apie jį. Pasakė tik, kad, kiek jam žinoma, jis svetimšalis. Kadan- 
gi įmonė konservatyvi, jie, aišku, atsiprašė ir atsisakė parodyti 
prekę. 

— Ir ką jūs manot? - paklausė Edipa, jau daugmaž nujausda- 
ma, ką jis pasakys. 

— Kad paslaptingasis pirkėjas gali būti iš Tristero, - atsakė 
Koenas. - Jis pamatė prekės aprašymą aukciono kataloge. Ir 
nenori, kad Tristero buvimo įrodymai pakliūtų bet kam. Įdo- 
mu, kokią jie pasiūlys kainą. 

Edipa grįžo į „Aido dvarą“ gerti burbono, kol nusileis saulė 
ir visiškai sutems. Tada išvažiavo pasivažinėti greitkeliu be švie- 
sų, žiūrėdama, kas atsitiks. Bet ją saugojo angelai. Vos po vi- 
durnakčio ji užėjo į telefono būdelę apleistame, nepažįstama- 
me, tamsiame San Narcizo rajone. Paprašė operatorės sujungti 
su „Graikišku“ baru San Franciske, atsiliepusiam melodingam 
balsui apibūdino spuoguotą pasišiaušėlį Anoniminį inamoratą, 
su kuriuo ten kadaise šnekėjosi, ir laukė, o akis ėmė graužti 
nepaaiškinamos ašaros. Pusė minutės stiklų skambėjimo, juo- 
ko pliūpsnių, muzikos automato garsų. Tada jis atsiliepė. 

— Čia Arnoldas Snarbas, - pasakė ji springdama. 

— Buvau berniukų tualete, - atsakė jis, - vyrų tualete buvo 
eilė. 

Užtrukdama mažiau nei minutę, ji jam skubiai papasakojo, 
ką sužinojo apie Tristero, kas atsitiko Hilarijui, Mučio, Mecge- 
riui, Dribletu:, Falopijanui. 

— Taigi tu, - baigė ji, - esi vienintelis man likęs. Nežinau tavo 
vardo ir nenoriu žinoti. Bet privalau išsiaiškinti, ar tau buvo 
taip liepta. Netyčia mane susitikti ir papasakoti savo istoriją 
apie pašto trimitą. Matai — tau čia gal ir išdaiga, bet man jau 
kelios valandos kaip nebe. Aš prisigėriau ir važinėjausi šitais 
greitkeliais. Kitą kartą galiu imtis ryžtingesnių veiksmų. Dėl 

Dievo meilės, žmogaus gyvybės, ar ką tu gerbi, prašau tavęs. 
Padėk man. 

— Arnoldai, —- pradėjo jis. Ilgą laiką girdėjosi vien baro 
triukšmas. 

— Viskas baigta, - pridūrė ji. - Man jau gana. Nuo šiol aš 
tik stengsiuosi nuo jų atsiriboti. Tu laisvas. Nebeatsakingas. 
Pasakyk man. 

— Jau per vėlu, - atsakė jis. 

— Man? 

— Man. 

Jai nespėjus paklausti, ką jis turi galvoje, jis padėjo ragelį. Ji 
nebeturėjo monetų. Kol nusigaus kur nors, kur galėtų išsikeisti 
banknotą, jo ten nebebus. Ji stovėjo tarp viešojo telefono bū- 
delės ir išsinuomotos mašinos, naktyje, visiškai atskirta nuo 
pasaulio, ir mėgino atsigręžti į jūrą. Bet nebeturėjo atspirties 
taškų. Ji apsisuko, balansuodama ant vieno smailaus kulniuko, 
kalnų irgi nerado. Lyg nebebūtų užtvarų tarp jos ir viso kito 
pasaulio. Tą akimirką San Narcizas jai prarado (tyrai, akimirks- 
niu, kupliai, kaip nepriekaištingas orkestro akordas, iškeltas į 
žvaigždes ir švelniai suskambėjęs), atsisakė paskutinių išskirti- 
numo liekanų; vėl virto tik vardu, vėl ištirpo amerikietiškame 
plutos ir mantijos tęstinume. Piersas Inveraričis išties miręs. 

Ji paėjėjo palei geležinkelio bėgių atkarpėlę šalia greitkelio. 
Bėgiai šen bei ten šakojosi į gamyklos teritoriją. Galbūt ir šios 
gamyklos priklausė 1r Piersui. Bet net jei jam būtų priklausęs 
visas San Narcizas, koks gi dabar skirtumas? San Narcizas tai 
vardas; taškas tarp mūsų įtemptų sapnų įrašų ir to, kuo sapnai 
virsta stiprioje dienos šviesoje, akimirksnio škvalas arba viesu- 
lo smūgis tarp aukštesnių, labiau žemyninių įvykių - grupinių 
kančių ir nepriteklių audrų sistemų, vyraujančių pertekliaus vė- 
jų. Tęstinumas tikras, San Narcizui nėra ribų. Dar niekas ne- 

mokėjo jų nubrėžti. Prieš daugelį savaičių ji užsimojo išsiaiš- 
kinti, kas liko po Inveraričio, nė nenutuokdama, kad jo paliki- 
mas - Amerika. 

Gal Edipa Mas vis dar galėtų jį paveldėti; gal taip buvo para- 
šyta testamente, užkoduota, galbūt ir nuo paties Pierso, ku- 
riam galva tuomet buvo užimta kokios nors svaigios jo paties 
tąsos, kokio nors svečio, kokios nors užduoties? Nors ji dau- 
giau jau niekada nebegalės atsiminti velionio pasipuošusio, po- 
zuojančio, šnekančio ir atsakančio, ji taip pat niekada nebe- 
nustos naujai gimusios užuojautos jo pastangoms išsivaduoti iš 
akligatvio, iš jo paties susikurtos mįslės. 

Nors jis su ja neaptarinėdavo savo verslo, ji žinojo, kad dale- 
lė jo niekada negalėtų baigti lygiosiomis, visada veržtųsi už bet 
kokios jos sugalvotos dešimtosios dalies žymos; jos meilė, kad 
ir kokia ji būtų buvusi, nederėjo prie jo poreikio turėti, keisti 
žemę, atverti naujus horizontus, pradėti asmeninius nesutari- 
mus, įvesti naujus augimo tempus. „Iegu viskas šokinėja, - kartą 
pasakė jis jai, — ir visa paslaptis, tik tegu viskas šokinėja.“ Jis 
tikriausiai žinojo, kai rašė testamentą, kai žvelgė vaiduokliui į 
akis, kad tas šokinėjimas tuoj sustos. Galbūt jis parašė testa- 
mentą vien buvusiai meilužei pakamuoti; būdamas taip ciniš- 
kai įsitikinęs, kad išnyks kaip dūmas, galėjo atsisakyti bet ko- 
kių kitų vilčių. Galbūt jo kartėlis buvo toks gilus. Bet ji nežino- 
jo. Galbūt jis pats atrado Tristero ir užšifravo jį testamente, 
palikdamas lygiai tiek užuominų, kad ji būtinai pastebėtų. O 
galbūt jis netgi mėgino pergyventi mirtį, kaip paranoikas; gal 
tai paprasčiausias sąmokslas prieš mylimąją. Ar šitoks iškrypi- 
mas galiausiai nebūtų per daug sunkus, kad pati mirtis nebesu- 
gebėtų jo sutramdyti, ar šitoks sąmokslas pagaliau sukurtas per 
daug gudriai, kad ir pats tamsos Angelas nebesugebėtų savo 
bejausme viceprezidento galva aprėpti visų įmanomų tikimy- 

bių? Ar kažkas praslydo, ir taip Inveraričis mažutėlaičiu skirtu- 
mu įveikė mirtį? 

Bet ji žinojo, nuleidusi galvą sliūkindama per sąnašas ir jose 
snaudžiančias fosilijas, kad tebesama ir tos kitos galimybės. Kad 
viskas tiesa. Kad Inveraričis tiesiog numirė, ir nieko daugiau. 
Tik pamanyk, o Dievulėliau, jei iš tiesų yra Tristero, ir jei ji iš 
tikrųjų netyčia jį užtiko. Jei San Narcizas ir įmonė niekuo ne- 
siskiria nuo visų kitų miestų ar įmonių, tai pagal šį tęstinumą ji 
būtų galėjusi rasti Tristero bet kurioje kitoje savo respublikos 
vietoje, per bet kurį iš šimtų vos pridengtų įėjimų, šimtus apsi- 
metinėjimų, jei tik būtų ieškojusi. Ji minutę stabtelėjo tarp plie- 
ninių bėgių, iškėlė galvą, lyg uosdama orą. Staiga susivokė sto- 
vinti ant kietos, ištemptos esaties - lyg danguje jai būtų sušvitę 
žemėlapiai, ji žinojo, kad šie bėgiai driekiasi kitų link, kitų, 
žinojo, kaip jie lyg nėriniai margina, gilina tikrą didžiąją ją gau- 
biančią naktį. Jei tik ji būtų ieškojusi. Ji prisiminė senovinius 
miegamuosius vagonus, paliktus ten, kur baigėsi pinigai arba 
kur dingo keleiviai, tarp žalių ūkių lygumų, kur kabo skalbi- 
niai, iš lenktų kaminų rūksta dūmai. Ar šitie skvoteriai bendra- 
vo su kitais per Tristero; ar jie padėjo pratęsti tris šimtus metų 
giminės tremties? Dabar jau tikriausiai visi pamiršo, kur buvo 
Tristero tėvonija, kaip vieną dieną galbūt pamirš ir Edipa. -Ką 
beliko paveldėti? Toji Inveraričio testamente užslėpta Ameri- 
ka, kieno ji? Ji prisiminė kitus nevažinėjančius krovininius va- 
gonus, kur ant grindų lentų sėdėjo vaikai 1r linksmi dainavo 
kartu su mamos kišeniniu radijo imtuvu; kitus skvoterius, iš- 
tempusius brezentines stogines už kiekvienos šypsančios greit- 
kelio reklamos lentos, arba miegančius laužynuose, išardytuo- 
se sudaužytų Plymutų kėbuluose, arba netgi išdrįstančius per- 
nakvoti ant stulpų iškeltose darbininkų palapinėse, lyg vikšrai 
susisukusius telefonų laidų raizginyje, apsigyvenusius pačiame 

variniame ir nešventame bendravimo stebukle, netrukdomus 
nebylių srovių, mirgančių savo myliomis, visą naktį, tūkstan- 
čiais negirdimų pranešimų. Ji prisiminė, kaip klausėsi klajūnų, 
amerikiečių, savo kalba šnekančių atsargiai, taisyklingai, lyg 
būtų tremtyje iš kur nors kitur, iš nematomos, bet su jos pačios 
kraštu sutampančios šalies; ir žmones, vaikščiojančius pakelė- 
mis naktį, nušvintančius ir pranykstančius automobilio žibintų 
šviesoje, nė nežvilgtelinčius, per toli nuo bet kokios vietovės, 
kad turėtų aiškų kelionės tikslą. Ir balsai prieš ir po velionių, 
kurie aklai skambinėjo tamsiausiomis, lėčiausiomis valandomis, 
nepaliaudami ieškoti telefono diske dešimties milijonų galimy- 
bių tos stebuklingosios Kitos, kuri atsiskleis per relių ūžesį, mo- 
notoniškas įžeidimų, purvo, svajonių, meilės litanijas, kurių rūs- 
tus kartojimas vieną dieną būtinai sukels neįvardijamą veiks- 
mą, pripažinimą, Žodį. 

Kiek žmonių dalijosi Tristero paslaptimi ir jo tremtimi? Ką 
pasakytų palikimo bylų teisėjas, jei ji kokį nors palikimą išda- 
lintų jiems visiems, visiems tiems bevardžiams, gal kaip pradinį 
įnašą? O varge. Jis per mikrosekundę ją prigriebtų, primintų 
jai testamento raidę, išplūstų ją, per visą Apelsinų apygardą 
apskelbtų savavale ir laisvamane, senį iš Varpo, Vistfulo, Kubi- 
čeko ir Makminguso įtaisytų vykdytoju de bonis non, ir tiek ji 
tematytų kodą, žvaigždynus, slaptuosius paveldėtojus. Kas ži- 
no? Galbūt ją taip užvaikytų, kad ji pati prisijungtų prie Triste- 
ro, jei tik jis yra, jo prieblandoje, slaptume, laukime. Visų svar- 
biausia laukime; jei ne dar vieno derinio palankių aplinkybių, 
kurių dėka žemė nė netrūktelėjusi ir necyptelėjusi priglaudė 
savo minkštame kūne San Narcizą, tai mažiausiai, mažų ma- 
žiausiai, laukime pasirinkimų simetrijos, kurią būtų galima 1š- 
skaidyti, nuo kurios būtų galima nukrypti. Ji daug girdėjo apie 
atstumtas vidutinybes; jos blogos, jų reikia vengti; ir kaipgi taip 


) 161 ( 


atsitiko čia, kur viskas taip palanku įvairovei? Nes dabar jautėsi 
lyg vaikščiotų po milžiniško skaitmeninio kompiuterio matri- 
cas, nuliukai ir vienetukai rikiavosi viršuje, lyg subalansuoti svars- 
čiai kabėjo kairėje ir dešinėje, tirštai telkėsi priekyje, galbūt be 
galo. Už hieroglifiškų gatvių bus arba transcendentinė reikšmė, 
arba tik žemė. Mailzo, Dyno, Seržo ir Leonardo dainose buvo 
arba žiupsnelis švento tiesos grožio (kaip įtikėjo Mučio), arba 
tik galios spektras. Tremeino, svastikų prekeivio atlaidumas ho- 
lokaustui buvo arba neteisybė, arba vėjo nebuvimas; kareivių 
kaulai Inveraričio ežero dugne gulėjo arba dėl visam pasauliui 
reikšmingos priežasties, arba nardytojams ir rūkoriams. Viene- 
tukai ir nuliukai. Taip rikiavosi poros. „Vakarės“ prieglobstyje 
arba buvo oriai laukiama Mirties Angelo, arba tik mirties, kas- 
dien nykiai jai besirengiant. Už akivaizdybės - kitokia reikšmė, 
arba jokios. Arba Edipa įsukta tikros paranojos ekstazės, arba 
Tristero yra tikras. Nes už akivaizdaus Amerikos palikimo arba 
glūdėjo kažkoks Tristero, arba jis buvo tik Amerika, ir jei tebuvo 
Amerika, tai, rodės, pratęsti, prisiderinti ji tegali prie „tik“, sve- 
timo, neištirto, visiškai apimto kažkokios paranojos. 


Kitą dieną, radusi drąsos, apimančios tuomet, kai nebelieka 
ko prarasti, ji paskambino C. Morisui Šriftui ir paklausė apie 
jo paslaptingąjį klientą. 

— Jis nusprendė pats ateiti į aukcioną, - tepasakė jai Šriftas. — 
Galbūt ten jį sutiksit. 

Galbūt. | 

Kaip ir dera, aukcionas vyko sekmadienio popietę, ko gero, 
seniausiame San Narcizo pastate, išlikusiame dar iš prieškario. 
Edipa atėjo keliomis minutėmis per anksti, viena, ir šaltame 
raudonmedžio lentomis išklotame fojė susitiko ČCingį Koeną, 
kuris atrodė nuoširdžiai susigėdęs. 

— Tik prašyčiau nepamanyti, kad čia interesų konfliktas, — 
rimtai ir lėtai pasakė jis. - Negalėjau atsispirti keletui puikių 
Mozambiko trikampių. Leiskite paklausti, ponia Mas, ar keti- 
nate varžytis? 

— Ne, - atsakė Edipa, - aš tik smalsauju. 

— Mums pasisekė. Šiandien šauks Lorenas Paserinas, geriau- 
sias Vakarų varžytojas. 

— Ką darys? 

— Sakoma, kad varžytojas „šaukia“ prekę. 

— Jūsų klynas atsisegęs, - sukuždėjo Edipa. Ji nežinojo, ką 
darys, kai sužinos, kas tas pirkėjas. Tik miglotai įsivaizdavo 
sukelsianti pakankamą triukšmą, kad atvažiuotų policija ir iš- 
siaiškintų, kas tas žmogus iš tikrųjų. Ji stovėjo saulės nutvieks- 
tame lopinėlyje, tarp švytinčių kylančių ir besileidžiančių dul- 
kelių, mėgindama apšilti, svarstydama, ar įgyvendins savo su- 
manymą. 

— Laikas pradėti, - pasakė Čingis Koenas, siūlydamas jai 
parankę. Aukciono salėje vyrai vilkėjo juodais kostiumais, o 
jų veidai buvo blyškūs ir žiaurūs. Jie nusekė akimis ją įeinan- 
čią, kiekvienas stengdamasis nuslėpti savo mintis. Lorenas Pa- 
serinas lyg lėlininkas pleveno ant savo pakylos, šviesiaakis, 
gerai išmokta negailestinga šypsena. Edipa viena sėdėjo salės 
gale, žiūrėdama į sprandus, spėliodama, kuris galėtų būti jos 
taikinys, jos priešas, galbūt jos įrodymas. Tarnautojas uždarė 
sunkias duris į fojė langus ir saulę. Ji išgirdo spragtelint spy- 
ną; akimirką suaidėjo. Paserinas iškėlė rankas, tarsi koks toli- 
mos kultūros kunigas; galbūt kaip besileidžiantis angelas. Šauk- 
lys atsikrenkštė. Edipa atsilošė ir pasiruošė laukti, kada bus 
skelbiamas numeris 49. 

Tomas Pinčonas 

(Thomas Pynchon, g. 1937 m. Niujorke) - 
paslaptingas, vengiantis viešumos atsiskyrėlis, 
vienas iš „juodojo humoro“ stiliaus kūrėjų, visame 
pasaulyje pripažintas postmodernistinės literatūros 
genijus, kritikų vadinamas nuostabių pasakojimo 
struktūrų architektu. 

Autoriaus stilius - unikalus, jo kūrybai būdingos 
mįslės, įvairiausių kodų šifravimas, platus emocinių 
atspalvių, gebančių perteikti ir juodą paranoją, ir 
šviesią poeziją, spektras. Tomo Pinčono tekstai 
verčia skaitytojus gerokai pasukti galvą, tačiau, kaip 
provokuodamas klausia pats rašytojas, „kodėl mus 
supantys dalykai turėtų būti lengvai suprantami?“ 
Romaną „Skelbiamas numeris 49“ galima pavadinti 
metafiziniu detektyvu ar intelektiniu trileriu. 
Pagrindinė kūrinio herojė, Edipa Mas, - neįprastas 
jos vardas byloja apie ryšį su mėginančiu įminti 
Sfinkso paslaptį antikos mito herojumi, - netikėtai 
sužino, kad yra paskirta vieno Kalifornijos 
nekilnojamojo turto magnato testamento vykdytoja. 
Sutrikusi, bet apimta smalsumo ji keliauja į 
mitologizuotą miestą San Narcizą, pasiryžusi įvykdyti 
savo pareigą. Tačiau netrukus suvokia, kad ją 
supantis pasaulis yra anaiptol ne toks, koks atrodo. 
Moteris ima įtarti susidūrusi su keisčiausiu milžinišku 
sąmokslininkų tinklu, į kurį įtrauktas magnatas, 
juristas ir galbūt netgi jos vyras. Edipa nusprendžia 
perprasti mįslę. Kas tai: atsitiktinumas, sąmokslas ar 
žiaurus pokštas? | 

